
Terra s-a „născut” acum peste 5 miliarde de ani, însă primele forme de viaţă (bacterii, alge marine etc.) au apărut abia un miliard de ani mai târziu. Încă 4 miliarde de ani, în etapele pe care geologia le numeşte Arhaic („era străveche”) şi Proterozoic („era primei vieţi”), pe Pământ nu au existat decât organisme inferioare, cele mai evoluate dintre ele fiind nevertebratele marine. Apoi, brusc, în Paleozoic („era vieţii vechi”, începută acum 555 milioane de ani şi întinzându-se pe o perioadă de 335 milioane de ani) au apărut primele plante de uscat şi animale relativ evoluate: insectele, moluştele, peştii (mai întâi cei primitivi, placodermi, apoi cei cu scheletul cartilaginos, osos şi cei pulmonaţi) şi stegocefalii (care au dat naştere batracienilor şi reptilelor primitive). Nu se cunosc îndeajuns cauzele pentru care această „explozie a vieţii” (ducând la o enormă diversificare a animalelor şi plantelor pe planeta noastră) a avut loc în acel moment şi nu mai devreme sau mai târziu. Pământul trecuse prin mai multe etape de orogeneză (ansamblu de fenomene geologice datorită cărora se formează suprafaţa uscatului) şi aceasta avusese ca urmare apariţia unor noi condiţii de mediu. O dată formate, continentele au rămas, în ciuda marilor transgresiuni şi regresiuni marine (extinderi şi micşorări ale suprafeţei Oceanului Planetar) de-a lungul timpului, zone terestre unde au apărut şi au evoluat plante şi animale diferite de cele acvatice. Poate că acest lucru a dus. Mai mult decât orice, la constituirea sistemului ecologic specific planetei noastre.
În etapa următoare, Mezozoicul („era vieţii de mijloc”, care a durat 150 milioane de ani), au apărut făpturi mult mai bine adaptate, atât fizic cât şi psihic, luptei pentru existenţă: dinosaurii, păsările, mamiferele primitive, cu cloacă (ce depun ouă), cele aplacentare (mamifere cu pungă sau marsupiale) şi cele placentare (mamifere superioare, care dispun de placentă, membrana ce înveleşte, protejează şi hrăneşte fetusul înainte de naştere).
În sfârşit, în Neozoic („era vieţii noi”. Începută acum 70 milioane de ani) au căpătat contur atât continentele, cât şi speciile de plante şi animale actuale.
Continentele de astăzi (Europa, Asia, America de Nord, America de Sud, Africa, Australia şi Oceania şi, respectiv, Antarctica) au împreună o suprafaţă de 147.770.000 kilometri pătraţi. După cum a demonstrat savantul german Alfred Wegener, ele erau unite în timpul erelor Arhaică şi Proterozoică într-o singură masă de uscat (numită de către Wegener, Pangaea). La începutul Paleozoicului, această uriaşă masă continentală s-a fragmentat în patru părţi: trei situate în emisfera nordică („Scuturile” canadian, baltic şi siberian) şi una aflată în emisfera sudică (Gondwana sau „Continentul Ecuatorial”). La jumătatea Paleozoicului existau alte patru continente: Nord-Atlantic (format prin unirea scuturilor canadian şi baltic), Angara (scutul siberian, mărit datorită regresiunilor marine), Sinic (abia ridicat dintre ape) şi Gondwana. La sfârşitul Paleozoicului, mai rămăseseră trei: Nord-Atlantic, Sino-Siberian şi Gondwana. În cursul Mezozoicului, Gondwana s-a fragmentat în patru zone continentale: America de Sud, Africa, Lemuria (care unea Madagascarul cu Peninsula Indiană) şi Australia. În sfârşit, în Neozoic, marele continent nordic (care se formase în Mezozoic prin unirea continentelor Nord-Atlantic cu cel Sino-Siberian) s-a fragmentat şi el, dând naştere Eurasiei şi Americii de Nord. (Istoria schimbării necontenite a formei uscatului a putut fi clarificată numai datorită lui Wegener, cel care a formulat şi demonstrat, încă din 1912, „teoria derivei continentelor”, după care fragmentele ce constituie pătura superioară a scoarţei terestre, Sialul, plutesc pe cea de dedesubt, Sima, aidoma unor aisberguri pe apele oceanului – dar au trebuit să treacă mai bine de cinci decenii pentru ca teoria savantului german să fie unanim acceptată, în urma acumulării unei imense cantităţi de date ştiinţifice, care veneau să o confirme întru totul.).
Pe cele şapte continente şi în Oceanul Planetar trăiesc astăzi milioane de specii de plante şi animale, dintre care o mare parte sunt apărute în Neozoic – însă ele datorează enorm etapei anterioare, mezozoice, rămasă una dintre cele mai fascinante din istoria evoluţiei vieţii pe Terra.

În lumea dragonilor

Mezozoicul: „era vieţii de mijloc”, veriga de trecere între făpturile primitive ale Paleozoicului şi cele superioare, ce vor apărea în Neozoic. O punte de legătură temporală întinzându-se de-a lungul a 150 milioane de ani şi având trei mari diviziuni: Triasicul (40 milioane de ani), Jurasicul (45 milioane de ani) şi Cretacicul (65 milioane de ani).
În această perioadă au avut loc cele mai mari transgresiuni marine din istoria Terrei, dar spre sfârşitul ei au început să se contureze atât o parte din actualele continente (Africa, America de Sud, Australia), cât şi marele sistem muntos alpino-carpato-himalaian, coloana vertebrală a Europei şi a Asiei. Dacă în Triasic, clima a continuat să fie caldă şi umedă pe aproape întreaga suprafaţă a uscatului, în Jurasic şi Cretacic s-au diferenţiat clar trei zone climaterice, una caldă, ecuatorială, şi două reci, cea boreală şi cea australă. Ca rezultat, în Mezozoic s-a produs dispariţia aproape completă a criptogamelor vasculare (plante fără flori), perioada fiind dominată de gimnosperme (plante cu flori şi sămânţă descoperită), prezente atât sub forma unor uriaşe păduri de conifere, cât şi a nesfârşitelor stepe care furnizau hrană din belşug tuturor vieţuitoarelor erbivore.
Practic, Mezozoicul (anii 220-70.000.000 î.H.) a reprezentat o epocă extrem de favorabilă pentru apariţia, dezvoltarea şi mai ales diversificarea speciilor de animale. Astfel, alături de nevertebrate, peşti, batracieni şi reptile, apar ultimele două trepte ale evoluţiei: păsările şi mamiferele (atât aplacentare, cât şi placentare), factor determinant în definirea unui ecosistem superior pe Terra. Dar Mezozoicul a rămas şi va rămâne, pentru oamenii de ştiinţă şi pentru profani deopotrivă, era reptilelor gigante şi lumea celor mai enigmatice făpturi care au existat vreodată pe Planeta Albastră: dinosaurii.
Primele reptile (ordinul Cotylosaurus) au apărut în Paleozoic, mai precis în Carboniferul superior. Erau animale de talie redusă, cele mai mari abia atingând 1,50 m lungime, dar s-au dovedit mai bine înzestrate pentru supravieţuire decât treapta evolutivă anterioară lor, stegocefalii. După o diversificare şi o evoluţie corporală destul de lentă (peste 40 milioane de ani), la începutul Mezozoicului s-a produs una dintre marile explozii din lumea vie: în mai puţin de un milion de ani au apărut câteva mii de specii de reptile terestre, acvatice sau zburătoare, majoritatea atingând dimensiuni ieşite din comun. Astăzi sunt catalogate 300 de genuri de Dinosaurieni, cuprinzând peste 5.000 de specii şi apar mereu alte fosile în toate continentele, inclusiv Antarctica! Cât despre talie, reptilele uriaşe din Mezozoic depăşeau sensibil orice mamifer care a trăit vreodată pe Terra, cu excepţia balenelor. Un astfel de salt calitativ şi cantitativ poate părea curios la prima vedere, dar în realitate este foarte firesc: temperatura ridicată şi, mai ales, excedentul de hrană, lipsa unor fiinţe situate pe trepte evolutive superioare, sau măcar egale, care să-i concureze în lupta pentru existenţă au oferit dinosaurienilor o şansă aproape unică în istoria ecosistemului planetei noastre.
*
Văzduhul Mezozoicului aparţinea Pterosaurienilor, reptilele zburătoare. Mediul neobişnuit de viaţă dusese la transformări anatomice remarcabile pentru nişte făpturi de felul şopârlelor. Solzii cornoşi ai epidermei s-au subţiat mult, oasele scheletului au început să-şi piardă măduva, rămânând goale pe dinăuntru la cele mai evoluate specii, craniul a căpătat spaţii intraosoase care îl uşurau considerabil, maxilarele cu dinţi s-au transformat treptat în ciocuri, coada s-a scurtat sau a devenit extrem de subţire. Dar cea mai interesantă adaptare rămâne apariţia aripilor, membrane rezistente de piele unind flancurile corpului cu cel de-al patrulea deget al labelor anterioare, dezvoltat enorm, atât în lungime, cât şi ca rezistenţă la efort. Desigur, zborul pterosaurienilor era mai mult o planare favorizată de curenţii de aer, însă chiar în aceste condiţii rămâne o adevărată performanţă adaptivă, una din nenumăratele „minuni” ale naturii, pe care ştiinţa secolului nostru le „redescoperă” treptat şi, nu o dată, incomplet.
Dintre cele 85 de specii de pterosaurieni catalogate, trei atrag atenţia în mod deosebit: Ramphorhynchus, Pterodactylus şi Pteranodon.
Ramphorhynchus, considerată cea mai veche reptilă zburătoare, avea lungimea de până la 4-5 m (dintre care aproape jumătate măsura coada, terminată printr-o lopăţică romboidală cu rol de cârmă). Anvergura aripilor atingea 2,2 m, oasele îşi păstrau măduva, corpul era acoperit de solzi subţiri şi mici (sau păr des, la speciile mai evoluate), iar craniul poseda fălci lungi, drepte, prevăzute cu dinţi conici. Datorită acestor caractere anatomice primitive, zborul animalului era foarte greoi, reducându-se la planarea de la un copac la altul, în căutarea unor prăzi lente sau a puilor şi ouălor din cuiburile altor reptile.
Pterodactylus constituie o formă mai evoluată. Cele mai multe specii aveau dimensiuni medii (2-8 m deschiderea aripilor), dar există şi un exemplar găsit în statul Texas (S.U.A.), care măsoară 12 m între extremităţile aripilor desfăcute! Coada subţire, tot mai scurtă, a primelor specii nu le mai servea în timpul zborului, fiind doar o reminiscenţă, ceea ce nu-i împiedica pe aceşti „crocodili ai văzduhului” (ale căror fălci încovoiate şi scurte începeau să semene cu un cioc de pasăre, dar aveau până la 360 de dinţi) să manifeste o siguranţă sporită în planare şi o mare agresivitate.
Pteranodon rămâne varietatea cea mai bine adaptată la zbor dintre toţi pterosaurienii. Având, la unele specii, suprafaţa de peste 20 m2 şi anvergura de 8-12 m, membranele sale de piele uneau labele anterioare cu cele posterioare, transformând animalul într-un fel de uriaşă „aripă zburătoare”. Corpul scurt, fusiform, îşi pierduse complet coada, devenind extrem de aerodinamic, întregul schelet avea oasele umplute cu aer şi foarte uşoare, iar craniul era aproape la fel de lung ca şi trupul. Fălcile se transformaseră într-un cioc de un metru lungime, lipsit de dinţi, contrabalansat de o creastă osoasă cu aceleaşi dimensiuni, având marginile tăioase ca o sabie. Pteranodonii trăiau mai ales pe coastele oceanelor şi în masivele muntoase limitrofe bazinelor marine; par să fi fost capabili de a rămâne zile întregi în aer, de a ataca fulgerător, fără zgomot, şi constituie probabil cele mai redutabile înaripate piscivore care s-au ridicat vreodată pe cerul Terrei.
Mările şi oceanele din epoca mezozoică, poate cele mai întinse din istoria Pământului, erau în majoritate calde şi deschise (deci bogat oxigenate). Vieţuitoarele, nu prea diversificate (se remarcă peştii cu schelet osos, amoniţii şi belemniţii, alături de trematosauri, singurii amfibieni de apă sărată), erau în schimb foarte numeroase, ceea ce a dus la apariţia unui mare număr de reptile marine carnivore. Interesantă este varietatea de forme și specializări a acestor făpturi care, spre deosebire de reptilele zburătoare, au găsit un mediu mai propice conformaţiei lor anatomice (deşi, având plămâni şi nu branhii, erau obligate să iasă la suprafaţă pentru a respira). Cele mai cunoscute dintre ele sunt: Ichtyosaurus, Plesiosaurus, Elasmosaurus şi Tylosaurus.
Ichtyosaurus a fost singura reptilă marină asemănătoare peştilor, deci mai bine adaptată decât celelalte la viaţa acvatică. Arăta oarecum similar peştilor-evantai sau peştilor-spadă actuali, având un corp lung de 6-10 m, suplu şi puternic, şi un craniu enorm, terminat cu nişte fălci în formă de cioc, atingând uneori 1,50 m lungime. Dinţii săi conici şi drepţi erau dispuşi în şanţuri care mărgineau maxilarele, ca la crocodilii de astăzi. Avea numeroase înotătoare dorsale şi ventrale asemănătoare cu ale rechinului, iar coada în formă de semilună (de fapt, o prelungire a coloanei vertebrale) pare să fi fost foarte puternică, ajutându-l să înoate cu mare viteză. Ichtiosaurii năşteau pui vii (ouăle fiind clocite în uter) şi, spre deosebire de celelalte reptile acvatice, nu părăseau niciodată largul mării.
Plesiosaurus era, după cum se pare, cea mai mare reptilă marină din Mezozoic. Atingea adesea 30 m lungime, dintre care doar o treime revenea corpului foarte hidrodinamic (silueta nu era fusiformă, ci îngroşată în partea anterioară, asemeni unei picături de apă), prevăzut cu patru înotătoare laterale scurte, ca ale delfinului. Coada (10 m), gâtul şi capul (10-12 m împreună) arătau aidoma celor de şarpe-boa, fiind deosebit de mobile.
Elasmosaurus constituia o specie înrudită cu plesiosaurii, dar anatomia sa era destul de diferită. Corpul, fusiform, îngroşat la mijloc, se termina printr-o coadă scurtă, ascuţită, care nu mai putea ajuta la înotat, ci avea probabil rolul de cârmă. Cele patru înotătoare laterale se lungiseră mult, ca la broaştele ţestoase marine de astăzi, trebuind nu numai să propulseze animalul, dar şi să-i asigure stabilitatea. Căci elasmosaurii aveau o siluetă foarte curioasă şi disproporţionată, gâtul gros, serpentiform fiind aproape de două ori mai lung decât corpul şi coada împreună (8-9 m dintr-o lungime totală de 12-13 m, la o specie descoperită în Statele Unite acum câteva decenii). Fălcile, mai mari decât ale plesiosaurului, şi conformaţia generală, mai compactă şi mai viguroasă, caracterizează prădătorul feroce, neobosit.
Tylosaurus a fost probabil cel mai puternic saurian acvatic. Avea o lungime de 10-12 m şi asemănarea sa cu crocodilul actual este remarcabilă. Labele înotătoare în formă de lopată şi coada groasă, puternică îi permiteau să înoate cu mişcări ondulatorii, mai iuţi decât ale elasmosaurilor şi plesiosaurilor, deşi neputând concura viteza ichtiosaurilor. Fălcile triunghiulare posedau o impresionantă colecţie de colţi, rămânând cea mai teribilă armă de atac pe care natura a dăruit-o vreunei făpturi marine din Mezozoic. De-a lungul şirei spinării, de la ceafă până în vârful cozii, i se întindea o creastă zimţată, ca a tritonului, având rolul de a îngreuna un atac pe la spate. La fel ca şi pteranodonii în văzduh, tylosaurii par să fi fost stăpânii necontestaţi ai mediului în care trăiau.
Aşa cum era şi firesc, uscatul, cel mai favorabil habitat pentru reptile, deţine supremaţia, atât în privinţa numărului de specii (câteva mii, faţă de câteva sute în apă şi vreo cinci duzini în văzduh), cât şi a recordurilor de greutate şi dimensiuni atinse de dinosaurieni.
Printre erbivore se remarcă în primul rând sauropodele, campionii lumii vii din Mezozoic. Aveau în general un aspect destul de asemănător: corpul greoi, extrem de voluminos (dar cu o cuşcă toracică alungită, nu rotundă ca a hipopotamilor), sprijinindu-se pe patru picioare gen pilier, groase ca nişte trunchiuri de copac, gâtul lung, terminat printr-un cap neaşteptat de mic, coada deosebit de viguroasă, necesară pentru a sprijini şi contrabalansa muntele de carne al trupului.



Difereau doar prin dimensiuni: 28 m lungime, 15 m înălţime şi 100 tone greutate Supersaurus (descoperit în statul Colorado – S.U.A.), 24 m lungime şi 85 tone greutate Brachiosaurus, 20 m lungime şi 36 tone greutate Brontosaurus, 28 m lungime şi 35 tone greutate Diplodocus. Sauropodele aveau un creier foarte mic şi o inteligenţă limitată, principala lor armă de apărare fiind coada, ale cărei lovituri puteau dezrădăcina un arbore bătrân, în cazul în care i se dădea animalului timp de reacţie (reflexele sale fiind foarte lente). De fapt, singura protecţie relativ eficientă le-o ofereau tocmai dimensiunile ieşite din comun, căci dinosaurii carnivori trebuiau să se strângă în cete pentru a doborî un astfel de colos.
Alte specii de reptile erbivore mai puţin impunătoare îşi dezvoltaseră mijloace de apărare de o complexitate sporită.
Triceratops, singurul erbivor cu adevărat redutabil, atingea o lungime de 8-10 m şi o greutate de 8-10 tone. Craniul, măsurând aproape 3 m, era protejat de un scut osos situat pe ceafă şi avea trei coarne, două orizontale, lungi de 2,5-3 m, şi unul vertical, plasat deasupra botului, ajungând până la 1 m lungime. Exceptând scutul post-cranian, asemănarea sa cu un rinocer este izbitoare. (De altfel, faptul că această siluetă inconfundabilă s-a repetat pe rând în lumea insectelor, a reptilelor şi respectiv a mamiferelor pare a certifica faptul că natura preia modelele mai reuşite de la o treaptă evolutivă la alta.).
Iguanodon, un biped cu înfăţişare de cangur, lung de 6 m până la 12 m (specia descoperită în Turkmenistan), nu se putea apăra decât prin fugă, ceea ce a dus la asocierea acestor animale în turme numărând uneori până la 500 de indivizi, una dintre primele forme de protejare prin intermediul colectivităţii cunoscute pe Terra.
Corythosaurus, tot biped, specie din genul hadrosaurilor („saurienii cu cioc de raţă”), avea o creastă foarte mare, cu rolul de a creşte sensibilitatea olfactivă. Sporirea suprafeţei mucoasei nazale, astfel rezultată, permitea animalului (de talie mai redusă decât iguanodonul şi practic lipsit de apărare) să detecteze de la distanţă orice carnivor.
Ankilosaurus, făptură asemănătoare gliptodonului (apărut în Miocen), avea corpul acoperit cu o cuirasă de plăci groase, prevăzute pe alocuri cu spini ascuţiţi, adaptare care-i dădea o cvasiinvulnerabilitate la atacurile marilor prădători. Animalul (atingând uneori 5-6 m lungime, 2-3 m înălţime şi 4-5 tone greutate) nu putea fi ucis decât dacă era răsturnat pe spate, lucru aproape imposibil din cauza spinilor, a greutăţii şi a siluetei sale joase, de broască ţestoasă.
Stegosaurus, unul dintre dinosaurienii patrupezi cu cel mai ciudat aspect, avea pe spinare, de o parte şi de alta a coloanei vertebrale, câte un şir de plăci verticale rombice, înalte de până la 1 m (care începeau de la ceafă şi se terminau aproape de vârful cozii, prevăzut şi el cu mai mulţi spini arcuiţi, lungi de până la 0,50 m). Datorită faptului că animalul (lung de 8-9 m şi greu de 8-9 tone) poseda un creier extrem de mic, incapabil să-i asigure supravieţuirea sau măcar coordonarea întregului corp, i s-a dezvoltat în partea posterioară un al doilea centru cerebral („creierul sacral”, fără legătură directă cu primul), destinat să comande mişcările cozii şi ale membrelor din spate.
Dinosaurienii carnivori sau terapodele nu prezintă o diversitate atât de mare de forme, specializări şi adaptări, fiind în exclusivitate bipezi şi având silueta asemănătoare cu a unui cangur. Faptul este explicabil prin aceea că singurele calităţi care li se cereau prădătorilor, în afară de o inteligenţă sporită (dată de creierul mult mai mare în raport cu trupul decât la erbivore), erau agilitatea, viteza de alergare (favorizate de dezvoltarea deosebită a labelor posterioare) şi, desigur, forţa de a doborî şi a sfâşia potenţiala victimă (acţiune realizată cu ajutorul cozii extrem de puternice şi respectiv al fălcilor prevăzute cu colţi rămaşi neegalaţi până la caninii felinelor din Neogen, Machairodus şi Smilodon).
Cele mai reprezentative terapode au fost (alături de Ceratosaurus şi Allosaurus, specii de talie mai „modestă”, lungimea lor nedepăşind 6 m şi respectiv 9 m) înspăimântătorii Megalosaurus şi, mai ales, Tyrannosaurus Rex.
Megalosaurus atingea în mod excepţional 10 m lungime, avea greutatea de aproximativ 5 tone şi era o reptilă deosebit de rapace, ucigând mai mult decât putea mânca, asemeni unor prădători dintre mamiferele carnivore de mai târziu. Iuţeala şi agilitatea sa compensau talia redusă în comparaţie cu impunătoarele sauropode, fără a-i da însă posibilitatea să doboare singur 

exemplarele mature.
Tyrannosaurus Rex a fost fără îndoială stăpânul uscatului în epoca şopârlelor gigantice, aşa cum tylosaurii nu-şi găseau vrăjmaşi pe potrivă în oceane, iar pteranodonii dominau văzduhul. Ferocitatea şi dimensiunile acestui uriaş dinosaurian carnivor terestru justifică pe deplin numele de „rege tiran” al lumii vii din Mezozoic: 13-16 m lungime, 6-7 m înălţime, 7-8 tone greutate, craniu de până la 1,5 m lungime, cu deschiderea fălcilor de 0,60 m şi colţi atingând 0,20-0,25 m (J. Piveteau, „Traité de Paléontologie” – „Tratat de paleontologie”). Amprentele labelor posterioare ale unei specii descoperite în depozitele sedimentare din Statele Unite măsoară 0,80-0,90 m, iar distanţa între paşi ajunge la 3,75-4 m. Practic, cu excepţia triceratopsului (care, în caz că nu era luat prin surprindere, îiopunea coamele şi blindajul capului), a supersaurului (prea mare pentru a fi atacat cu succes de un singur tyrannosaur) şi a ankilosaurului (aproape cu neputinţă de scos din armura-i osoasă), nu exista făptură (nici măcar megalosaurul) care să aibă vreo şansă înaintea fălcilor-ghilotină, armă rămasă unică printre animalele carnivore de uscat apărute de-a lungul vremii pe Terra. (Coloşii mamiferelor de pradă din Terţiar şi Cuaternar – Machairodus şi Smilodon, tigrii cu colţi de sabie, şi Ursus spaeleus, ursul peşterilor – nu ating nici pe departe masivitatea şi forţa acestui monstru născut parcă dintr-o imaginaţie bolnavă.).
*
Despre lumea dinosaurienilor giganţi se cunosc puţine lucruri. Nu se ştie exact cum au apărut, care era modul lor de viaţă, iar despre anatomia şi morfologia majorităţii speciilor nu s-au emis decât ipoteze vagi şi adesea contradictorii. În ceea ce priveşte cauzele dispariţiei acestor fiinţe, ele constituie o enigmă neelucidată deocamdată. Un fapt rămâne însă evident: dinosaurienii Mezozoicului erau foarte diferiţi de reptilele actuale, atât biologic, cât şi comportamental.
Fiecare nouă descoperire nu face decât să confirme faptul că această lume era total deosebită de imaginea pe care ne-am creat-o despre ea de la Cuvier şi până prin anii ’60. În afara modificărilor aduse tot mai des la reconstituirile de până acum (cea mai recentă fiind descoperirea cercetătorilor John McIntosh şi David Berman care au demonstrat că, în toate marile muzee ale lumii, brontosaurii primiseră craniile aparţinând diplodocilor şi invers), noutatea majoră apărută în domeniu este revizuirea concepţiei ce considera dinosaurii animale „cu sânge rece” (ectoterme). Astăzi, dovezile paleontologice atestă faptul că dinosaurii de uscat au fost endotermi (cei carnivori, bipezi) şi, probabil, pseudoendotermi (marii sauropozi).
Reglarea temperaturii interne a corpului este un mecanism foarte complex. Animalele „cu sânge rece”, reptilele şi amfibienii, au temperatura relativ apropiată de cea a mediului ambiant care, în cele mai multe cazuri, este variabilă. Deci aceste grupe de animale depind de căldura primită din exterior, în loc să o „producă” în propriul organism. În consecinţă, au metabolismul (totalitatea proceselor nutritive, de asimilare şi dezasimilare din corp) foarte scăzut; avantajul ar fi un consum mic de energie (deci şi de hrană), dezavantajele sunt însă numeroase şi evidente. Animalele „cu sânge cald” (endotermele) consumă o mare cantitate de energie pentru a-şi păstra temperatura corpului constantă indiferent de vreme, ceea ce le îngăduie să rămână active noaptea sau în timpul iernii. Avantajul principal în supravieţuirea acestor grupe (mamifere şi păsări) constă tocmai în posibilitatea de a fi active în orice moment, spre deosebire de reptile, de exemplu, care au nevoie să se încălzească la soare înainte de a se putea năpusti asupra prăzii sau a se putea apăra de duşmani.
Începând cu deceniul al şaptelea, teoria după care dinosaurii au fost reptile cu sânge rece, rămasă neschimbată mai bine de 130 de ani (de când Georges Cuvier a identificat corect osemintele unui Mosasaurus, ca fiind ale unei reptile marine, dar a greşit considerând că dinosaurii tereştri aparţineau aceluiaşi grup taxonomic), a fost serios zdruncinată.
Primul studiu care o contestă a fost publicat de profesorul de geologie şi paleontologie a vertebratelor John Ostrom, de la Universitatea Yale (S.U.A.). Cercetătorul american (descoperitorul rolului pe care îl juca faimoasa creastă a hadrosaurilor) observase că poziţia verticală a dinosaurilor în timpul mersului diferă de cea a reptilelor care, în general, îşi târăsc o parte sau tot corpul pe pământ. O astfel de poziţie erectă, implicând un metabolism înaintat, determină o distanţă mare între inimă şi creier, ceea ce necesită prezenţa unei inimi complet divizate (4 compartimente), destul de puternică pentru a pompa sângele spre creier – o caracteristică a mamiferelor şi păsărilor, dar nu şi a reptilelor. De asemenea, structura scheletului unor dinosauri bipezi sugerează faptul că ei puteau alerga mult şi repede (45-50 km/h în unele cazuri), activitate specifică numai animalelor endoterme, care posedă un metabolism ridicat.
În paralel cu profesorul de la Yale, un anatomist de la Universitatea din Paris, Armand de Ricqlès, a descoperit că microstructura ţesutului osos poate indica foarte precis nivelul de activitate al organismului. Astfel, oasele animalelor endoterme posedă porţiuni dens vascularizate ce permit transferul rapid de sânge spre zonele mai active. Numite „canalele Hawers”, aceste porţiuni sunt specifice mamiferelor şi păsărilor, dar lipsesc aproape complet la reptile, care nu fac eforturi atât de mari. Cercetătorul francez a scos în evidenţă nu numai prezenţa zonelor vascularizate la oasele majorităţii speciilor de dinosauri tereştri şi avieni, dar a atras atenţia şi asupra lipsei aşa-numitelor „linii de creştere” în structura osoasă a acestor animale. „Liniile de creştere” sunt specifice ectotermelor şi indică o dezvoltare ciclică a organismului, în funcţie de condiţiile propice (mai multă căldură), ele putând fi întâlnite şi la reptilele care trăiesc astăzi în regiuni tropicale, dar nu la dinosauri. Or, creşterea continuă în tot timpul anului constituie o caracteristică a mamiferelor şi păsărilor cu metabolism ridicat, independent de mediu.
Cel care a formulat pentru prima oară complet şi a făcut publică teoria „dinosaurilor cu sânge cald” a fost însă cercetătorul american Robert Bakker, profesor de paleontologie la Universitatea John Hopkins în 1969, actualmente şef de catedră la Universitatea din Colorado. Încă de la începutul anilor ’60, când mai era student la Universitatea Yale, Bakker a demonstrat un fapt de maximă importanţă pentru paleontologia Mezozoicului: marile sauropode, despre care se credea până atunci că fuseseră animale semiacvatice, având structura scheletului (a membrelor şi cuştii toracice, în special) asemănătoare hipopotamilor, erau de fapt erbivore terestre, cu structuri similare elefanţilor. Ceea ce ridica însă probleme de nerezolvat privind posibilitatea deplasării unui munte de carne cântărind zeci de tone, în cazul când trebuia să aştepte zorii ca să se încălzească, asemeni oricărui guşter.
Consecinţa logică a acestei constatări a fost concluzia că dinosaurii aveau un metabolism activ, deci nu erau animale „cu sânge rece”.
În 1968, Bakker a publicat în revista engleză „Discovery” (editată de Muzeul Peabody) un vast articol, reluat în ianuarie 1969 de către revista franceză „Sciences et Avenir”, cu comentariile şi aprecierile favorabile ale paleontologului Leonard Ginsburg, subdirectorul Institutului de Paleontologie din Paris. De atunci, Bakker şi-a susţinut curajos şi competent părerile, argumentându-le exhaustiv în comunicări ştiinţifice de răsunet, dar şi în reviste ca „Nature”, „Natural History”, „OMNI” etc. În 1968, cercetătorul american scria: „Un nou curent a apărut astăzi în paleontologie. Mai bine de un secol, cercetătorii au descoperit fosile, le-au descris şi au încercat să le clasifice. După găsirea locului speciei respective în clasa din care făcea parte şi stabilirea provenienţei sale pe linie evolutivă, orice paleontolog considera munca terminată şi se apuca de studiul arborelui genealogic al altui grup de fosile. Însă, în ultimii ani, a devenit tot mai clar faptul că trebuie să ne ocupăm în plus şi de reconstituirea detaliilor vieţii animalelor dispărute: ce mâncau, cum se reproduceau, cum se apărau. Aceasta este noua zonă de interes a unui număr tot mai mare de paleontologi, iar reconstituirile nu sunt atât de dificile pe cât par. În general, doar părţile dure (oase, dinţi etc.) ale vertebratelor se fosilizează, dar muşchii, nervii, tendoanele, vasele sanguine şi, mai rar, alte organe moi lasă, de asemenea, urme pe os. Interpretarea unor asemenea detalii poate da informaţii preţioase despre activitatea, fiziologia şi chiar comportamentul animalelor pe care nu le cunoaştem decât ca fosile. Or, acest mod de a studia vertebratele străvechi aduce argumente care anulează un număr considerabil de teorii despre obiceiurile şi ecologia uneia dintre cele mai populare grupe de vieţuitoare dispărute – Dinosaurii. Se consideră că cele mai apropiate rude ale lor sunt strămoşii crocodililor actuali şi paleontologii vizualizează toţi dinosaurienii ca pe nişte gigantici aligatori sau şopârle. Reptilele de astăzi îşi petrec o mare parte a timpului încălzindu-se la soare, ca să acumuleze-energia necesară activităţii zilnice. De aici, obişnuita reprezentare a dinosaurilor: munţi de carne, ale căror mişcări sunt greoaie şi lente. Imaginea nu corespunde însă realităţii” („Discovery”).
După cum se ştie, înainte de apariţia dinosaurilor, grupa predominantă de vertebrate terestre a fost subclasa Synapsida, compusă din reptile primitive, care, în 100 milioane de ani, au evoluat şi s-au diversificat, dând naştere la tipuri adesea înalt specializate. Primele reptile synapside, pelycosaurienii, apăruseră la sfârşitul Carboniferului şi, curând, s-au separat în două categorii: erbivore şi carnivore. Încă apropiate de strămoşii lor (amfibienii) prin numeroase caractere, synapsidele păstrau multe din adaptările acvatice ancestrale şi, dacă unele îşi depuneau ouăle pe uscat, majoritatea speciilor petreceau o parte notabilă a existenţei în apele dulci, bogate în peşti, insecte uriaşe, amfibieni etc., dar şi în vegetaţia suculentă, necesară erbivorelor. În decursul Permianului inferior, trecerea spre viaţa exclusiv terestră se accentuează, apoi, în Permianul mijlociu, pelycosaurienii sunt înlocuiţi de synapside mai evoluate, therapsidele, reptile mamaliene care manifestă o independenţă totală faţă de mediul acvatic.
Cei mai mulţi paleontologi consideră că locomoţia şi fiziologia reptilelor mamaliene seamănă mai curând cu cea a mamiferelor acvatice cu sânge cald decât cu a şopârlelor moderne sau a aligatorilor, deci therapsidele ar fi fost mai evoluate decât alte reptile. Şi totuşi, în Triasic, o dată cu apariţia primilor dinosaurieni, synapsidele au încetat să mai evolueze şi s-au stins. Dinosaurii au rămas stăpânii de necontestat ai Terrei aproape 150 milioane de ani, în timp ce primele mamifere adevărate, descendenţii celor câteva specii supravieţuitoare de synapside, erau animale mici şi puţin numeroase. Doar după dispariţia masivă a dinosaurienilor a început dezvoltarea mamiferelor; însă, aşa cum scria Bakker, dacă ultimele reptile mamaliene evoluaseră foarte aproape de fiziologia perfecţionată a mamiferelor şi dacă primii dinosauri erau reptile ectoterme, lente şi greoaie, de ce au dispărut tocmai synapsidele şi nu dinosaurienii primitivi?! (Leonard Ginsburg observa în „Sciences et Avenir” că, din Permianul mijlociu până în Triasicul mijlociu, istoria synapsidelor evoluate a fost marcată de apariţia gradată şi de perfecţionarea funcţiilor mamaliene, în principal naşterea de pui vii şi homeotermia. Pelycosaurienii făcuseră deja o primă încercare de homeotermie, infructuoasă pentru că, susţine paleontologul francez, în Mezozoic, clima caldă, uniform răspândită pe toată suprafaţa Terrei, anula avantajul homeotermiei câştigate de therapside şi favoriza dezvoltarea reptilelor de talie mare. Dar ce se întâmpla noaptea, când temperatura scădea sub 32° Celsius sau în perioadele ploioase?).
Un argument important al lui Bakker este poziţia dinosaurilor în timpul mersului, element determinant pentru activitatea unui vertebrat. Păsările şi mamiferele sunt animale active; practic, toate păsările în viaţă şi numeroase mamifere sunt bipede, mergând pe membrele posterioare, ţinute vertical şi perpendicular pe corp sau în prelungirea lui; atât la bipede, cât şi la patrupede, abdomenul nu atinge pământul aproape niciodată. Şopârlele şi salamandrele au, dimpotrivă, o caracteristică trenantă: femurele sunt laterale, orizontale faţă de corp, iar pântecele se găseşte tot timpul pe sol sau în imediata lui apropiere.
Paleontologii au descoperit, încă din secolul trecut, că membrele posterioare ale dinosaurilor erau verticale ca ale păsărilor; în schimb, membrele anterioare au fost aproape întotdeauna reprezentate într-o poziţie asemănătoare celei adoptate de şopârle, cu humerusul perpendicular pe corp şi ţinut orizontal. De aici, straniile reconstituiri rezultate, vizibile în mai toate muzeele şi lucrările de specialitate din 1920-1970: partea din spate a corpului dinosaurienilor era ridicată pe picioare puternice, drepte, ca la mamifere sau păsări, pe când partea din faţă se târa, neputincioasă, aproape de pământ, pe labe de şopârlă. Contrastul este izbitor, mai ales la reconstituirile de stegosauri, ceratosauri (spre exemplu, Styracosaums-ul de la Muzeul Tyrrell, din provincia canadiană Alberta) şi ankylosauri; la cele de sauropode, picioarele sunt verticale, dar scurte ca ale hipopotamului; reprezentări corecte, cu membre de tip pilier, înalte, cum ar fi scheletul complet de Diplodocus carnegeii, reconstituit la Muzeul din Pittsburg (S.U.A.) şi mulajul său din 


galeria de paleontologie a Muzeului Naţional de Istorie Naturală din Paris rămânând excepţii notabile. Or, după ani de studii comparate asupra anatomiei şi mecanismelor funcţionale ale membrelor anterioare de la vertebratele contemporane şi de la cele fosile (în particular dinosauri şi reptile mamaliene) şi după cercetări amănunţite asupra oaselor membrelor, a muşchilor care le sunt ataşaţi şi a sistemului circulator, Bakker a putut demonstra că reconstituirile de până acum sunt eronate. Astfel, la şopârle şi alte animale târâtoare cu humerusul orizontal, alveola scapulară în care intră capul humeral este orientată lateral, spre exterior.
La dinosaurieni, ca şi la mamifere, este îndreptată în jos – în consecinţă, primii aveau o poziţie tipic mamaliană. Există şi alte similitudini. De exemplu, muşchii deltoizi (mare şi mic) sau „muşchii rotunzi”, care fac legătura între scapulă, claviculă şi humerus şi permit o mare mobilitate a membrului în plan vertical sunt prezenţi la toate mamiferele, inclusiv la om. Muşchii deltoizi sunt foarte puţin dezvoltaţi la şopârle, dar semnele lăsate pe oasele membrelor anterioare ale dinosaurilor indică faptul că erau deosebit de puternici la aproape toate speciile subclasei Archosauria.
Un indiciu important privind gradul de efort pe care îl poate depune un organism superior este alcătuirea inimii sale. Păsările şi mamiferele au inima compusă din patru camere, pe când cea a şopârlelor, şerpilor şi broaştelor ţestoase are doar trei şi este mai puţin evoluată, nepermiţând desfăşurarea unei activităţi intense. Singurele reptile moderne care au o inimă cvadricamerală sunt crocodilii, dar nici a lor nu posedă diafragmă, ca a păsărilor şi mamiferelor; or, acest muşchi joacă un rol vital în ritmarea respiraţiei şi, deci, în creşterea metabolismului. Cu toate acestea, postura crocodililor este mai verticală decât a multor reptile actuale (în sensul că nu-şi târăsc tot timpul burta pe pământ) şi ei sunt mai activi decât orice alt grup de reptile, cu excepţia varanilor. Or, strămoşii imediaţi ai dinosaurilor erau thecodontele, dintre care unele specii aveau scheletul foarte asemănător cu al aligatorilor şi crocodililor. Există destule fosile care arată că thecodontele patrupede mergeau într-o poziţie mai verticală, similară celei a crocodililor, şi s-au descoperit de asemenea specii bipede – deci, inima lor trebuia să semene cu cea a crocodililor. De vreme ce dinosaurii aveau poziţia membrelor perfect verticală şi, după toate elementele fiziologice ale scheletului lor, erau mult mai evoluaţi decât thecodontele sau crocodilii, atunci este obligatoriu ca sistemul lor circulator să fi fost mai complex decât al acestora, posedând o inimă cu patru cavităţi şi diafragmă, la fel de eficace ca şi cea a păsărilor şi mamiferelor.
Prin el însuşi, zborul reprezintă o activitate importantă şi constantă. Marea subclasă de reptile căreia îi aparţin dinosaurii, Archosauria, a produs două grupe distincte de vertebrate capabile de zbor: pterosaurienii şi păsările. Evoluţia lor pornind de la strămoşi comuni archosaurieni este, după părerea lui Bakker, o altă indicaţie a nivelului fiziologic atins de aceştia şi, în consecinţă, de dinosauri. În „Sciences et Avenir”, Leonard Ginsburg atrăgea şi el atenţia asupra evidenţei nivelului fiziologic ridicat al dinosaurienilor, amintind că O. Reig demonstrase încă de la jumătatea deceniului şase că archosaurienii erau descendenţii pelycosaurienilor, la fel ca şi reptilele mamaliene, fiind deci de altă origine decât squamatele (şopârle şi şerpi) şi decât broaştele ţestoase. Concluzia lui Reig: fiziologia dinosaurienilor se apropia mai mult de cea a crocodililor decât de a şopârlelor.
După cum observa Bakker, chiar reptilele mamaliene mai evoluate (reprezentate în cele mai multe atlase ca nişte creaturi măcar pe jumătate ridicate) păstrează o morfologie de şopârle. Ele n-au evoluat niciodată în sensul unei poziţii cu adevărat verticale a membrelor, ca dinosaurii. În plus, membrele fosile ale mamiferelor din Jurasicul american arată că şi aceste animale aveau o morfologie de târâtoare; practic, mamiferele n-au adoptat un mers în poziţie verticală înainte de sfârşitul Cretacicului – momentul când dinosaurii trecuseră de apogeul evoluţiei lor sau, mai precis, în timpul „marii dispariţii”.
În ceea ce priveşte concepţiile paleontologilor privind conformaţia anatomică şi modul de viaţă al dinosaurienilor erbivori mari, Bakker a ales două subordine (Sauropoda şi Ceratopsida) pentru a demonstra cât de eronate erau imaginile şi descrierile prezente în mai toate muzeele, tratatele şi manualele de paleontologie din anii ’60.
Astfel, despre brontosaur şi barosaur, exemple tipice de sauropode enorme (cu gât şi coadă lungi de câte 8-10 m), care constituiau speciile cu un mare număr de indivizi atât în Jurasic, cât şi în Cretacic, se considera că ar fi trăit numai în mlaştini, că erau greoi şi se hrăneau cu enorme cantităţi de vegetaţie de apă dulce. Argumentele se bazau nu atât pe conformaţia picioarelor (înalte şi nu scurte, ca ale hipopotamilor), cât pe analiza danturii (dinţi „slabi”, tip incisiv), a poziţiei narinelor (plasate în partea superioară a craniului), şi pe supoziţia că membrele nu erau destul de rezistente pentru a susţine perioade lungi de timp greutatea trupului pe uscat. Or, verificarea atentă a celor trei argumente le dezvăluie numeroase carenţe:
1. Este adevărat că sauropodele n-aveau dinţi decât în partea din faţă a maxilarelor, dar ei erau bine fixaţi, cel puţin tot atât de bine ca incisivii cerbului-lopătar şi ai calului, care sunt destul de solizi pentru a rupe iarba şi pentru a fărâma crenguţe de esenţă moale. Dacă sauropodele, spre deosebire de mamiferele rumegătoare, nu avea molari cu care să mărunţească hrana, în schimb sistemul lor digestiv suplinea această lipsă cu certitudine. Crocodilii de azi au de-a lungul pereţilor stomacali nişte muşchi puternici, capabili de contracţii violente. Masele de pietricele pe care le înghit şi care se ordonează între aceşti muşchi permit animalului să zdrobească hrana (înghiţită pe nemestecate), măcinând-o la fiece contracţie a stomacului. Or, în scheletele majorităţii dinosaurilor erbivori, de la micul Psittacosaurus la uriaşul Brachjosaurus, s-au găsit, la nivelul cuştii toracice sau chiar în cavitatea stomacală, grămezi de pietre rotunjite (numite de paleontologi gastrolite), ceea ce demonstrează existenţa unui sistem digestiv asemănător cu cel al crocodililor sau cu pipota struţilor.
2. Diplodocii şi alte câteva specii de sauropode aveau într-adevăr narinele plasate aproape de ochi, dar aceasta nu implică neapărat un mod de viaţă acvatic. Crocodilii, deşi animale acvatice, au narinele situate nu deasupra, ci la extremitatea botului, pe când destule mamifere contemporane (elefanţii, tapirii, babirussa etc.) şi câteva fosile (Macrauchenia) au narinele plasate sus (sau echivalent, în cazul trompelor), cu toate că duc o viaţă exclusiv terestră. Semnificaţia funcţională a poziţiei narinelor la diplodoci nu este evidentă, această particularitate neputând dovedi prin ea însăşi că specia era acvatică. (Trebuie amintit că brontosaurii nu aveau narinele plasate lângă ochi, ca diplodocii – dacă aşa s-a crezut, o perioadă, este din cauza faptului că li se atribuiseră, eronat, craniile acestora.)
3. Sistemul locomotor al sauropodelor era perfect adaptat la o existenţă care necesita deplasări lungi pe un teren ferm. La mamiferele patrupede cu poziţie verticală se disting două genuri de sisteme locomotoare: unul de tip „activ”, zvelt, permiţând obţinerea de viteze mari, celălalt de tip „pilier”, capabil să suporte o greutate considerabilă, dar obligând la reducerea vitezei. Diferenţa funcţională esenţială între cele două tipuri rezidă în faptul că, în cursul mişcărilor de tip lent, osul de deasupra genunchiului (femurul) se balansează mai mult în faţă decât în spate, pe când osul situat dedesubt (tibia) flectează relativ puţin. Rezultatul este că picioarele sunt ţinute mai drept la tipul pilier decât la cel activ. Speciile evoluate din ordinul Thecodontia şi primii dinosauri din ordinele Saurischia şi Ornithischia aveau membrele adaptate deplasării rapide. Ulterior, la speciile subordinului Sauropoda sistemul locomotor se modifică tot mai mult, ajungând în final de tip pilier, foarte asemănător celui al proboscidienilor. Similitudinile între scheletul picioarelor de elefant şi cel al picioarelor de brontosaur sau de barosaur sunt evidente, ajungând până la nivel de detalii ale articulaţiei labei sau ale genunchiului.
4. Configuraţia corpului sauropodelor este şi ea net diferită de cea a erbivorelor acvatice. Hipopotamii au picioare scurte, gât scurt şi gros şi un corp lung, cu pântecele lăţit pe flancuri şi mult lăsat în jos, ceea ce nu le afectează agilitatea în imersiune, dar îi stânjeneşte pe uscat. Rinocerul indian, deprins cu smârcurile şi mlaştinile, are silueta mai joasă, picioare mai scurte şi pântecele mai lăsat decât rinocerul african, animal de savană. Chiar şi carnivorele care au ales viaţa acvatică au trupuri lungi, rotunjite şi labe scurte. Or, sauropodele aveau corpuri scurte, compacte, piept lat şi picioare înalte, aidoma celor ale proboscidienilor, după cum demonstrează nu numai scheletele lor, ci şi absenţa, în câmpurile de urme, a oricărei dovezi că pântecele ar fi atins pământul în timpul mersului (lucru obligatoriu la un animal de 60 sau 100 tone, cu silueta asemănătoare hipopotamului).
În plus, sauropodele aveau un detaliu anatomic greu de asociat cu un animal erbivor semiacvatic, fie el mamifer sau reptilă: gâtul foarte lung. Hipopotamul sau iguana pot ajunge la fundul unei ape prin simplă imersiune – gâtul lung nu le este necesar. Pe de altă parte, mamiferele cu gât lung sunt întotdeauna cele terestre, care pasc frunzele din vârful arborilor, inaccesibile altor erbivore. Adaptarea girafelor şi cămilelor la acest tip de 

hrană explică rezistenţa lor deosebită în condiţii vitrege, căci în clima ecuatorială şi în zonele de savană perioadele de secetă duc adesea la uscarea vegetaţiei de la nivelul solului. Unul dintre cele mai mari mamifere terestre care au trăit vreodată, Baluchitherium, era un enorm rinocer fără coarne, cu picioare înalte şi gât foarte lung, şi este foarte probabil că posibilitatea de a paşte orice vegetaţie, inclusiv cea mai greu accesibilă, a fost un factor important în evoluţia şi supravieţuirea mamiferelor-gigant. Elefantul, spre exemplu, posedă echivalentul funcţional al unui gât lung, căci poate ajunge cu trompa la frunzişul din etajele superioare ale arborilor şi acest avantaj este esenţial atunci când arşiţa usucă iarba, tufele sau subfrunzişul. Desigur, în Jurasic sau Cretacic se punea mai puţin problema secetei, cât cea a cantităţilor colosale de hrană vegetală pe care trebuia să le consume (şi deci să le găsească) o făptură erbivoră în greutate de zeci de tone. Or, faptul că gâturile barosaurilor şi cele ale brachiosaurilor le dădeau acestor animale posibilitatea de a paşte plantele sau vârfurile comestibile situate la o înălţime de 12 m, asigurându-şi astfel în mod permanent necesarul şi variaţia de hrană, a creat avantaje majore, ce au contribuit din plin la succesul biologic al speciei lor.
Plantele fosile ce provin din depozitele de roci conţinând schelete şi urme de sauropode anulează definitiv teoria mlaştinilor. Speciile de sauropode sunt foarte comune în Formaţiunea Morrison din estul S.U.A., care datează din Jurasicul superior. Nu se cunosc mlaştini în această zonă, iar vegetaţia sa fosilă este compusă invariabil din conifere şi cycas (ferigi arborescente). În prezent, paleobotaniştii sunt unanimi în părerea că pădurile formaţiunii Morrison nu erau jungle tropicale, ci zone întinse de ferigi uriaşe şi conifere primitive (al căror frunziş, grupat spre vârf, nu era accesibil decât sauropodelor cu gât lung şi picioare înalte). O situaţie similară prezintă formaţiunile geologice bogate în fosile de dinosaurieni din Gobi şi Texas. În sfârşit, se ştie astăzi că mlaştinile nu sunt habitaturi favorabile marilor erbivore, deoarece produc mai puţin furaj pe hectar şi pe an decât savanele sau pădurile, la aceasta adăugându-se şi problema deplasării unui animal greu pe un teren moale, nesigur – nu sunt rare cazurile când elefanţi sau rinoceri tineri, neexperimentaţi, s-au împotmolit şi au murit de foame sau înecaţi în noroi. Turmele de elefanţi ocolesc mlaştinile, singurele erbivore actuale de talie mare care le frecventează (fără a intra în profunzime, ci menţinându-se lângă zonele cu apă liberă) fiind hipopotamii, bivolii asiatici şi antilopele Sitatunga.
Numeroşi autori par să creadă că sauropodele se refugiau în mlaştini pentru a scăpa de terapodele carnivore. Dar allosaurii, megalosaurii sau tyrannosaurii ştiau şi puteau să înoate mai bine decât sauropodele, după cum reiese din conformaţia lor anatomică. Membrele posterioare, foarte mari în raport cu trupul, şi coada puternică, flexibilă, erau mai potrivite pentru înot decât membrele piliere ale sauropodelor şi coada lor mai curând serpentiformă. Este mult mai probabil că sauropodele încolţite se apărau pe teren ferm, unde se puteau mişca fără teama de împotmolire şi aveau şansa de a-şi doborî atacatorii cu singura armă pe care le-o dăruise natura: coada, atingând adesea 10 m lungime. Crocodilii şi varanii de Komodo sau cei de deşert îşi folosesc şi coada pentru a se apăra sau a ataca. Dezvoltarea vertebrelor anterioare şi urmele lăsate de masele musculare pe scheletul cozii sauropodelor arată că, deşi nu atât de puternic (în raport cu masa corporală) ca la marile terapode, acest apendice putea dezvolta, datorită lungimii şi greutăţii sale totale, o forţă colosală. Un caiman (3 m lungime) sau un varan de deşert (2 m) pot să doboare un om cu o lovitură de coadă; un varan de Komodo (3-4 m) rupe cu uşurinţă spinarea unui cerb mare sau a unui cal, iar un crocodil australian (10 m) sau unul de Nil (8 m) poate ucide un bivol. Este lesne de închipuit că un sauropod lung de 27 m, ca barosaurul, ar fi reuşit să fractureze coloana sau să rupă picioarele unui allosaur sau ale unui megalosaur de 8-9 m dacă îl izbea în plin. În plus, sauropodele aveau posibilitatea de a se ridica pe 

picioarele posterioare pentru a lovi cu cele anterioare, respingându-l astfel pe atacator. Cele mai multe dintre mamiferele mari de astăzi, chiar şi elefantul, se pot ridica pe membrele posterioare, deşi în mod normal cele anterioare suportă o greutate aproape dublă faţă de ele. Or, studiul amprentelor lăsate de sauropode arată că urmele picioarelor din spate erau de două ori mai mari decât cele din faţă, deci membrele posterioare preluau două treimi din greutatea totală a trupului, ceea ce înseamnă că ele erau fără îndoială capabile să suporte întreg animalul în caz de nevoie. O asemenea poziţie permitea probabil atât apărarea, cât şi accesul la vegetaţia aflată la înălţimi de peste 12 m. Cu toate că ilustraţiile arată mai toate speciile de sauropode târându-şi coada după ele, urmele din depozitele jurasice şi cretacice vădesc extrem de rar dârele lăsate de cozi. În mod normal, într-un grup de 8-12 brontosauri care mergeau de obicei aproape unul de altul, cozile de 10 m lungime ar fi fost călcate în permanenţă dacă proprietarii lor le-ar fi târât după ei; se poate admite deci că sauropodele îşi ţineau coada ridicată deasupra solului şi paleontologii sunt astăzi de acord că musculatura acesteia permitea o asemenea poziţie.
Trebuie remarcat faptul că sauropodele au reprezentat un factor ecologic de maximă importanţă. Defoliind etajele de sus ale vegetaţiei şi dezrădăcinând arborii pentru a ajunge la frunze, turmele de elefanţi africani pot transforma rapid o pădure într-un peisaj de savană, împiedicând astfel multiplicarea junglelor pe continent. În prezent nu mai există decât o singură specie de elefanţi africani (Loxodonta), drastic redusă numeric, or, în Cretacic trăiau numai în Colorado, Wyoming şi Montana (S.U.A.) şapte specii de sauropode: Barosaurus, Brachiosaurus, Brontosaurus, Camarasaurus, Diplodocus, Haplocanthosaurus şi Supersaurus (doar într-un singur loc de săpături din Colorado s-au descoperit indivizi din cinci specii). Se ştie că greutatea unui sauropod varia între 20 şi 100 tone, în funcţie de specie, pe când un elefant african matur cântăreşte cam 5-7 tone (cel mai mare exemplar cunoscut în timpurile istorice a avut 13 tone). Câmpurile de urme indică faptul că sauropodele călătoreau în grupuri – deci cantitatea de furaj consumată zilnic numai de indivizii celor şapte specii din America de Nord depăşeşte orice imaginaţie. Doar o regiune foarte bogat împădurită putea întreţine o atât de masivă populaţie de erbivore, iar turmele trebuiau să se deplaseze constant, pe măsură ce vegetaţia era distrusă. Este cu atât mai curioasă asocierea saurienilor în grupuri. Astăzi, reptilele se comportă cu totul altfel. Spre exemplu, crocodilii şi varanii tineri nu trăiesc la un loc cu adulţii, care se preocupă prea puţin de descendenţii lor, ba chiar manifestă adesea instincte canibalice faţă de 

aceştia. În schimb, la cea mai mare parte a păsărilor şi mamiferelor, familia, turma, stolul sau colectivitatea în ansamblu îi are în grijă pe cei tineri. Or, la Ranch Davenport (Texas – S.U.A.) s-a descoperit un depozit de urme de brontosaur provenite din Cretacicul inferior, care certifică faptul că animalele se deplasau numai în grupuri de 6-10, mai Tar până la 14 indivizi, şi într-o formaţie elaborată. Astfel, amprentele cele mai mari se întâlnesc exclusiv la periferia grupului aflat în mers, pe când cele mai mici apar constant în mijloc. O structură socială de acest gen este necunoscută la reptilele moderne, fiind însă foarte comună la marile mamifere care trăiesc în turme pe câmpiile Africii, Asiei şi Americii (elefanţii, bizonii etc.), formaţia fiind concepută pentru a facilita supravieţuirea noilor-născuţi şi indivizilor tineri, ce reprezintă prăzi facile pentru carnivore. Dar până la începutul anilor ’60 sauropodele erau prezentate ca nişte coloşi singuratici, fără niciun fel de legături sociale, un fel de varani de Komodo la scară mare!
Un argument major pentru teoria lui Bakker sunt grupele subordinului Ceratopsida, „dinosaurii cu coarne”, ultimii apăruţi dintre toţi archosaurienii. Evoluţia lor a avut loc rapid, în Cretacicul superior. Primele specii, ca Protoceratops din Mongolia, aveau talia redusă, nedepăşind 2 m lungime. Membrele lor erau adaptate pentru deplasarea rapidă şi, graţie celor posterioare, mai mari decât celelalte, protoceratopsii şi rudele lor apropiate puteau fugi într-o postură bipedă (deşi nu verticală), cu atât mai mult cu cât aveau o coadă lungă, groasă la bază şi foarte grea, care contrabalansa capul  masiv atunci când animalul se ridica pe labele din spate. Protoceratopsii erau în exclusivitate erbivori, dar partea din faţă a maxilarelor se transformase treptat într-un cioc puternic, probabil util atât pentru retezarea tulpinilor rezistente de ferigă, cât şi ca armă defensivă, mai ales în lipsa coarnelor, insignifiante la primele specii. Deşi puteau alerga mai repede decât majoritatea dinosaurilor erbivori contemporani lor, protoceratopsii erau în mod sigur mai lenţi decât terapodele carnivore, strict bipede. Or, aceasta nu le lăsa decât un singur mijloc de apărare, similar celui practicat de facocerii de astăzi: strângerea în turme şi şarjarea carnivorelor pentru a le intimida, determinându-le să renunţe la atac.
Următorii ceratopsieni şi-au dezvoltat tot mai mult caracterele fiziologice necesare supravieţuirii. În primul rând, talia: Chasmosaurus, spre exemplu avea lungimea unui rinocer african modern (5 m), pentru ca ultimele specii pe linie evolutivă ale acestui subordin, Torosaurus şi Triceratops, să ajungă la 10 m lungime şi la o greutate de 10 tone. Apoi, viteza: ceratopsienii târzii, chiar cei mai masivi erau adaptaţi galopului cu toate patru picioarele, la o viteză de 40-50 km/h. Acest fapt duce la concluzia că, asemeni rinocerilor, atitudinea lor era concomitent beligerantă şi defensivă. În sfârşit, coarnele şi scutul de la ceafă: spre deosebire de protoceratopsi, speciile ulterioare erau dotate cu 2-3 coarne lungi, de forme diverse, plasate pe frunte şi deasupra botului şi cu un scut osos, adesea enorm (uneori mărginit de „spini” similari coarnelor, dispuşi radial, ca la Styracosaurus), care proteja ceafa. Coarnele triceratopsului atingeau 3 m lungime şi erau, structural, foarte asemănătoare cu cele ale bizonilor sau ale celorlalte bovidee mari, la care învelişul osificat protejează centrul spongios pe o lungime de două 
ori mai mare decât acesta, terminându-se într-un vârf subţire şi ascuţit. Fapt neaşteptat, articulaţiile gâtului ceratopsienilor erau foarte mobile, permiţând animalelor să-şi mişte capetele uriaşe în toate direcţiile şi destul de repede. Mobilitatea, coamele şi ciocurile foarte puternice, precum şi posibilitatea de a galopa cu viteze de până la 50 km/h făceau din aceşti dinosaurieni cei mai periculoşi erbivori care au trăit vreodată pe Terra. Se poate spune deci, că atât armamentul, cât şi… temperamentul au constituit elemente esenţiale în reuşita lor.
Specimenele de allosauri şi tyrannosauri din formaţiunea Morrison confirmă că aceste animale atingeau (în special ultimele) până la 17 m lungime şi greutăţi de până la 10 tone. Cântăreau, deci, practic la fel sau chiar mai mult decât dinosaurienii erbivori, cu excepţia sauropodelor. Or, dacă talia enormă a acestora, cozile lungi şi formaţia lor de marş furnizau o relativă protecţie, alţi erbivori patrupezi, incapabili de a fugi şi nu îndeajuns de mari pentru a descuraja atacurile, aveau nevoie de armuri protectoare – exemple tipice ar fi ankylosaurii care au trăit în Cretacic şi stegosaurii din Triasicul superior şi din Jurasic. Singurii care au folosit o apărare activă, atacul, au fost însă ceratopsienii – dar se potriveşte un asemenea mod de viaţă cu nişte reptile ectoterme, nevoite să se încălzească jumătate de zi la soare până ce acumulau destulă energie ca să manifeste o astfel de agresivitate?
Argumentele prezentate de Bakker au iscat 


controverse aprinse, fiind respinse la început de majoritatea paleontologilor. Chiar şi la colocviul Academiei Americane de Ştiinţe şi al Societăţii Paleontologice Americane (ţinut în anul 1978) mai existau destui cercetători care nu admiteau revizuirea vechilor concepţii, în pofida evidenţei. Descoperirile ulterioare ale altor specialişti au adus însă argumente hotărâtoare în sprijinul teoriei lui Bakker.
Astfel, după cum consemna revista „OMNI” în decembrie 1982, paleontologul american Jack Horner a găsit în 1978, în cursul unei expediţii în Munţii Stâncoşi, un cuib de noroi pietrificat în care se aflau 11 pui de hadrosauri „cu cioc de raţă”. Or, faptul că aceşti pui trăiau şi se hrăneau laolaltă dovedeşte o îngrijire prelungită din partea părinţilor, ceea ce nu este tipic pentru reptile ci pentru mamifere. Descoperirea altor cuiburi a permis constatarea că adulţii îşi hrăneau puii până când aceştia atingeau jumătate din dimensiunile unui exemplar matur (6-10 m lungime şi 3-5 tone greutate), lucru care se petrecea în 3-4 ani. Un hadrosaur ajungea la maturitate în doar 7-8 ani, ceea ce constituie o dovadă importantă în favoarea unui metabolism ridicat, deci a endotermiei. Examinând la microscopul electronic structura oaselor de hadrosauri găsite de Horner, Robert Bakker a pus în evidenţă asemănarea izbitoare cu oasele mamiferelor mari şi chiar ale omului, ce prezintă aceeaşi textură puternic vascularizată. Cea mai potrivită analogie ar fi însă cu păsările Moa din Noua Zeelandă, care aveau acelaşi tip de cuiburi, aceleaşi obiceiuri de cuibărit, aceeaşi rată de creştere şi perioadă de îngrijire a puilor, acelaşi mod de hrănire (până şi înghiţirea de pietre pentru facilitarea digestiei este comună ambelor specii), în sfârşit, unele caracteristici anatomice similare (spre exemplu, raportul între masa creierului şi cea a corpului).
În martie 1989, „OMNI” consacra un spaţiu considerabil acestei probleme. Amintind descoperirea lui Phillip Currie, de la Muzeul de Paleontologie Tyrrell din Drumheller (Alberta-Canada) care a găsit în Canada şi, ulterior, în Mongolia Interioară (R.P. Chineză) cuiburi şi fosile de ceratopsieni şi ankylosaurieni, demonstrând clar că, deşi puii nu rămâneau în cuib după ieşirea din ouă şi erau capabili să se hrănească singuri, părinţii continuau să le poarte de grijă 1-3 ani, revista insista asupra descoperirilor lui Horner (actualmente curator al Secţiei de paleontologie a vertebratelor de la Muzeul Munţilor Stâncoşi şi profesor asistent la Universitatea de Stat din Montana) în două zone de mare interes arheologic, Willow Creek şi Two Medicine River (Montana – S.U.A.).
Totul a început în 1978, cu o vizită norocoasă la un magazin de curiozităţi din Bynum (orăşel apropiat de zona Willow Creek), unde se vindeau roci, geme, geode, fosile etc. Acolo, Horner a găsit primele oase de pui de dinosaur; începând din anul următor, cercetătorul american şi echipa sa au efectuat şase campanii de excavaţii în regiunile din jurul oraşului, descoperind, până în 1985, sute de cuiburi a două noi specii de dinosauri (numiţi de Horner, Maiasaura peeblesorum şi, respectiv, Orodromeus makelai), ca şi rămăşiţele a peste 10.000 de indivizi maturi. Maiasaurii, specie de hadrosauri medii, omnivori, după cum îi arată dentiţia aproape similară cu a rozătoarelor (deci aptă să permită masticaţia, spre deosebire de a reptilelor), atingeau cam 7-10 m lungime, ceea ce este destul de mult pentru un animal predominant insectivor şi erbivor nesistematic (adică nepreferând un anume fel de hrană vegetală ca sauropodele, corespondenţi din acest punct de vedere ai marilor rumegătoare actuale). Ca orice dinosaur cu cioc de raţă, maiasaurii aveau membrele posterioare puternice şi lungi, iar cele anterioare subţiri şi mai puţin viguroase, ceea ce poate indica o poziţie frecvent bipedă. (Trebuie remarcat că hadrosaurii sunt cel mai comun grup de dinosaurieni şi, probabil, cel mai diversificat, dar toţi păstrează caractere fiziologice similare, care au stat la originea succesului lor în lupta pentru existenţă. Succes indiscutabil, de vreme ce, în Africa sunt frecvente fosilele de hadrosauri lungi de 12 m, iar în februarie 1968 revista „Naţional Geographic” anunţa descoperirea, la Baja-California, a unui adevărat colos, lung de 15 m şi înalt de 4,80 m. Echipa Muzeului de Istorie Naturală din Los Angeles, condusă de dr. William J. Morris, a găsit nu numai scheletul aproape complet al acestui erbivor uluitor prin dimensiunile sale, absolut ieşite din comun pentru un animal cu totul lipsit de apărare, dar a reuşit să identifice şi câteva plăci de piatră pe care se păstraseră urme lăsate de piele, tendoane şi muşchi. Or, aceste ultime descoperiri arătau că hadrosaurul, mai mult ca sigur biped, avea toate patru labele palmate, ca la păsările de apă!).
Săpăturile de la Willow Creek i-au permis lui Horner să demonstreze fără dificultate că maiasaurii (şi, prin extensie, mai toţi hadrosaurii) erau animale sociale, organizate în comunităţi de genul păsărilor Moa sau al celor ce clocesc pe coastele mării (ca pinguinii, spre exemplu), tocmai pentru a-şi putea apăra mai uşor puii. Fosilele găsite în cuiburi arată că aceştia îşi dublaseră dimensiunea de la ieşirea din ouă. Urmele de mâncare de pe dinţi, cojile complet zdrobite ale ouălor, faptul că labele picioarelor nu erau complet dezvoltate dovedesc nu numai că puii au rămas în cuib multă vreme, fiind hrăniţi de părinţi, dar şi că acest lucru nu era întâmplător, ci se datora neoteniei (fenomenul de păstrare a caracterelor infantile o lungă perioadă de timp). Dar un asemenea fenomen este extrem de rar în lumea reptilelor (doar aligatorii şi unele broaşte ţestoase marine prezintă, imediat după naştere, unele rudimente de neotenie), fiind în schimb prezent la multe specii de păsări şi mamifere, ba chiar determinant pentru evoluţia şi gradul de inteligenţă atins de mamiferele superioare, în special de primate. Atât aspectul exterior (cranii mari, creier şi ochi supradimensionaţi în raport cu mărimea totală a corpului, feţe aplatizate, aproape lipsite de ciocul tipic), cât şi analiza structurii interne a oaselor cu aparate ultramoderne (recent, Andrew Leach, cercetător la Universitatea din Toronto, a efectuat până şi tomografii axiale computerizate pe fosilele de la Willow Creek) au 
dus la concluzia că maiasaurii prezentau un accentuat fenomen de neotenie, fiind, în lumea dinosaurienilor, probabil la fel de evoluaţi ca primatele printre mamifere. Căci nu toţi dinosaurienii prezintă acest fenomen şi puii multor specii îşi părăseau cuiburile îndată după ieşirea din ouă. Astfel, la Odromeus makelai, dinosaurieni atingând maxim 2-2,5 m (exclusiv insectivori se pare), puii nu rămâneau în cuiburi (găsite intacte, cu ouăle sparte doar la un capăt), ci se strângeau într-un fel de cârduri, aşteptând ca părinţii să le aducă hrana, deşi dezvoltarea lor fiziologică era destul de avansată ca să şi-o caute singuri. Faptul a fost demonstrat foarte uşor: locurile unde s-au găsit fosile de pui şi urme de cuiburi erau, în Cretacic, insule. În afara acestora au fost descoperite schelete de adulţi, dar niciodată de pui – rezultă că, la fel ca şi pinguinii, odromeusii aduceau hrană puilor şi indivizilor tineri, trecând înot canalele dintre insule.
Descoperirile din Two Medicine River sunt şi mai interesante. Această formaţiune geologică era, acum 70-72 milioane de ani, o regiune de coastă situată între actualii Munţi Stâncoşi şi Strâmtoarea Interioară de Vest, care unea pe atunci Oceanul Îngheţat de Nord cu Golful Mexic. Zona nu era acoperită de mlaştini, ierburi sau junglă, ci avea aspectul unui veld tipic (câmpie golaşă, presărată cu tufişuri rare), vegetaţia devenind mai abundentă numai lângă râuri şi lacuri. Deci, nu o savană, ci o regiune asemănătoare Câmpiei (Depresiunii) Serengeti din Tanzania sau întinselor velduri sud-africane. Horner a descoperit aici oase, cuiburi, ouă cu embrioni, fosile de pui abia ieşiţi din ou, exemplare tinere şi adulte, în total oase aparţinând câtorva mii de schelete din trei specii distincte. Primele două fac parte din grupa hadrosaurilor (Hypacrosaurus şi Prosaurolophus), a treia este o specie de ceratosaur uriaş, cu „spini” la marginile scutului cranian. Zona hypacrosaurilor are aproape 5 km lungime, vreo 450 m lăţime, şi trei nivele de adâncime, ceea ce atestă că, asemeni păsărilor de astăzi, aceste animale reveneau constant la locurile de cuibărit. O zonă şi mai mare este presărată cu oase şi cuiburi de ceratopsieni, fapt uluitor, pentru că făpturi lungi de 5-8 m şi dotate cu formidabile arme de apărare nu aveau nevoie de protecţia comunităţii, cel puţin nu de la o anumită vârstă. Or, gruparea lor în turme, viaţa socială similară mai curând facocerilor şi elefanţilor decât rinocerilor aduce argumente de necontestat în favoarea teoriilor lui Bakker. Nu numai că astfel de fiinţe trebuiau să fie mai inteligente decât nişte reptile relativ active ca varanii sau aligatorii, dar erau incomparabil mai inteligente decât sauropodele (fapt confirmat şi de mărimea creierului în raport cu corpul). Trăind în turme, ele se vedeau obligate să se deplaseze repede de la o păşune la alta, înainte ca vegetaţia să fie complet distrusă – pentru aceasta aveau nevoie de membrele şi postura descrise de Bakker şi de un metabolism ridicat, care să le permită o activitate îndelungată ziua, şi chiar noaptea.
Grija faţă de pui şi spiritul de colectivitate caracteristic facocerilor, agresivitatea lor nu pot fi imaginate la erbivorele lente, ca broaştele ţestoase sau iguanele terestre. Iar constatarea că dinosaurienii erbivori cei mai sociabili şi mai activi (iguanodonii, hadrosaurii şi ceratopsienii) au rămas grupurile cu cea mai mare diversificare şi longevitate subliniază valoarea şi necesitatea sistemului lor de tip endoterm. (Şi trebuie menţionat că descoperirile de la Two Medicine River nu sunt unicele de acest gen. Specii de ceratopsieni care trăiau în turme au existat în Mongolia, Africa şi S.U.A.; o situaţie similară o atestă fosilele de iguanodoni din Belgia şi Turkmenistan, precum şi cele de hadrosauri din sud-vestul S.U.A. Şi din Asia.).
Paleontologul american Paul Gregory, de la Universitatea John Hopkins, unul dintre cei mai reputaţi specialişti în reconstituirea scheletelor şi anatomiei dinosaurienilor (de asemenea un foarte talentat desenator şi pictor), declara revistei „OMNI”, în octombrie 1984, că, după ani de studiu intensiv al fosilelor găsite în patru continente şi după măsurători comparate ale tuturor dinosaurienilor reconstituiţi în muzeele din America şi din Europa, împărtăşeşte cu totul părerea lui Bakker, atât despre metabolismul activ al dinosaurienilor cât şi privind aspectul acestora. Astfel, Gregory atrăgea atenţia că picioarele drepte, de tip pilier, plasate sub corp şi coada ţinută în aer în loc de a fi târâtă pe sol nu sunt caracteristice şopârlelor, fiind în schimb tipice atât sauropodelor, cât şi ceratopsienilor, ba chiar unei specii ca Stegosaurus stenops. El mai amintea şi faptul că, după 1960, expediţii polono-mongole în Gobi şi respectiv americane în vestul S.U.A. Şi în Argentina au confirmat ipoteze „şocante”, ca aceea a asocierii erbivorelor în turme sau a faptului că terapodele carnivore puteau atinge cu uşurinţă viteza unui struţ sau a unui cal. Or, asta necesita un metabolism endotermic. Este meritul lui Bakker de a fi avut curajul să susţină acest lucru deschis, împotriva curentului de opinie conservator, care, pur şi simplu, ignora datele avute la dispoziţie!
După cum scria revista „OMNI” în numărul său din decembrie 1983, la sfârşitul deceniului al optulea, Martin Lockley, profesor de geologie la Universitatea de Stat din Colorado (S.U.A.) a cercetat albia Râului Purgatoire din statul Colorado, unde se află una dintre cele mai interesante colecţii de urme pietrificate de dinosaurieni, vechi de 140 milioane de ani

(probabil la fel de bogată în amprente ca şi cea a Râului Paluxy din statul Texas). Între 1981 şi 1983, Lockley a dezgropat peste 1.000 de urme aparţinând a 60 de animale (exemplare din câteva specii de sauropode, camptosauri erbivori bipezi şi două specii de dinosauri carnivori de mari dimensiuni). Or, aceste urme relevă clar faptul că, spre deosebire de oricare specie de reptilă cunoscută, dinosaurii erbivori (şi nu numai vulnerabilii iguanodoni sau hadrosauri, ci şi uriaşele sauropode) erau animale gregare, cu un instinct social şi de grup destul de dezvoltat, caracteristică întâlnită doar la trepte superioare ale evoluţiei, ca păsările şi mamiferele. O descoperire similară avea să fie făcută în 1984, pe un platou calcaros din sud-estul Turkmenistanului. În ultimii şase ani au fost găsite acolo mai bine de 2.000 de amprente aparţinând unui grup de 500 dinosaurieni erbivori bipezi, asemănători iguanodonilor şi atingând până la 12 m lungime. „Turma” era compusă din 120 „familii” care dovedeau o coeziune ridicată, puii stând numai în preajma părinţilor. Pistele de deplasare ale dinosaurilor erbivori bipezi şi ale sauropodelor, scoase la iveală atât în Turkmenistan, cât şi în Texas (Râul Paluxy) sau în Colorado (Râul Purgatoire) demonstrează că aceste animale trăiau în comunităţi de câteva zeci sau chiar sute de exemplare (cei bipezi), respectiv în cadrul unor familii de 4-10 indivizi (sauropodele), ceea ce le oferea o protecţie sporită împotriva atacului carnosaurilor, atestând însă un nivel de inteligenţă mai ridicat decât se credea că posedau erbivorii Mezozoicului.
Amprentele descoperite de Lockley la Râul Purgatoire mai relevă încă un argument în favoarea teoriei „dinosaurilor endotermi”: procentul mic de carnivore comparativ cu numărul de erbivore, factor de netă deosebire între mamifere şi reptile. La acestea din urmă, numărul speciilor carnivore este mai mare în comparaţie cu totalul de specii, datorită faptului că o reptilă asemeni anacondei, pitonului indian sau varanului de Komodo consumă o cantitate de carne egală cu propria-i greutate doar o dată la 60 de zile (şi trebuie subliniat că varanul de Komodo, spre exemplu, aleargă după pradă, cheltuind deci mai multă energie decât alte şopârle). Prin contrast, un mamifer carnivor ca leul sau tigrul este nevoit să consume o cantitate de carne egală cu greutatea sa o dată la 8-10 zile, datorită metabolismului ridicat. În aceste condiţii, raportul vânător/vânat este mult mai mare în cadrul grupurilor de animale ectoterme decât la cele endoterme, pentru că primele se hrănesc mai rar, deci dispun de mai mult vânat. Or, studiul urmelor găsite în Colorado atestă că dinosaurienii carnivori constituiau doar o mică parte (12%) din totalul animalelor care au trecut prin albia Râului Paluxy. Studierea depozitelor paleontologice din Gobi şi Colorado a dus la aceeaşi surprinzătoare constatare, ceea ce sprijină ipoteza că dinosaurienii carnivori erau animale cu sânge cald.
De altfel, o succintă prezentare a Clasei Reptilelor este edificatoare în acest sens:

Clasa Reptilia: reptile; tetrapode cu solzi cornoşi sau plăci osoase pe corp; se înmulţesc prin ouă de tip amniotic.

1. Subclasa Anapsida:
 a. Ordinul Cotylosauria (fosil): reptile primitive, păstrând caractere ale amfibienilor seimuriamorfi – carnivore;
 b. Ordinul Chelonia: ţestoase cu schelet extern format din carapace (dorsal) şi plastron (ventral) – în general erbivore;
 c. Ordinul Mesosauria (teoretic fosil): reptile acvatice primitive – carnivore.
2. Subclasa Synapsida (în întregime fosilă):
 a. Ordinul Pelycosauria: sinapside primitive – în general erbivore;
 b. Ordinul Therapsida: sinapside evoluate,
   I. Subordinul Anomodontia: therapside erbivore,
   II.Subordinul Theriodontia: therapside carnivore, strămoşi probabili ai mamiferelor. (Cu infraordinele: Gorgonopsia; Therocephalia; Bauriamorpha; Cynodontia; Tritylodontia; Ictidosauria).
3. Subclasa Euryapsida: reptile acvatice, rar amfibii;
 a. Ordinul Sauropterygia: reptile marine carnivore;
   I. Subordinul Nothosauria (fosil): – sauropterigieni primitivi, de talie mică;
   II. Subordinul Plesiosauria (teoretic fosil): – sauropterigieni evoluaţi, de talie mare;
 b. Ordinul Placodontia (fosilă): reptile moluscivore.
4. Subclasa Ichthyopterygia: reptile carnivore, specializate la viaţa pelagică.
5. Subclasa Lepidosauria: reptile cu solzi cornoşi pe corp – în general carnivore;
 a. Ordinul Eosuchia (fosil): lepidosaurieni primitivi
 b. Ordinul Squamata:
   I. Subordinul Lacertilia: şopârle;
  II. Subordinul Ophidia: şerpi;
 C, Ordinul Rhynchocephalia: hatterii;
6. Subclasa Archosauria:
 a. Ordinul Tbecodontia (fosil): arcosauri primitivi – în general carnivori;
 b. Ordinul Crocodilia: crocodili, aligatori, gaviali – carnivori;
 c. Ordinul Saurischia (teoretic fosil): – dinosaurieni;
   I. Subordinul Sauropoda: saurischieni patrupezi – erbivori, forme gigante;
   II. Subordinul Therapoda: saurischieni bipezi – carnivori (Cu infraordinele: Coelurosauria – talie mică şi mijlocie şi Camosauria – talie mare).
 d. Ordinul Omithischia (teoretic fosil): – dinosaurieni erbivori
   I. Subordinul Ornithopoda: iguanodoni, hadrosauri – bipezi;
   II. Subordinul Stegosauria: „dinosauri cu plăci” – patrupezi;
   III. Subordinul Ankylosauria: „dinosauri cuirasaţi” – patrupezi;
   IV. Subordinul Ceratopsida: „dinosauri cu coarne” – patrupezi;
 e. Ordinul Pterosauria (teoretic fosil): reptile zburătoare, carnivore
   I. Subordinul Rhamphorhynchoidea;
   II. Subordinul Pterodactyloidea.

După câte se poate observa, dacă în mediul marin abundenţa de hrană permitea tuturor speciilor din ordinul Sauropterygia să fie carnivore, în schimb, pe uscat, din 6 subordine de dinosaurieni, doar unul era carnivor: Therapoda. De altfel, nu numai urmele dar şi fosilele de carnosauri mari (tyrannosauri, megalosauri, allosauri etc.) sunt în aceeaşi proporţie faţă de cele ale erbivorelor, cu procentul mamiferelor carnivore faţă de cele erbivore în savana africană. Prin contrast, majoritatea şopârlelor, precum şi hatteriile, şerpii şi crocodilii sunt carnivori, broaştele ţestoase fiind singurul ordin de reptile actuale care cuprinde numeroase specii erbivore.
În urma acestor descoperiri, unii paleontologi (în frunte cu Robert Bakker) consideră că dinosaurienii ar trebui scoşi din Clasa Reptilia şi integraţi într-o nouă grupare taxonomică: Clasa Dinosauria. Jack Horner observa că, morfologic, dinosaurii seamănă cu reptilele, dar au şi multe puncte comune cu mamiferele, deci ar trebui consideraţi dinosauri şi nu mamifere sau reptile, întrucât aceste animale mezozoice dispuneau de un metabolism pentru care nu există analogie astăzi. Nicholas Hotton, cercetător paleobiolog la Institutul Smithsonian din Washington D.C. (S.U.A.) consideră că, deşi terapodele carnivore par să fi fost endoterme, marile sauropode nu erau decât pseudoendoterme, mai precis căldura exterioară primită ziua era înmagazinată în masa uriaşă a corpului pentru noapte sau timp friguros şi pusă în valoare prin efortul muşchilor de a deplasa trupul. Dar aceşti coloşi trebuiau să se hrănească 16-18 ore pe zi, deci ar fi avut dificultăţi în supravieţuire dacă erau nevoiţi să cheltuiască o parte considerabilă a energiei organismului doar pentru a-şi menţine temperatura dobândită din exterior, prin mijloace mecanice şi nu biologice. Tocmai datorită lipsei învelişului (pene sau păr), care protejează păsările şi mamiferele de o excesivă pierdere de căldură, dinosaurienii au fost cu siguranţă nevoiţi să-şi dezvolte un metabolism superior, de tip endotermic. Numai o astfel de adaptare poate constitui un răspuns la enigma exploziei de specii care au apărut, s-au dezvoltat, diversificat şi au supravieţuit de-a lungul unei perioade de 150 milioane de ani.
*
Dispariţia dinosaurienilor, care au stăpânit atâta vreme planeta noastră a suscitat un interes deosebit încă din secolul trecut, de la identificarea şi reconstituirea primelor schelete ale acestor făpturi bizare. Ipotezele care au încercat să explice, fie şi măcar în parte, uriaşul dezastru biologic se divid în două mari grupe: cele ce atribuie dispariţia unor cauze externe (schimbări majore în mediul ambiant) şi, respectiv, cele care leagă dispariţia de nişte cauze interne (deficienţe fiziologice sau insuficienţe în adaptare ale speciilor de dinosauri).
Prima categorie cuprinde câteva ipoteze care oferă unele argumente bazate pe descoperiri geologice de dată mai mult sau mai puţin recentă. Astfel, dinosaurienii, pterosaurienii şi reptilele marine ar fi dispărut datorită următorilor factori:
1. Modificările majore în configuraţia continentelor, cauzate de deplasarea plăcilor tectonice, ceea ce a dus la ridicarea unor noi lanţuri de munţi, la secarea zonelor mlăştinoase, a unor lacuri sau chiar porţiuni de mare şi la prăbuşirea unor peninsule, insule sau zone continentale întinse în valurile oceanelor (ducând la pieirea speciilor care vieţuiau în arealele respective).
2. Activitatea vulcanică intensă legată de modificările geografice menţionate la ipoteza 1, fenomen care a dus la degajări de gaze nocive (în special bioxid de carbon) în atmosferă şi la creşterea radioactivităţii (radiu, thoriu, uraniu) telurice (influenţând fondul genetic al fiinţelor din zonele în cauză).
3. Creşterea nivelului radiaţiilor cosmice, provocată de explozia unei supernove (modificând fondul genetic al fiinţelor de pe Terra).
4. Creşterea nivelului de radiaţii cosmice primite de anumite zone terestre datorită modificării poziţiei polilor magnetici şi, respectiv, a dispariţiei pentru o perioadă a centurilor protectoare Van Allen (ceea ce a influenţat considerabil codul genetic al fiinţelor terestre).
5. Impactul unui meteorit gigantic cu Pământul, accident care ar fi provocat un nor de praf de dimensiuni ieşite din comun, ecranând întreaga planetă pe o perioadă de 6-24 luni (întreruperea procesului de fotosinteză ducând la declanşarea unei reacţii dezastruoase de distrugere a lanţului trofic, începând cu microorganismele şi sfârşind cu dinosaurienii).
6. Răcirea generală a climatului la finele Mezozoicului (ducând la extincţia speciilor iubitoare de căldură).
7. Trecerea de la vegetaţia mezofitică, dominată de gimnosperme, la cea neolitică, bazată preponderent pe angiosperme (ultimele fiind bogate în tanini şi alcaloizi cu care speciile erbivore nu s-au putut acomoda).
8. Scăderea salinităţii apelor din mări şi oceane de la 35% până la 29-30%, provocată probabil de marile transgresiuni şi regresiuni marine (ducând la extincţia multor specii oceanice).
9. Scăderea prezenţei unor microelemente (cuprul, cobaltul etc.) cu rol de catalizatori în reacţiile chimice (ducând la slăbirea rezistenţei unor organisme şi respectiv la dispariţia lor).
10. Scăderea cantităţii de lumină solară care ajungea direct la nivelul solului, fenomen datorat vaporilor de apă proveniţi de la vegetaţia iubitoare de căldură şi umiditate – gimnospermele (ducând la modificări majore în lumea plantelor şi respectiv a animalelor).
11. Scăderea cantităţii de radiaţii ultraviolete primită de Terra, fenomen datorat apariţiei petelor solare (ceea ce a dus la modificări negative în rezistenţa organismelor vii, la îmbolnăviri, schimbări de mediu etc.).
La această grupare de cauze externe se mai adaugă şi cele două ipoteze ale „şocului biologic”, de natură pur speculativă (nesusţinute de descoperiri paleontologice), care atribuie dispariţia dinosaurienilor unor fenomene biologice din cadrul luptei pentru existenţă:
1. Speciile pierite în Mezozoic au fost victimele unor epidemii generale, de natură necunoscută.
2. Dinosaurienii şi pterosaurienii au fost eliminaţi de concurenţa mamiferelor (care se înmulţeau mai repede, erau greu de prins datorită taliei mici şi a iuţelii şi consumau enorme cantităţi de ouă, împiedicând înmulţirea speciilor în cauză).
Categoria cauzelor interne este susţinută doar parţial, prin unele descoperiri paleontologice, argumentaţia ipotezelor bazându-se mai mult pe legităţile generale ale concepţiei evoluţioniste de selecţie naturală. Astfel, principalele tare fiziologice ale dinosaurienilor ar fi fost:
3. Gerontismul („îmbătrânirea”) grupului de specii, ajuns la capătul potenţialului evolutiv, acolo unde se pierd calităţile de adaptare la mediu.
4. Desincronizări în creşterea unor organe (şi mai ales a corpului în raport cu creierul).
5. Dezechilibre fiziologice şi perturbări în metabolism (având drept consecinţă dezvoltarea anormală ori pieirea embrionilor în ouăle cu coaja subţiată sau chiar în procesul de concepţie a oului).
6. Supraspecializarea dinosaurienilor, ceea ce a dus la dominarea absolută a habitatului respectiv, dar s-a dovedit potrivnică adaptărilor vitale în condiţiile modificării mediului înconjurător.
Nenumăraţi cercetători prestigioşi au contribuit la formarea şi argumentarea acestor ipoteze. Printre cei mai importanţi se cuvine a fi menţionaţi: J. Walter, H. Stille, A. Schatz, F. Frech, E. Gasier, V.A. Vahrameev, M. Wilfarth, M.W. Lanbenfelds, M.I. Golenkin, H.T.Marshall, A. Schindewolf, Binge Hans-Jost, M.I. Budikov, N.D. Newell, K. Beurlen, M. Salmi, L.S. Davidaşvili, L. Şi W. Alvarez, D. Milne şi Ch. McKay. Dar descoperirile paleontologice şi geologice din ultimul deceniu au dus la concluzia că niciuna dintre ipotezele menţionate mai sus nu poate explica decât cel mult parţial şi în cadrul unui scenariu anumit (pentru care nu s-au putut găsi dovezi indubitabile) dispariţia majorităţii speciilor mezozoice, în particular a dinosaurienilor. Unele ipoteze, ce păreau la un moment dat să se apropie foarte mult de soluţionarea finală a problemei au fost infirmate total sau parţial de noile detalii obţinute atât despre organismul dinosaurienilor cât şi privitor la mediul în care trăiau aceştia. Paleontologii s-au văzut puşi într-o situaţie paradoxală: ori consideră dinosaurii (fie ei marini, avieni sau de uscat) reptile şi atunci majoritatea ipotezelor cad de la sine, întrucât condiţiile date ar fi trebuit să ducă şi la extincţia strămoşilor reptilelor actuale (strămoşi care, în unele cazuri atingeau dimensiuni comparabile cu ale dinosaurienilor), ori aceste animale sunt incluse în categoria celor „cu sânge cald” şi atunci rezistenţa organismului, precum şi capacităţile lor adaptive erau superioare nivelului bănuit până acum, ceea ce duce la eliminarea celor mai multe ipoteze de factură explicativă globală.
Contraargumentele care se ridică împotriva unei soluţionări pripite şi forţate a acestor fenomene enigmatice sporesc neîncetat. Astfel, una dintre principalele ipoteze „globale”, cea a răcirii climei, atât pe uscat cât şi în oceane (demonstrată de H. Lowenstam şi S. Epstein, pe baza raportului dintre doi izotopi ai oxigenului, 016 şi 018, incluşi în carbonatul de calciu al cochiliilor sau al scheletelor organismelor fosile), s-a dovedit a fi corectă doar pentru latitudinile nordice, studii geologice recente arătând că au rămas destule zone (în special cele ecuatoriale) unde schimbările au fost minore sau chiar inexistente. Contraargumente importante se pot aduce atât ipotezelor parţial demonstrate de dovezile geologice (cea a influenţei schimbării vegetaţiei, creşterii radiaţiilor cosmice, orogenezelor majore, dezechilibrelor fiziologice şi perturbărilor în metabolism etc.), cât şi celor de natură speculativ teoretică (gerontismul, concurenţa mamiferelor, influenţa epidemiilor etc.). De fapt, aceste ipoteze nu sunt propriu-zis eronate; tendinţa de a le considera soluţii globale şi indubitabile (luate fie separat, fie în grup) s-a dovedit însă o greşeală. Căci dacă speciile de dinosaurieni ar fi trăit numai în zonele afectate de orogenezele de acum 70 milioane de ani s-ar mai fi putut admite extincţia lor totală (deşi ar fi rămas de neînţeles motivul pentru care nu au pierit toate speciile de animale din acele regiuni); dar cum se justifică extincţia dinosaurienilor din centrul plăcilor tectonice asiatice spre exemplu, care au fost prea puţin încercate de cutremure, vulcanism şi alte fenomene de acest gen?! în ceea ce priveşte sporirea radiaţiilor cosmice, ea nu putea să afecteze fiinţele vii numai în raport cu talia (şi chiar în acest caz, rămâne inexplicabilă pieirea speciilor de dinosaurieni de mici dimensiuni, care nu depăşeau talia mamiferelor contemporane lor). Dacă dinosaurienii tereştri şi pterosaurienii ar fi fost puşi în imposibilitatea de a se înmulţi datorită mamiferelor ce le consumau ouăle din cuiburi, nu acelaşi lucru se poate spune despre uriaşele reptile marine, care nu aveau concurenţi în lupta pentru existenţă, ştiut fiind că prima specie de mamifere adaptate vieţii acvatice, Procetus, a apărut abia în Eocen (deci la milioane de ani după dispariţia dinosaurienilor) şi avea dimensiuni mici (2-2,5 m lungime). Desincronizările în creşterea corpului în raport cu creierul sau a diverselor organe cu specializări stricte nu se pot lua în considerare decât la sauropode, nu şi la terapode sau hadrosauri, în vreme ce dezechilibrele fiziologice şi tulburările în metabolism nu puteau apare simultan la toate speciile de dinosaurieni (de altfel, dovezile paleontologice ale unui fenomen sistematic şi generalizat de acest gen lipsesc până în prezent). În sfârşit, este de neînţeles motivul pentru care strămoşii actualelor reptile carnivore de talie mare (crocodilii, varanul de Komodo etc.) au supravieţuit, iar reptilele semiacvatice şi acvatice din Mezozoic au pierit în aceleaşi areale, deşi beneficiaseră de condiţii de viaţă similare (hrană abundentă, temperaturi ridicate, stabilitate geoclimaterică etc.).
Tot atât de nejustificată este şi părerea că dinosaurienii au dispărut într-o perioadă scurtă: adevărul este că extincţia speciilor din Mezozoic a avut loc de-a lungul a milioane de ani şi nu „peste noapte” în termeni geologici, cum susţin ipotezele catastrofice. Astfel, ipoteza impactului cu un meteorit gigant (deşi confirmată în parte de unele descoperiri recente alo cercetătorilor americani şi chinezi, cum ar fi prezenţa unui element extrem de rar pe Terra, iridiul, în rocile vechi de 66 milioane de ani) nu poate explica de ce nu au dispărut toate speciile mezozoice (inclusiv rechinii, reptilele, mamiferele etc.), dacă stratul de praf care împiedica lumina soarelui să ducă la fotosinteză s-a menţinut mai mult de câteva luni (timp în care nu ar fi putut să se stingă complet populaţiile dinosauriene majoritare şi să prospere tocmai mamiferele primitive, minoritare). Cu atât mai mult cu cât găsirea (în anii ’80) a numeroase fosile de dinosaurieni tereştri şi amfibieni în statul Alaska a arătat nu numai că aceste făpturi se adaptaseră climatului rece (cu ierni lungi şi perioade mari de întuneric), hranei sărace (vegetaţie de tundră, plante acvatice), dar şi că multe specii au supravieţuit epocii mezozoice. Paleontologii americani au prezentat în 1987 rezultatele a câţiva ani de cercetări asupra saurienilor alaskani şi studiile lor duc la concluzia inevitabilă că dinosaurienii au fost animale endoterme, adaptabile la schimbările de mediu şi că unele specii au trăit încă multe milioane de ani după dispariţiile masive de la sfârşitul Cretacicului superior. După cum menţionau publicaţii prestigioase („Nature”, „Naţional Geographic”, „Natural History”, „Times”, „Scientific American”) între 1986 şi 1989, cele câteva specii de dinosaurieni alaskani, dintre care unele vechi de doar 35-45 milioane de ani, schimbă major concepţia generală despre lumea „reptilelor uriaşe” din Mezozoic. (De altfel, săpăturile din statul american Montana, efectuate de paleontologul Keith Rigby de la Universitatea din Notre Dame – S.U.A., demonstraseră încă de la sfârşitul anilor ’70 supravieţuirea a numeroase specii de dinosaurieni tereştri 500.000, ba chiar 1.000.000 de ani după „marea dispariţie”, dar se considerase că „zona a fost favorizată de condiţii locale”, după cum scria revista „OMNI” în februarie 1988.).
La aceste contraargumente se poate adăuga problema supravieţuirii de-a lungul a sute de milioane de ani a unor specii, parte din ele indiscutabile „reuşite biologice” (cum ar fi rechinii), altele nu atât de înzestrate pentru supravieţuire, aşa-numitele „fosile-vii” (cum ar fi hatteriile, coelacanţii etc.) rămase la acelaşi stadiu de evoluţie de zeci şi sute de milioane de ani. Este greu de explicat motivul pentru care broaştele ţestoase erbivore s-au putut adapta la noua vegetaţie (angiospermele) şi speciile de dinosaurieni erbivori nu. Ar fi la fel de dificilă argumentarea dispariţiei reptilelor marine uriaşe din zone rămase cu aceeaşi temperatură chiar şi la trecerea în Neozoic (Oceanul Indian spre exemplu). În sfârşit, o situaţie specială în această privinţă o are continentul african.
Africa este singura zonă terestră întinsă unde condiţiile climaterice au rămas neschimbate din Cretacic şi care n-a fost inundată de apele oceanului de aproape 500 milioane de ani. Marile orogeneze de acum 50-70 milioane de ani nu au afectat acest continent, ocolit şi de glaciaţiunile ultimilor 600.000 de ani. În Africa mai supravieţuiesc unele reptile ai căror strămoşi apăruseră în Mezozoic, iar vegetaţia gimnospermică exista, în proporţie respectabilă, şi la începutul Neozoicului. De-a lungul Terţiarului şi mai ales în Cuaternar, continentul african a reprezentat un refugiu pentru vieţuitoarele iubitoare de căldură (alături de peninsula indiană, zonele centramericană şi amazoniană, precum şi de regiuni din Asia, Oceania şi Australia). În aceste condiţii, extincţia dinosaurienilor tereştri (în special a celor carnivori, care aveau pradă din belşug), a celor amfibieni sau a pterosaurienilor din zonele menţionate devine greu de înţeles. Dar au dispărut oare toţi dinosaurienii?
*
Descoperirile din 1980-1990 au schimbat ansamblul teoriilor şi cunoştinţelor paleontologice, ducând la o transformare radicală a tabloului lumii dinosaurienilor, aşa cum apărea el până în 1978. Multe studii, fie sub forma comunicărilor ştiinţifice, fie prezentate într-o formă accesibilă nespecialiştilor au fost publicate de reviste şi edituri prestigioase, ducând la conturarea unei imagini care (deşi mai scandalizează destui cercetători ce nu vor sau nu pot să renunţe la comoditatea unui sistem de teorii aparent complet, dar depăşit şi evident eronat) s-a impus definitiv începând din 1987. Pe măsură ce tehnica de investigaţie şi cercetare se perfecţionează şi, mai ales, o dată cu stocarea şi prelucrarea tuturor informaţiilor disponibile de către marile computere ale institutelor şi muzeelor de ştiinţe ale naturii, se descoperă noi şi nebănuite componente ale unei lumi pe cât de vastă, pe atât de fascinantă. Paleontologia este unul dintre domeniile cunoaşterii umane în care ar trebui pătruns având ca deviză acea superbă lecţie de modestie pe care Leonardo da Vinci i-a dat-o lui Francisc I: „Sire, adevărul este că, pe măsură ce 

aflu mai multe, nu pot decât să mă gândesc la cât de multe nu ştiu”.
Într-un impunător articol publicat în numărul său din iunie 1989, revista „Naţional Geographic” dădea girul fundaţiei pe care o reprezintă („Naţional Geographic Society”, care, alături de „Smithsonian Institute” este cea mai prestigioasă şi mai bine finanţată societate de ştiinţe naturale din Statele Unite) unor teorii care, cu numai un deceniu înainte, ar fi fost considerate pure fantezii, admiţând totodată că altele, asimilate de generaţii după generaţii de elevi şi studenţi sunt lipsite de orice legătură cu realitatea. Astfel, se recunoştea faptul că ordine şi subordine întregi de dinosaurieni au avut un metabolism de tip activ, fie endotermic, fie de un gen pentru care nu există termen de comparaţie în lumea vie actuală. Aşa cum susţine pe bună dreptate Robert Bakker, este imposibil să fie consideraţi terapozii, sauropozii, hadrosaurii, ceratopsienii şi o parte din pterosaurieni reptile, asemănătoare squamatelor sau chiar crocodilienilor. Desigur, asta nu înseamnă că ar fi fost mamifere propriu-zise; erau, pur şi simplu, dinosauri şi încadrarea lor forţată într-una din clasele taxonomice existente astăzi nu face decât să conteste o evidenţă. Teoriile lui Bakker, afirmaţiile sale privind sistemul locomotor, poziţia membrelor, a cozii şi a corpului faţă de sol, viteza pe care o atingeau unele specii sunt în cea mai mare măsură corecte, după cum atestă reconstituirile pe calculator. De asemenea, sistematizarea dovezilor geologice a demonstrat că, în vreme ce sauropodele, stegosaurii şi ankylosaurii par să se fi specializat exclusiv pe hrana vegetală gimnospermică, în schimb hadrosaurii şi ceratopsienii se adaptaseră foarte lesne la noile plante, angiospermele, apărute pe la jumătatea Cretacicului. Bakker şi mulţi alţi specialişti sunt de părere că o posibilă cauză a dispariţiei uriaşelor sauropode ar fi fost tocmai defolierea pădurilor de conifere, care nu aveau capacitatea de a se reproduce atât de rapid ca angiospermele; faptul a dus la răspândirea celor din urmă în dauna primelor şi, prin efectul de bumerang, la extincţia speciilor dependente de acestea. Până la mijlocul deceniului şapte se credea că angiospermele apăruseră la graniţa Cretacicului cu Terţiarul – astăzi se ştie că ele predominau în Cretacicul superior, deci acum 90 milioane de ani. Or, exact în aceeaşi perioadă, speciile de ceratopsieni şi hadrosauri atingeau dimensiuni considerabile (chiar dacă n-aveau să ajungă vreodată la talia sauropodelor). Ceratopsienii erau animale de câmpie, hadrosaurii preferau mlaştinile, regiunile de coastă şi pădurile de foioase; şi peste toţi domnea Tyrannosaurus rex. Este probabil că niciuna dintre grupările de dinosaurieni anterioare nu au fost mai bine dotate pentru supravieţuire, în inteligenţă, sistem circulator, metabolism, structură anatomică şi capacitate adaptivă ca dinosaurii cu cioc, ceratopsienii şi tyrannosaurii. De aceea nu apare surprinzătoare supravieţuirea lor la începutul Paleocenului, cu atât mai mult cu cât răcirea climei s-a produs relativ lent, fără nimic din spectaculoasele căderi de temperatură din timpul epocii glaciare.
O altă teorie infirmată de posibilitatea coroborării şi sistematizării datelor din întreaga lume este cea a concurenţei dinosaurieni-mamifere. Astăzi se ştie că mamiferele au fost mai puţin numeroase decât dinosaurienii în tot Mezozoicul, chiar şi la sfârşitul Cretacicului superior. Şi nu numai atât: cel mai mare mamifer din Mezozoic nu depăşea 40-50 cm lungime! Astfel, „gigantul” mamiferelor din America de Nord în timpul ultimelor 2 milioane de ani ai Cretacicului era un marsupial de dimensiunile unui câine chihuahua modern (30 cm lungime medie). Mandibula şi alte câteva fragmente de oase ale sale au fost găsite recent în formaţiunea geologică Hell Creek, situată la graniţa dintre statele Montana şi Dakota de Nord. Rămăşiţele mamiferului erau singulare într-un „pat” de oase şi ouă de triceratops şi alte câteva specii de dinosaurieni. Cum ar fi izbutit să spargă şi să consume un animal de 30 cm (de altfel rozător-erbivor) ouăle din cuibul unor ceratopsieni ce atingeau uzual 10 m lungime?! Şi cum ar fi putut mamiferele Jurasicului, de dimensiunea unui şobolan mic, să ameninţe serios fie prin concurenţa lor la hrană, fie prin jefuirea cuiburilor, sauropozi ca acela găsit în statul New Mexico (S.U.A.). Acolo, în 1979, un grup de paleontologi amatori a descoperit nişte oase uriaşe în Munţii Jemez, la 93 km nord-vest de oraşul Albuquerque. Reluând săpăturile în 1985, David Gillette, curator la Muzeul de Istorie Naturală din New Mexico, a reuşit să recupereze aproximativ 60% din scheletul animalului (fapt posibil numai datorită detectoarelor cu raze X, cu baleiaj, şi fondurilor considerabile puse la dispoziţie de Naţional Geographic Society). Era vorba de un sauropod care a trăit acum 135 milioane de ani, măsura 39 m lungime, 15 m înălţime şi cântărea probabil peste 110 tone. După cum scria revista „OMNI” în august 1988, acest dinosaur rămâne şi astăzi cel mai mare animal terestru cunoscut şi îşi merită pe deplin numele dat de Gillette: Seismosaurus – „Cel care cutremură pământul”.
Paleontologul american Robert Sloan este de părere că „mamiferele mâncau incomparabil mai puţin decât dinosaurii erbivori, dar, fiind foarte numeroase, i-ar fi lăsat pe aceştia fără hrana de bază”. Însă, după cum observa revista „Naţional Geographic” în iunie 1989, descoperirile ultimelor două secole au arătat că, în cele două Americi şi Europa, fosilele de mamifere mezozoice sunt rare comparativ cu numărul copleşitor de fosile ale diverselor specii de dinosaurieni. Dacă existau în 
lumea dinosaurilor hoţi de ouă, aceştia erau cu siguranţă tot dinosauri. Un exemplu celebru este micul ceratopsian găsit în Deşertul Gobi (Mongolia) de paleontologul George Olsen, membru al echipei trimise de Muzeul American de Istorie Naturală din New York într-una din cele mai riscante dar şi mai fructuoase expediţii paleontologice întreprinse vreodată (Central Asiatic Expedition, 1922-1928). Într-o formaţiune veche de 100 milioane de ani a fost găsit, culcat într-un fel de cuib, un dinosaur care depozitase într-o scobitură, bine ascunse, 13 ouă ale unei alte specii, mai robuste, Protoceratops andrewsi. Hoţul, măsurând cam 1 m lungime a căpătat numele de Oviraptor philoceratops („Cel căruia îi place să fure ouă”). Or, după cum consemna revista „Naţional Geographic” în februarie 1963, în zona de săpături (numită de americani „Flaming Cliffs”) abundau fosile aparţinând câtorva mii de indivizi din 20 de specii de dinosaurieni; în schimb, nu s-au descoperit decât rămăşiţele a 12 mamifere placentare, dintr-o singură specie, de mărimea unui şobolan. Cum ar fi putut aceste făpturi să concureze agresivii protoceratopsi, destul de agili şi de iuţi ca să-şi protejeze ouăle şi puii şi, pe deasupra, mult mai numeroşi?!
În numărul său din martie 1975, revista „Science et Vie” lansa o ipoteză care a făcut vâlvă la vremea respectivă: dinosaurii cretacici au pierit otrăviţi de noua floră angiospermică, dezvoltată acum 90 de milioane de ani.
După cum se ştie, cu 225 de milioane de ani în urmă, la debutul erei mezozoice, în principalele grupe de floră au avut loc mari schimbări: dispariţia totală a plantelor tipice turbăriilor (criptogamele vasculare) şi apariţia ferigilor, a coniferelor, a cycas-urilor şi a altor plante cu flori şi sămânţă descoperită, a căror evoluţie rapidă este favorizată de scăderea considerabilă a umidităţii din atmosferă şi de la suprafaţa solului. Această climă şi noua floră conveneau dinosaurienilor erbivori giganţi care, în ciuda unor extincţii masive la limitele dintre Triasic şi Jurasic şi, respectiv, Jurasic şi Cretacic, au continuat să domine, în forme adaptate, evoluate, lumea mezozoică (fiind mai numeroşi şi mai diversificaţi decât terapodele carnivore). Acum 90 de milioane de ani, însă, au apărut angiospermele, începând, la rândul lor, lupta pentru dominaţie în ecosistemul vegetal. Astăzi, ele includ cea mai mare parte a plantelor cu flori, cuprinzând mai mult de 200.000 de specii (cu excepţia pinilor şi a speciilor înrudite). Capacitatea superioară de reproducere a angiospermelor, marea diversitate de forme erbacee şi arborescente au dus la o rapidă preponderenţă în regnul lor, or acesta furniza hrana-bază a lanţului trofic din care făceau parte marii dinosaurieni. Nu s-ar fi putut oare ca schimbările progresive în relaţiile biologice dintre plante şi dinosaurii erbivori să reprezinte o cauză a dispariţiei celor din urmă? După zeci de milioane de ani de evoluţie a noilor grupuri de dinosaurieni cretacici, la mijlocul Cretacicului superior existau 14 ordine şi subordine, dintre care doar două de carnivore; în plus, cu excepţia câtorva specii, toţi erbivorii adulţi cântăreau cel puţin 3 tone. Or, diminuarea numărului speciilor de dinosaurieni începând din acest moment (iniţial lentă, accelerându-se în ultimii 5 milioane de ani ai Cretacicului) este mai evidentă la erbivore decât la carnivore.
Acum 80 milioane de ani s-a produs o răcire a climei la scară planetară, diferenţele sezoniere devenind mai pronunţate; cu toate astea, până în 1975 se descoperiseră multe fosile datând chiar din perioada marii extincţii (65 milioane de ani) şi care trăiseră la 50° latitudine nordică, ceea ce demonstrează că rămăseseră destule regiuni cu temperaturi ridicate sau că dinosaurienii se adaptaseră la clima rece. Deci, nu scăderea temperaturii era cauza dispariţiei lor.
Însă dinosaurienii erbivori aveau nevoie de multă hrană. Un hadrosaur de 5 tone consuma aproape 200 kg de furaj pe zi, defoliind 20 km2 de zone furajere pe an. Or, în cursul evoluţiei plantelor s-au produs multe schimbări în varietatea şi complexitatea compuşilor chimici sintetizaţi de ele. Două dintre aceste grupe de compuşi vegetali sunt taninii şi alcaloizii. În cantităţi mari, niciuna nu poate fi tolerată de insecte şi de mamiferele erbivore, iar de la o anumită limită în sus, efectele nocive se manifestă şi asupra altor clase de vieţuitoare. Taninii – aproape absenţi la plantele vascularizate, cu excepţia sphenopsidelor mai evoluate (Equisetum – plantele cu tije, spre exemplu) – se întâlnesc în toate ferigile şi gimnospermele care constituie ramura coniferelor la plantele cu sămânţă descoperită. În primele angiosperme însă, taninii primitivi fuseseră înlocuiţi în parte cu cei de tip hidrolizabil, care nu numai că sunt rapid biodegradabili, dar reprezintă agenţi antifungici mai puternici, ceea ce oferă un avantaj net plantelor care îi conţin. Spre deosebire de grupa taninilor, alcaloizii sunt tipici aproape exclusiv angiospermelor evoluate şi nu pot fi găsiţi la plantele fără flori, cu excepţia lycopodelor (chiar în acest caz unic, fiind net diferiţi de cei bazaţi pe aminoacizii aromatici existenţi la angiosperme).
Oare trecerea de la o floră cu înalt conţinut de tanini primitivi şi lipsită de alcaloizi la o floră de angiosperme bogată în tanini hidrolizabili şi alcaloizi nu a avut niciun efect asupra alimentaţiei sau a fiziologiei dinosaurienilor? Oare nu au determinat noii compuşi un fenomen de intoleranţă la hadrosaurii erbivori spre exemplu, aşa cum îl determină şi asupra mamiferelor moderne?
Alimentele periculoase trebuie să aibă un gust sau un miros care să provoace un răspuns 
fiziologic negativ atunci când sunt absorbite în cantităţi prea mari. Pentru mamifere, taninii şi alcaloizii îndeplinesc aceste două condiţii. Taninii au un gust astringent, inhibând proteinele digestive şi activitatea enzimatică şi provocând leziuni ale ficatului, dacă sunt consumaţi în exces. Alcaloizii sunt amari, iar gama lor de efecte fiziologice este mult mai largă, chiar la concentraţii slabe, datorită faptului că sunt compuşi de tip aromatic. Unii, cum ar fi stricnina, au o activitate fulgerătoare şi mortală, alţii, ca morfina, au efecte mai lente, dar putând deveni foarte periculoase, alţii afectează capacitatea de reproducere şi ereditatea.
Cantităţile limită care pot fi absorbite fără pericol variază de la specie la specie şi în funcţie de compus. Astfel, taninii primitivi devin activi la o concentraţie de 1,5%, cei hidrolizabili provoacă efecte negative la o concentraţie de doar 0,10-0,15%, în vreme ce pentru un alcaloid aromatic tipic cum ar fi chinina concentraţia maximă admisă este de 0,05%. Or, la unele specii de dinosaurieni de la sfârşitul Cretacicului s-au găsit indicii de mărire a hipotalamusului, iar unele fosile prezintă o poziţie contorsionată, sugerând posibilitatea unei otrăviri cu alcaloizi. De asemenea s-au semnalat reduceri ale grosimii peretelui ouălor de dinosauri, fenomen care aminteşte de efectul DDT-ului asupra cojii ouălor păsărilor actuale. Iată de ce unii cercetători francezi considerau, în perioada 1975-1979, că noua floră ar fi putut avea un impact deosebit asupra lumii dinosaurienilor cretacici.
În ultimul deceniu, însă, studiile cercetătorilor americani, englezi şi francezi au infirmat această teorie. Nu numai că perioada exploziei angiospermelor coincide cu cea de apogeu în dezvoltarea şi diversificarea hadrosaurilor (deşi pare a fi pus capăt, într-adevăr, domniei sauropodelor printre erbivore), dar s-a constatat că teoria nu poate fi aplicată dinosaurienilor cretacici nici în varianta că ar fi avut metabolism endotermic, nici în cea a metabolismului ectotermic. Faptul a fost demonstrat pe baza testelor efectuate pe broasca ţestoasă mediteraneană, exemplu de reptilă erbivoră tipică. Dacă limita de respingere a celor două tipuri de tanini este aproximativ egală cu cea a mamiferelor (în ciuda diferenţelor între receptorii senzoriali ai acestora comparativ cu ai reptilelor), în schimb pentru alcaloizi diferenţa este şocantă. Astfel, o concentraţie de 40 de ori mai mare decât cea limită pentru mamifere nu pare a afecta deloc broaştele ţestoase; chiar la concentraţii de 250 de ori mai puternice, cantitatea de vegetaţie consumată de acestea scade doar cu 30%. Rezultă deci că tocmai o reptilă este aproape imună la efectele toxice ale noii flore! În ceea ce priveşte taninii hidrolizabili, plantele care îi conţin nu au constituit niciodată hrana de bază pentru marile erbivore şi, oricum, au fost înlocuite în proporţie mare de angiosperme evoluate. Or, acestea nu au împiedicat dezvoltarea explozivă în număr şi talie a mamiferelor şi păsărilor care aveau un metabolism şi un mod de viaţă relativ asemănătoare cu cele ale dinosaurienilor din Cretacicul superior.
În iunie 1989, revista „Naţional Geographic” rezuma şi prezenta publicului conceptul „extincţiilor în masă”, introdus pe la începutul deceniului opt, când a început strângerea dovezilor necesare celei mai revoluţionare schimbări de concepţie apărute în secolul nostru în privinţa istoriei vieţii pe Terra: ideea că, departe de a fi constituit un proces lent, gradat, evoluţia a fost marcată de numeroase salturi calitative şi, respectiv, extincţii în masă. Studiind câmpurile de fosile, paleontologii observaseră încă din secolul trecut că, ocazional, un mare număr de specii dispăreau simultan, în general la graniţa dintre două perioade geologice. Cauzele acestor catastrofe ecologice rămâneau însă neclare. Datarea fosilelor, reconstituirea lor, interpretarea rezultatelor, nu fac parte dintre ştiinţele exacte. Chiar şi astăzi, în ciuda gamei largi de metode ultramoderne folosite în datare, a stocării şi prelucrării informaţiilor pe computer, despre cauzele mass-extincţiilor şi ale evoluţiei lumii vii în salturi nu se pot emite decât ipoteze. Dar faptele în sine nu pot fi negate: în cei 4 miliarde de ani de când au apărut primele forme de viaţă pe Terra, au avut loc circa 20 extincţii, dintre care 12 doar în ultimii 800 milioane de ani (adică din Proterozoic, era din care datează cele dintâi fosile de nevertebrate). Ultimele 5 extincţii, petrecute în Paleozoic, Mezozoic şi Neozoic au fost imense, ducând la pieirea a 60-90% din speciile existente în momentul respectiv.
Oamenii de ştiinţă au păreri diferite asupra cauzelor acestor fenomene, dar, în prezent s-au cristalizat trei curente principale: primul susţine teoria cataclismelor de natură cosmică, al doilea pe cea a schimbărilor intervenite în urma orogenezelor, iar al treilea se situează la mijloc, mai precis consideră că la cauzele cosmice s-au adăugat cele terestre, geologice. În orice caz, extincţiile în masă nu pot fi negate şi induc un factor aleator în evoluţia lumii vii. După cum spunea paleontologul David Jablonski de la Universitatea din Chicago: „Când se petrece un asemenea fenomen nu este nevoie ca speciile cele mai bine adaptate să supravieţuiască; adesea intervine norocul. Pentru că atunci când mediul ambiant se modifică, grupările sănătoase se pot găsi deodată în dezavantaj, iar speciile care abia supravieţuiau capătă un ascendent neaşteptat. Cel mai bun exemplu sunt mamiferele, apărute acum 220 milioane de ani, cu 10 milioane de ani după dinosaurieni. Aceştia au dominat planeta 140 milioane de ani, timp în care mamiferele n-au evoluat aproape deloc. Abia după dispariţia dinosaurienilor au început diversificarea şi dezvoltarea fiziologică a mamiferelor, căpătând curând un caracter de-a dreptul exploziv: în 10 milioane de ani apăruseră pe Terra aproape toate speciile şi tipurile cunoscute astăzi”.
Prima extincţie care a afectat serios viaţa terestră şi cea mai mare din toate timpurile a fost cea de la graniţa Permianului cu Triasicul, când au pierit 96% din speciile existente. În Proterozoic, majoritatea vieţuitoarelor trăiau în ape; dar, la sfârşitul Permianului, mlaştinile erau pline de viaţă – amfibieni de până la 2 m lungime şi reptilele mamaliene dominau uscatul. Ultimele se diversificaseră enorm: dacă cele mai primitive aveau dimensiuni mici şi semănau cu şopârlele, speciile ulterioare atingeau până la 3 m lungime, 1-1,5 m înălţime şi căpătaseră caracteristici care le apropiau mai mult de mamifere. Coada scurtă, craniul, oasele scheletului şi dinţii difereau de ale squamatelor, care se dezvoltau în paralel – spre exemplu, membrele erau situate sub corp şi aveau o postură verticală, spre deosebire de cele ale şopârlelor.
Reptilele mamaliene au suferit cel puţin şase extincţii în masă în timpul ultimelor 8 milioane de ani ai Permianului; după cum consideră paleontologul Robert Sloan, de la Universitatea din Minnesota, aceste dispariţii reflectă schimbări radicale de climă. Supravieţuitorii erau întotdeauna cei cu metabolism mai activ (capabili să suporte răcirea climatului), cu maxilare puternice şi dentiţie diversificată, cu sisteme respiratorii şi circulatorii mai complexe. De asemenea, supravieţuitorii aveau mai toţi talia mică, putând soluţiona mai uşor problemele legate de hrană şi adăpost. O asemenea făptură, scăpată din extincţia de la sfârşitul Permianului, a fost Lystrosaurus, specie de reptilă mamaliană erbivoră, care a cunoscut un succes remarcabil în adaptare, fiind înlocuită abia târziu, în Triasic, de dinosaurienii erbivori. Evenimentul a coincis cu o altă uriaşă extincţie (în care au pierit şi o parte din reptilele marine); cauzele acesteia sunt complet necunoscute.
În cei 60 milioane de ani ai Jurasicului, sauropodele au atins nişte dimensiuni greu de imaginat la un animal de uscat. Atât ele, cât şi terapodele carnivore (Allosaurus, de exemplu) păreau perfect adaptate la mediu. Şi totuşi au dispărut (laolaltă cu multe specii de dinosauri tereştri mai mici şi creaturi marine) la sfârşitul Jurasicului, cedând locul dinosaurienilor cu cioc. Tragedia din Jurasic n-a lăsat, practic, niciun indiciu asupra factorului care a provocat-o.
Viaţa dinosauriană a renăscut viguros în timpul caldei perioade cretacice; apoi, acum 90 de milioane de ani, o altă extincţie, cea mideretacică, a lovit deopotrivă mările şi uscatul. Au supravieţuit şi s-au dezvoltat remarcabil hadrosaurii, triceratopsii, tyranosaurii. În total, 
cel puţin 30 genuri de dinosauri – poate o sută de specii – au trăit pe Terra în perioada ultimilor 10 milioane de ani ai Cretacicului. Unii specialişti susţin că majoritatea acestor specii au rezistat până la graniţa dintre Cretacic şi Terţiar; alţii susţin că doar 13 genuri mai supravieţuiau acum 70 de milioane de ani. Paleontologul Dale Russell de la Muzeul Naţional din Canada a demonstrat însă că diversitatea dinosaurilor din America de Nord nu a scăzut în mod sensibil înainte de graniţa Cretacic-Triasic, iar în Asia Centrală (o altă zonă bogată în fosile de dinosaurieni) numărul de specii crescuse considerabil.
Apoi a venit marea extincţie de la sfârşitul Cretacicului, în care au pierit 60-80% din speciile de pe Terra. În 1978, o echipă a Universităţii Berkeley din California a găsit într-un zăcământ de roci vechi de 66 milioane de ani, din Gubbio (Italia), un procent neobişnuit de ridicat de iridiu. Acest element este rar pe Terra, însă destul de comun în meteoriţi şi asteroizi, ceea ce i-a dus pe cercetătorii de la Berkeley (printre care Frank Asaro, Helen Michel, geologul Walter Alvarez şi tatăl său, fizicianul Luis Alvarez, laureat al Premiului Nobel) la ipoteza că Pământul ar fi fost lovit de un asteroid cu diametrul de 10 km. Întâi foarte controversată, ipoteza a fost susţinută ulterior de un număr abundent şi convingător de dovezi adunate din toată lumea. Cei mai mulţi oameni de ştiinţă sunt astăzi de acord că măcar un singur corp cosmic a lovit planeta noastră în perioada când au pierit dinosaurii. David Milne, de la Colegiul de Stat Evergreen, din Washington, şi Chris McKay, de la Universitatea din Colorado, au găsit urme de iridiu în nordul S.U.A.; cercetătorii de la Academia de Ştiinţe din Beijing au confirmat concentraţii sporite de iridiu în rocile din straturile vechi de 65 milioane de ani, dezgropate în nordul şi sudul Chinei. La Universitatea din Chicago, Wendy Wolbach şi cosmochimistul Edward Anders au studiat probe de sol având aceeaşi vechime, luate din Danemarca, Spania şi Noua Zeelandă: toate conţineau cantităţi mari de iridiu şi, în plus, urme masive de funingine, „de parcă 90% din pădurile lumii ar fi ars atunci”. După părerea lui Anders, „impactul ar fi creat un crater cu diametrul de 300 km, globul de foc al exploziei ar fi ajuns la mai multe mii de kilometri şi vânturi de sute de kilometri/oră ar fi bântuit planeta ore în şir, uscând copacii şi plantele”. Luis Alvarez i se alătură: „În primele zile după impact, norii de praf şi fum s-au ridicat până la limita superioară a atmosferei şi întunericul a durat 1-3 luni (până la 5 luni, după Milne şi McKay – n.a.). Dacă asteroidul a căzut pe pământ a urmat probabil o perioadă de frig (datorată diminuării căldurii primite de la Soare – n.a.). Dacă impactul s-a produs în ocean, vaporii de apă rezultaţi au creat un efect de seră, în special dacă obiectul a lovit şi vaporizat straturile de calcar de pe fund, umplând atmosfera cu CO2. Rezultatul – creşterea temperaturii globale şi ploi acide fierbinţi, cu efecte destructive asupra organismelor vii”. Într-adevăr, s-a calculat că urmările coliziunii Pământului cu un asteroid de 10 km diametru ar fi echivalente cu cele ale exploziei unei bombe H de 200.000 Megatone: reactivarea masivă a vulcanilor, valuri tsunami capabile să rupă bucăţi de zeci de kilometri pătraţi din toate coastele continentelor, din insule şi peninsule, radiaţii ucigătoare pe o zonă de sute, poate de mii de kilometri în jurul punctului de impact, incendii la scară continentală, cutremure la scară globală, poate chiar deplasarea semnificativă a plăcilor tectonice. În oceane, fitoplanctonul (baza lanţului trofic) ar pieri într-o săptămână, zooplanctonul în 12 zile, peştii mici în patru săptămâni, cei mari în două luni, rechinii (fiind mai rezistenţi şi având hrană la discreţie) în 5-6 luni. Pe continente, efectele ar fi mai puţin previzibile, datorită diferenţelor de habitat, altitudine şi adaptabilitate a claselor de vieţuitoare (reptile, păsări, mamifere) etc. Extincţia de la graniţa Cretacic-Terţiar pare să fi operat selectiv. În oceane au dispărut amoniţii, belemniţii şi majoritatea speciilor de reptile marine uriaşe care scăpaseră până atunci din câteva mass-extincţii. Din fauna continentală s-au stins cele mai multe specii de dinosauri erbivori, inclusiv cei mici, care se puteau adapta mai uşor schimbărilor în alimentaţie, climă etc., şi terapodele carnivore, dar nu şi reptilele uriaşe din ordinul Crocodilia şi subordinul Lacertilia: Crocodylus porosus (12 m lungime specia din Terţiarul asiatic) şi Varanus megalonia priscus (8-9 m în Paleogenul şi Neogenul australian). Cum a fost posibil să dispară tocmai dinosaurienii carnivori bipezi, rapizi şi foarte activi şi să reziste nişte reptile patrupede, mai puţin agile, handicapate în plus de nevoia de a primi căldură de la soare, de a aştepta zorii ca să se dezmorţească?! În cinci luni de noapte continuă ar fi trebuit să piară în primul rând reptilele şi nu dinosaurienii.
De fapt, teoria impactului de acum 66-64 milioane de ani cu unul sau mai mulţi asteroizi giganţi nu este decât o ipoteză, asemeni tuturor celorlalte, care încearcă să explice mass-extincţia respectivă. Deşi puternic susţinută de dovezi (ca şi cea a vulcanismului, spre exemplu, căci în acea perioadă Podişul Deccan din India a fost complet îngropat de cea mai mare scurgere de lavă din istoria Terrei), ea nu poate explica de ce au dispărut anumite specii şi nu altele, sau nu toate. Şi, mai ales, nu poate explica supravieţuirea unor specii de dinosaurieni în Paleocen. Fosilele acestora, găsite în ultimele două decenii în statele North Dakota, Montana şi Alaska, arată că atât erbivorii şi carnivorii bipezi, mari şi mici, cât şi ceratopsienii au trăit în aceste zone încă 10-20 milioane de ani după marea extincţie. Este posibil, oare, ca unele specii să fi rezistat în condiţii locale specifice, foarte favorabile, până în Cuaternar sau chiar în epoca modernă? Mai trăiesc astăzi, în junglele din Africa şi Asia, în adâncurile oceanelor Indian, Atlantic şi Pacific, urmaşi ai dinosaurienilor tereştri şi marini care au stăpânit lumea mezozoică? Este raţională, justificată, căutarea lor şi a cauzei care a dus la pieirea celorlalte specii?
În urmă cu peste două milenii, un filosof grec, Demetrius Cinicul, elabora teoria inutilităţii de a cerceta ceea ce nu este descifrabil sau util cunoaşterii umane, dând ca exemplu legea perspectivei în desen şi mecanismul care declanşează mareele („De Beneficiis”). În plină Renaştere, curentul opus curiozităţii, dorinţei atât de omeneşti de a şti, de a experimenta şi explora, lua un asemenea avânt încât marele gânditor italian Leon Battista Alberti (1407-1472) se simţea obligat să-l ironizeze, printr-un pseudo-avertisment adresat „prea-curioşilor”: „Celelalte animale sunt mulţumite de ceea ce li se oferă, numai omul, tot cercetând lucruri noi, îşi dăunează lui însuşi. Neajungându-i atâta pământ cât îl înconjoară, vrea să brăzdeze marea şi să se avânte, cred, dincolo de lume; vrea să pătrundă sub apă, sub crusta pământului, să scurme măruntaiele munţilor, şi se căzneşte să ajungă deasupra norilor. Se zice că la Atena cineva a făcut să zboare prin aer un balon de lemn. Ce vrem mai mult? Pildă detestabilă a trufiei oamenilor este şi aceea că printre grecii scriitori s-ar fi găsit unii care să înfăţişeze cum este făcut fiece mădular uman! O, fiinţă neliniştită şi foarte nerăbdătoare de a şti totul despre starea şi condiţia sa! Eu cred că uneori, natura, scârbită de atâta trufie din partea noastră, care vrem să cunoaştem fiece taină a ei, să o îmbunătăţim şi să o contrafacem, scoate la iveală noi făpturi şi nenorociri, pentru a ne deprinde să o recunoaştem. Ce neghiobi sunt muritorii care vor să ştie când, şi cum, şi din ce îndemn, şi ce rost au fiece facere şi lucru al ei!” („Teogonia”). Astăzi, la sfârşitul secolului care a fost martorul celor mai spectaculoase descoperiri ştiinţifice şi al apariţiei unor certitudini în cunoaştere la care nici nu se visa, în plină eră spaţială şi a geneticii, după progrese ale astronomiei, fizicii şi chimiei, ale medicinei, biologiei, oceanografiei şi paleontologiei, de neînchipuit doar cu câteva decenii în urmă, astăzi deci, în pragul mileniului al treilea, curentul de respingere a necesităţii explorării Necunoscutului, de apologie a stagnării continuă să se manifeste, chiar dacă în forme, uneori, mai subtile.
Ştiinţe de frontieră ca exobiologia şi cryptozoologia şi-au câştigat în ultimul deceniu un statut şi un loc care nu pot fi contestate decât negându-se evidenţa. Lumea ştiinţifică recunoaşte existenţa calmarilor giganţi, a „Omului Zăpezilor”, a „Şarpelui de Mare”. Niciun cercetător serios nu poate ignora faptul că teoria evoluţiei în salturi o înlocuieşte tot mai mult pe cea a evoluţiei gradate, că o mare parte din dinosauri au fost animale endoterme, cu un metabolism diferit de al reptilelor, că hiatusurile din evoluţia lumii vii nu pot fi încă explicate, că pe Terra se descoperă fosile şi chiar exemplare în viaţă de făpturi total necunoscute ştiinţei sau despre care se credea că au pierit de mult. Ar fi greu de contestat existenţa dovezilor materiale: dinosauri găsiţi în Alaska şi proveniţi din Paleocen, animalul cu fiziologie de reptilă şi mamifer totodată, vânat în Kenya în 1980, calmarul gigant expus la Muzeul Oceanografie din Monaco, „peştele reflector” (prins în Pacific acum peste două decenii), al cărui corp prezintă orificii acoperite cu un fel de pleoape de sub care puteau ţâşni emisii de radiaţii luminoase asemănătoare laserului, atât de intense încât provocau arsuri grave, larvele unor anghile uriaşe, capturate în Atlantic, specia de elefanţi giganţi descoperiţi în jungla thailandeză în 1981 etc. Dar… Câţi oameni de ştiinţă n-au refuzat pur şi simplu să studieze trilobiţii din California, ieşiţi acum câteva decenii din ouă-fosile, vechi de 450 milioane de ani, straniul schelet semi-humanoid al unei fiinţe necunoscute pe Terra (expus la Ciudad de Mexico) sau oasele păsării neozeelandeze Dinornis, pe motiv că „aşa ceva nu poate să existe”?! (După cum „nu putuseră să existe” nici coelacanţii, ornitorincii, varanii de Komodo, tasmaceţii, girafele de pădure, gorilele de munte, uriaşii rinoceri albi, ritinele lui Steller etc.) După cum se pare, aforismul lui Euripide („Cea mai valoroasă calitate a omului este acel bun simţ de a şti ce anume nu trebuie să creadă”) face, în continuare epocă, doar că, în unele cazuri interpretarea sa lasă de dorit. În pragul mileniului al treilea, când în fiecare minut sunt distruse o sută de hectare de pădure tropicală, iar ecologii pot doar specula asupra numărului de specii încă necatalogate, ce dispar o dată cu copacii, când se estimează că un milion de specii de animale (50% din total) vor pieri în următorii 25 de ani (una la fiecare 15 minute), planeta noastră experimentând cel mai mare fenomen de extincţie în masă din ultimii 66 milioane de ani, astăzi deci, ar fi cazul să cunoaştem făpturile de pe Terra, măcar cu o clipă înainte de a se stinge pentru totdeauna.

Şarpele de mare

Vechii navigatori, fie ei fenicieni, greci, vikingi, arabi, genovezi, veneţieni, portughezi, spanioli, olandezi, francezi ori englezi, credeau cu tărie că vinovaţi de naufragiile sau dispariţiile corăbiilor ce traversau mările şi oceanele lumii erau uriaşii monştri din adâncuri: calmarul gigant, rechinul-vultur, rechinul-balenă, caşalotul şi, desigur, şarpele de mare. Primii s-au dovedit a fi cât se poate de reali. În privinţa ultimului, după cum scria Richard Hennig: „Fără îndoială că nu toate relatările despre şerpii de mare trebuie acceptate orbeşte. Cu cea mai sinceră bună-credinţă, faimosul şarpe a fost confundat, în destule cazuri, cu obişnuite anghile de mare, cu delfini nevinovaţi sau cu rechini oarecare. Dar până la urmă, aceste confuzii nu sunt chiar atât de numeroase. Ele nu sunt în măsură a ne face să uităm apariţiile confirmate ale monştrilor necunoscuţi care-şi ridică gâturile interminabile deasupra valurilor şi nici observaţiile ştiinţifice, lucide, ale savanţilor” („Les Grandes Enigmes de l’Univers” – „Marile Enigme ale Universului”).
De fapt, există o întreagă familie de şerpi veninoşi proteroglifi (Hydrophiidae), care trăiesc aproape exclusiv în Lumea Tăcerii. Structura corpului lor este perfect adaptată acestui mod de viaţă, coada fiind turtită lateral, plăcile ventrale lipsind de obicei, iar deplasarea asigurându-se prin ondulare laterală sau verticală, ori cu capul afară din apă, ori în imersiune totală, cu botul în permanenţă închis. Aria de răspândire a acestor reptile o reprezintă regiunea mărilor tropicale, mai precis Oceanul Indian şi Pacificul de Vest (între 30° longitudine estică şi 150° longitudine vestică). Cele mai cunoscute genuri sunt Hydrophis, Laticauda şi Pelamydrus, toţi şerpi veninoşi cu lungimi de 30-150 cm (atingând foarte rar 200 cm), care se hrănesc cu cefalopode sau peşti mici.
Gigantul şerpilor de apă rămâne faimosul anaconda (Eunectes murinus), ce poate fi întâlnit însă numai în America Centrală şi regiunea tropicală a Americii de Sud, în albiile marilor fluvii din zonă. Alături de unii şerpi de uscat din familia Pythonidae (Python bivittatus sau Python reticulatus), ce ating uneori 10-12 m lungime, anaconda, ajungând în mod excepţional la 12-14 m şi având o grosime neobişnuită în raport cu lungimea, este considerat cel mai mare şarpe cunoscut pe Terra.
Dar, încă din timpuri străvechi, marinarii, exploratorii, diverşi călători au afirmat că în imensitatea Continentului Albastru ar trăi şerpi de asemenea dimensiuni încât depăşesc orice specie ştiută, martorii oculari atribuindu-le lungimi de 20-200 m (mai des 20-60 m). Iată câteva mărturii consemnate în termeni ce nu pot fi puşi pe seama unor eventuale confuzii:
Pe un zid din sala de primire a palatului regal din Dar-Sharrukin (astăzi Khorsabad) este reprodusă silueta unui şarpe de mare pe care regele Sargon al II-lea (722-705 î.H.), întemeietorul ultimei dinastii asiriene, l-a văzut de pe nava sa în Mediterana Orientală. Regele, puternic impresionat, a poruncit ca episodul să fie imortalizat atât în piatră, cât şi în arhiva palatului (compusă din peste 5.000 de tăbliţe cu scriere cuneiformă).
În „Historia de gentibus septentrionalibus” („Istoria popoarelor nordice”, apărută în 1555 la Roma şi tradusă la Veneţia în 1565), cronicarul suedez Olaüs Magnus, episcop de Uppsala, consemna: „Toţi cei care navighează de-a lungul ţărmurilor Norvegiei, pescuiesc sau fac negoţ în fiorduri se întrec în a povesti despre un şarpe marin monstruos, lung de 200 de picioare (60 m – n.a.) şi gros de 20 de picioare (6 m – n.a.), ce trăieşte printre stâncile şi în grotele din apropiere de Bergen. El se iveşte la suprafaţă doar în nopţile călduroase de vară şi numai pe vreme bună; se hrăneşte cu viţei, miei şi capre (răpiţi de pe mal – n.a.) sau se afundă în valuri ca să vâneze caracatiţe, homari şi crabi de toate felurile. Coama lui măsoară vreo două picioare (0,60 m – n.a.) şi atârnă în jos de pe grumaz; solzii îi sunt ascuţiţi, de culoare întunecată, iar ochii mari, scăpărători. Îi înfricoşează pe marinari deoarece atacă bărcile de pescuit şi navele, apucându-i pe oamenii dinăuntru sau ridicându-se mult deasupra apei şi încolăcind vasele”.
Asemenea descrieri lăsaseră şi vikingii, marinarii arabi, hanseatici, portughezi ori spanioli, iar înaintea lor, grecii, fenicienii sau romanii. Despre şerpii de mare uriaşi au scris şi poetul latin Virgiliu, şi povestitorul arab Buzurg ibn-Sahriar.
În secolul al XVI-lea, medicul elveţian Conrad Gesner a scris în lucrarea „Historia animalium” („Istoria animalelor”, în cinci volume, apărută între 1551 şi 1558 la Zürich şi interzisă imediat în Italia, ca „suspectă de erezie”), despre numeroasele mărturii de încredere asupra şerpilor de mare, iar ulterior a ilustrat relatările lui Olaüs Magnus, desenând un fantezist şarpe



cu cap de ştiucă şi corpul de zece ori mai lung decât corabia în jurul căreia se încolăcise.
Menţionările provenind din antichitate şi din evul mediu sunt, în general, categorice: făpturile văzute erau animale serpentiforme, rareori având corpul îngroşat la mijloc sau înotătoare. Ele nu pot fi puse pe seama confuziei cu balenele ori cu krakenii şi cu atât mai puţin nu erau alge uriaşe, aşa cum au afirmat unii biologi. Caracterul reptilian, în primul rând dentiţia uniformă şi agresivitatea, se remarcă în mai toate cazurile; dar şi prezenţa unui detaliu rar întâlnit în rapoartele ulterioare, solzii.
O mărturie interesantă şi demnă de încredere este aceea a misionarului scandinav Egede, cunoscut pentru abnegaţia cu care i-a îngrijit pe eschimoşii groenlandezi în timpul marii epidemii de variolă ce a depopulat insula la începutul secolului al XVIII-lea. La 6 iulie 1734, Egede naviga în largul Groenlandei, când a observat un animal pe care-l descrie astfel: „Am văzut atunci un monstru îngrozitor, cum nu mai întâlnisem vreodată. Animalul s-a ridicat deasupra valurilor şi capul lui părea să fie mai sus decât gabia navei noastre. Respiraţia nu îi era la fel de zgomotoasă ca a balenei, avea capul mai mic ca trupul, care părea moale şi zbârcit, cu înotătoare late atârnând sub pântece. Puţin după aceea am zărit coada monstrului, a cărei lungime o depăşea pe a navei”.
Două decenii mai târziu, cunoscutul istoric şi naturalist norvegian Erik Pontoppidan (episcop, dar şi membru al Academiei Regale de Ştiinţe din Copenhaga) scria în „Historia naturalis Norvegiae” („Istoria naturală a Norvegiei”, publicată în 1753): „A le pune pescarilor şi corăbierilor norvegieni întrebarea dacă există şerpi de mare gigantici ar fi cam acelaşi lucru cu a-i întreba dacă în ocean trăiesc ţipari sau scrumbii”. Pontoppidan consacra un capitol întreg şerpilor de mare, considerându-i tot atât de reali ca şi calmarii uriaşi şi consemnând diverse mărturii, dintre care se remarcă cele din localitatea Molda (Norvegia).



Între secolele al VIII-lea şi al XVIII-lea, teama de şerpii marini era generală şi nu rareori justificată, căci animalele acvatice de mari dimensiuni (caşaloţii şi calmarii) prezentau un pericol real pentru corăbiile cu pânze, ce aveau în general deplasamente de 100-800 de tone. Măsurile de precauţie mergeau de la dotarea navelor franceze cu tunuri purtând nume adecvate („Omorâtorul de şerpi”, „Spaima dragonilor”), până la încărcarea unor mari provizii de „zeamă de castor” pe vasele canadiene. (Fiertura de grăsime şi alte componente ale castorului trebuia să aibă probabil un efect psihic asupra monştrilor marini. În realitate, mirosul ei era atât de cumplit, încât fără îndoială că îndepărta orice agresor de nava respectivă. Pescarii din Terra Nova sunt şi astăzi convinşi de eficienţa acestei licori, şi pe bună dreptate; din nefericire, numărul castorilor a scăzut drastic.).
Între 1750 şi 1800, mai mult de şaptezeci de rapoarte semnalează apariţia şarpelui de mare în apele vestice ale Atlanticului de Nord, între Capul Hatteras (statul North Carolina – S.U.A.) şi Insula Terra Nova (Newfoundland – Canada).
În august 1817, un şarpe de mare a fost văzut de câteva sute de persoane (marinari, pescari, negustori, paznici de coastă, ba chiar şi ofiţeri) deplasându-se de-a lungul litoralului atlantic american şi canadian, de la Capul Hatteras până la coastele Insulei Terra Nova. Cele mai numeroase observaţii proveneau din zona Golfului Massachussets (Cape Ann), împrejurimile oraşului Gloucester şi din Terra Nova. Potrivit afirmaţiilor martorilor, animalul măsura 90 de picioare lungime (27 m), înota ondulându-se vertical, căci deasupra apei „se zăreau un şir de ciudate cocoaşe mişcătoare” (probabil inelele corpului său îndoit), „era acoperit cu solzi negricioşi” şi „avea un cap ca al şerpilor cu clopoţei, dar de mărimea unui craniu de cal”, iar viteza sa a fost estimată la 30 noduri (datele fiind consemnate de Linné Boston Society of Naturalists, după cum scria cercetătorul american Charles Berlitz în „The Bermuda Triangle” – „Triunghiul Bermudelor”.).
Societatea Linné din Boston (S.U.A.) a desemnat un comitet ştiinţific special pentru a se ocupa de această problemă şi se poate spune că investigaţiile au fost amănunţite şi serioase. Erau consemnate doar relatările martorilor oculari, iar declaraţiile se făceau la tribunal sub prestare de jurământ şi numai în scris. În plus, martorii răspundeau obligatoriu, tot în scris, unui chestionar de 25 de întrebări alese nu numai pentru a se preciza clar împrejurările în care fusese observat animalul, dar şi pentru a verifica credibilitatea celor ce făceau depoziţiile.
Între 1818 şi 1848, nu mai puţin de 82 nave au întâlnit şerpi gigantici pe diverse mări şi oceane ale globului, evenimentele fiind consemnate în jurnalele de bord ale vaselor respective (cum a fost cazul goeletei americane Sally, incidentul petrecându-se în Atlantic, la 17 decembrie 1819) şi chiar confirmate de oameni de ştiinţă, ca observaţia din Golful Sf. Laurenţiu (Canada), la care a participat şi sir John William Dawson, geolog canadian de prestigiu, aflat la bordul vasului „urmărit” scurt timp de o creatură serpentiformă necunoscută. (Detaliile raportului lui Dawson au stârnit interesul unui alt om de ştiinţă, sir Charles Lyell, geolog, naturalist şi arheolog englez, care a sprijinit concluziile canadianului: animalul era foarte asemănător cu o reptilă, neputând fi confundat cu un peşte sau un cetaceu.).
Un raport deosebit de interesant a fost şi cel din mai 1833, când nişte ofiţeri de marină canadieni au ieşit la pescuit pe un mic iaht în largul portului Halifax (Nova Scoţia – provincia Quebec – Canada). Deodată, atenţia le-a fost atrasă de un grup de delfini care săreau în toate părţile, de parcă ar fi fost ameninţaţi de o mare primejdie. Urmarea este consemnată de biologul rus Igor Akimuşkin, ce reproduce în cartea sa „Pe urmele unor animale rare şi nemaiîntâlnite” fragmente din raportul canadienilor: „Atunci, la o distanţă de 150-200 iarzi de iaht (137,1-182,8 m – n.a.) am văzut capul şi gâtul unui animal marin ce semăna cu un şarpe. Capul, înălţat deasupra undelor, se avânta mult înainte, retrăgându-se apoi, în timp ce corpul se ridica şi se scufunda alternativ deasupra şi sub apă. Ciudata creatură a trecut repede pe lângă noi (iahtul naviga cu o viteză de cinci noduri), lăsând în urmă valuri. De la locul unde începeau acestea până la capul animalului erau nu mai puţin de 80 de picioare (24 m – n.a.). Am privit creatura în tăcere timp de o jumătate de minut. Nu exista nicio îndoială: aveam în faţa noastră un şarpe marin autentic, de obicei considerat o plăsmuire a închipuirii marinarilor. Capul animalului măsura circa 6 picioare (1,8 m – n.a.); aceeaşi lungime o avea şi partea vizibilă a gâtului, gros cât un trunchi de copac. Şarpele era de culoare cafenie închisă, aproape neagră, cu dungi albe. Nu am observat niciun fel de alte amănunte.” Este demn de remarcat faptul că raportul canadienilor rămâne unul dintre primele care descriu amănunţit nu doar o reptilă marină uriaşă, ci şi (atât după aspect, cât şi după mişcări), în mod indiscutabil, un şarpe.
În august 1848 a avut loc un alt faimos incident din „istoria şarpelui de mare”. Întorcându-se din India, fregata britanică H.M.S. Daedalus a întâlnit, după ce dublase Capul Bunei Speranţe (Africa de Sud), îndreptându-se spre Insula Sf. Elena, un animal acvatic serpentiform lung de peste 18 m şi având culoarea cafenie închisă. Întâmplarea a fost consemnată în jurnalul de bord al navei, apoi în raportul trimis de căpitanul M’Quhae Amiralităţii Britanice.
„Sir, ca răspuns la ordinul cuprins în scrisoarea dvs. De astăzi, vă comunic… (urmează indicarea poziţiei exacte a vasului în timpul incidentului şi o listă cu numele şi gradul ofiţerilor şi marinarilor care zăriseră strania creatură – n.a.).
Animalul amintea de un şarpe uriaş, capul şi spinarea (de fapt gâtul – n.a.) ridicându-se deasupra apei la o înălţime de vreo 4 picioare (1,2 m – n.a.) (…). Lungimea părţii vizibile a corpului măsura cel puţin 60 de picioare (18 m – n.a.); nu exista niciun indiciu că animalul s-ar mişca în apă ondulându-se vertical sau orizontal.
Fiinţa aceea a trecut înot atât de aproape de bordul aflat sub vânt al vasului nostru, încât am putut s-o examinăm cu ochiul liber (…). Se deplasa foarte repede, înaintând spre nord-vest cu o viteză de 12–15 noduri (este de remarcat că navele cu pânze foarte rapide, clipperele şi fregatele, atingeau viteza maximă de 20-22 noduri şi numai în cazul unor vânturi favorabile – n.a.).
Diametrul animalului era de 15-16 ţoli (4,2-4,5 m – n.a.) în regiunea spinării, iar capul aparţinea fără îndoială unui şarpe. În decursul celor 20 de minute cât l-am observat cu lunetele, n-am văzut celelalte părţi ale corpului, rămas ascuns sub apă. Creatura era de culoare cafenie închisă, cu o dungă alb-gălbuie pe gât. Nu avea înotătoare, dar pe spinare i se vedea ceva asemănător unei coame de cal”.
După ce relatarea căpitanului şi schiţa executată de desenatorul (cartograful) fregatei au fost publicate în 1849 de reputatul ziar britanic „Times” şi reluate apoi de presa europeană şi americană, paleontologul Richard Owen (acelaşi care studiase decenii întregi două rarităţi, păsările neozeelandeze Moa – Dinornis şi Tahake – Notornis mantelli) a trimis, câtorva publicaţii engleze, articole ce au iscat polemici aprinse. După opinia lui Owen, echipajul navei H.M.S. Daedalus se înşelase, luând drept şarpe marin o… focă uriaşă, elefantul de mare sudic (Mirounga leonina). Acesta poate atinge o lungime de 6-7 m şi greutatea de 3 tone, dar trăieşte în Antarctica. Foca, susţinea paleontologul, fusese purtată de curenţi spre tropice şi, nemaisuportând căldura, se întorcea înot acasă atunci când s-a întâlnit cu fregata.
Dar Owen nu ţinea seama de declaraţiile marinarilor, care menţionau că animalul se îndrepta spre nord-vest, nu spre sud şi înota cu o viteză mult mai mare decât orice focă. În afară de aceasta, scenariul conceput de paleontolog era mai puţin credibil chiar decât existenţa „şarpelui de mare”, fiindcă niciodată focile din această specie nu se aventurează atât de departe spre nord, în apele pline de rechini şi balene ucigaşe. Cât despre ipoteza că elefantul de mare ar fi dormit liniştit luni de zile până când aisbergul pe care se afla s-ar fi topit sub el, ideea este prea fantezistă pentru a avea nevoie de o contra argumentație.
Căpitanul M’Quhae a trimis ziarului „Times” un răspuns sobru, în care demonstra că nu poate fi vorba de o asemenea eroare, atât el cât şi echipajul fregatei ştiind foarte bine cum arată o focă. Animalul văzut de ei prezenta un aspect serpentiform, neavând acelaşi raport între grosimea şi lungimea corpului ca un elefant de mare şi, în orice caz, era de cel puţin zece ori mai lung decât orice focă sau morsă cunoscută.



Patru ani mai târziu (în ianuarie 1852), echipajul navei Monongahela declara că vasul său ucisese accidental un şarpe marin lung de 33 m, ciocnindu-se de el în Oceanul Pacific. Marinarii au fost însă prea înspăimântaţi la vederea fiinţei ce se zbătea în agonie pentru a încerca să o captureze.
La 30 martie 1856, căpitanul şi echipajul navei Imogen au observat un animal asemănător unui şarpe uriaş, ce nu putea fi confundat în niciun caz cu o balenă sau un calmar gigant, după cum nici şarpele cu creastă pe toată lungimea trupului, similar anghilelor, aruncat mort pe ţărmul Golfului Hungary (Ins. Bermude) în 1860, nu părea a fi o făptură cunoscută zoologilor.
Iată şi o depoziţie înregistrată de Consiliul municipal din Liverpool (Marea Britanie) sub prestare de jurământ şi publicată în 1875 de mai multe ziare britanice, printre care şi „Times”:
„Subsemnaţii (…), ofiţeri şi membri ai echipajului navei Pauline din oraşul Liverpool, Comitatul Lancashire, Regatul Unit al Marii Britanii şi Irlandei, declarăm în mod solemn şi sincer că în ziua de 8 iulie 1875, la 5°13’ latitudine sudică şi 35° longitudine vestică, am zărit trei caşaloţi mari, dintre care unul fusese încolăcit de două ori de un şarpe uriaş. Capul şi coada acestuia (în afara trupului încolăcit în jurul caşalotului) erau lungi de vreo 30 de picioare fiecare (9 m – n.a.) şi groase de 8-9 picioare (2,4-2,7 m – n.a.). Şarpele şi-a sugrumat victima în decurs de 15 minute, apoi a tras-o la fund cu capul în jos”.
„Este greu de crezut că şerpii marini, chiar dacă există, se hrănesc cu marii caşaloţi de 50 t”, este de părere Igor Akimuşkin, care scria în legătură cu această relatare următoarele: „Mai mult decât probabil, marinarii de pe Pauline s-au înşelat, luând drept şarpe un calmar uriaş. Or, după cum se ştie, încăierările dintre calmari şi caşaloţi constituie un fenomen obişnuit” („Pe urmele unor animale rare şi nemaiîntâlnite”).
Dar această concluzie contrazice capitolele consacrate de biologul rus calmarului gigant (Architheuthis), în care sunt citate numeroase relatări ale marinarilor ce au asistat la luptele dintre caşaloţi şi calmari ori se aflau la bordul unor nave atacate de aceştia din urmă. Într-adevăr, calmarul gigant este un agresor periculos, care se năpusteşte adesea asupra delfinilor, caşaloţilor sau navelor, fie ele cu pânze sau cu motor, însă ar fi greu de confundat o făptură cu zece tentacule pornind din prelungirea unui corp distinct (mai precis de pe cap), cu un animal serpentiform având trupul lung şi relativ subţire. Ipoteza potrivit căreia uriaşul calmar se folosise de un singur tentacul în lupta cu redutabilul său duşman nu poate fi luată în considerare, căci, după cum constata însuşi cercetătorul rus, majoritatea bătăliilor dintre calmari şi caşaloţi se termină prin victoria cetaceelor. Este foarte posibil ca un calmar lung de 30-40 m să pună în pericol un caşalot (un exemplar de Architheuthis dux, măsurând 18 m şi pescuit lângă insula Terra Nova, a fost reconstituit şi poate fi văzut la Muzeul Oceanografie din Monaco), dar chiar şi în acest caz lupta ar fi dificilă, iar cefalopodul ar trebui să-şi folosească întreaga forţă pentru a-şi înlănţui strâns adversarul, înecându-l înainte ca acesta să-l poată sfâşia sau zdrobi de stâncile de pe fundul mării. Este de asemenea puţin probabil că marinarii de pe Pauline nu ar fi remarcat în 15 minute şi celelalte tentacule sau corpul calmarului dacă agresorul era într-adevăr un Architheuthis.
La 2 iulie 1877, un şarpe marin gigantic de culoare cafenie-negricioasă a fost văzut de căpitanul Pearson şi câţiva ofiţeri de pe iahtul regal britanic H.M.S. Osborne, iar la 28 ianuarie 1879, un animal asemănător era observat de căpitanul şi echipajul vasului City of Baltimore.
În 1882, un poliţist din orăşelul Llandudno, situat pe coasta Golfului Liverpool (Wales – Marea Britanie), relata superiorilor săi despre o creatură serpentiformă uriaşă pe care o zărise înălţându-şi capul şi gâtul din apele mării.
În cunoscuta sa lucrare „Le Grand Serpent de Mer” („Marele Şarpe de Mare”), Bernard Heuvelmans, zoolog şi explorator belgian de prestigiu internaţional, consemna un fragment din jurnalul de bord al corvetei germane Elisabeth al cărei căpitan (viitorul amiral), Hollman, scria: „26 iulie 1883, ora 17. Observat (în Atlantic – n.a.) grup de cetacee de mărimi variate şi, printre ele, un animal ale cărui formă şi mişcări le aminteau pe acelea ale unui şarpe. Făptura avea o culoare albicioasă, iar capul şi gâtul i se ridicau la 10-18 picioare (3-5,4 m – n.a.) deasupra apei”. Câteva luni mai târziu (în octombrie 1883, o creatură ciudată, cu un cap ca de cal, gât lung, corp fusiform, mult mai gros decât gâtul şi având patru înotătoare laterale, a fost observată în dreptul coastei statului Panama.
În 1893, căpitanul Kreagle de pe vasul Amphaly raporta întâlnirea cu un şarpe de mare uriaş. În decembrie 1896 au fost zărite numeroase creaturi marine gigantice (pe care niciun martor n-a putut să le identifice) în largul portului St. Augustine (statul Florida – S.U.A.).
La 5 martie 1898, ziarul francez „Le Courrier d’Haïphong” publica mărturia locotenentului de marină Lagrésille, comandantul canonierei L’Avalanche: „În luna iulie a anului trecut, eu şi echipajul navei L’Avalanche am zărit pentru prima oară, în largul Golfului Along (Indochina – n.a.), două animale de formă bizară şi de mari dimensiuni; lungimea fiecăruia a fost evaluată la aproximativ 20 m, iar diametrul la 2-3 m. Caracteristic acestor făpturi era corpul lipsit de rigiditatea cetaceelor cunoscute – deplasarea se făcea prin mişcări ondulatorii asemănătoare cu ale şerpilor, dar în plan vertical. Am armat un tun de calibru mic şi am tras o lovitură la 600 m distanţă, care s-a dovedit a fi prea scurtă. Imediat, animalele s-au scufundat cu un şuierat zgomotos, lăsând la suprafaţă valuri de tipul brizanţilor. N-au mai reapărut, dar am avut impresia că le-am zărit capetele sub apă; ele păreau de dimensiuni mici (în raport cu trupul – n.a.).
Anul acesta, la 15 februarie, traversând micul Golf Faî-tsi-long, am zărit din nou nişte animale asemănătoare. Am pornit imediat în urmărirea lor şi am ordonat armarea tunurilor de mic calibru. Am tras câteva lovituri asupra unuia dintre animale la distanţe de 3-400 m, şi cel puţin două proiectile l-au atins, aparent, fără să-i pricinuiască vreun rău, deoarece ambele au explodat la suprafaţă. Am încercat să-l lovim cu prova navei, dar viteza lui era superioară celei pe care o putea obţine L’Avalanche. Totuşi, de câte ori făptura ajungea în ape scăzute se întorcea spre larg, ceea ce îngăduia reducerea distanţei dintre noi şi aprecierea dimensiunilor ei considerabile. Se ridica adesea la suprafaţă şi totdeauna puteam observa mişcările ondulatorii ale trupului. Fiecare scufundare era precedată de un jet sau mai degrabă de o vaporizare a apei însoţită de un şuierat zgomotos, spre deosebire de cetacee, care aspiră apa şi o aruncă la o anumită înălţime, după ce ies la suprafaţă (locotenentul se referă, evident la expiraţia cetaceelor, care produce binecunoscutul jet – n.a.).
Animalul era de culoare cenuşie şi avea înotătoarele negre. Drumul său putea fi lesne urmărit după urmele lăsate de respiraţie, care formau la suprafaţa mării, foarte calmă în acea zi, cercuri cu diametre de 4-5 m. La un moment dat am crezut că l-am ajuns şi l-am lovit cu prova, dar ne înşelasem. Urmărirea, care a durat o oră şi jumătate, a fost zadarnică şi a trebuit să fie abandonată la lăsarea serii”.
Relatarea locotenentului Lagrésille, deşi confirmată de echipajul său, a fost, iniţial, primită cu mult scepticism.
La 25 februarie 1898, ofiţerul fusese invitat la o recepţie dată de amiralul Gigault de la Bédollière şi gazda i-a solicitat o descriere detaliată a „monştrilor din Golful Along”; în cursul povestirii „anumiţi ofiţeri schimbau priviri semnificative şi chiar jignitoare la adresa naratorului”, după cum scrie Heuvelmans.
Dar, a doua zi după recepţie, Lagrésille a invitat la bordul navei sale zece ofiţeri de pe o altă navă de război (Bayard), inclusiv pe comandantul acesteia, Jeannot, pentru o croazieră în regiunea Faî-tsi-long. În timpul prânzului, marinarii de cart au raportat că doi „şerpi de mare” apăruseră în apropierea navei şi ofiţerii de pe Bayard au avut prilejul să se convingă de existenţa animalelor pe care le luaseră în râs cu o seară înainte. Iată ce relatează Lagrésille:
„Am urmărit unul dintre animale vreme de 35 de minute şi, la un moment dat, l-am zărit limpede dintr-o parte, la aproximativ 200 m, plutind nemişcat, la orizontală. Apoi a executat trei mişcări ondulatorii continue, la capătul cărora i-a apărut din apă capul, ce semăna cu acela al focilor, dar avea dimensiuni cam de două ori mai mari. N-am putut vedea dacă avea gât sau în ce fel i se lega craniul de trup şi, eventual, care erau dimensiunile totale, oricum considerabile: este singura dată când am văzut ondulaţiile producându-se fără discontinuitate. Până atunci avusesem motive să credem că ceea ce luam drept ondulaţii erau nişte umflături care apăreau succesiv; dar, după mărturiile celor de faţă, nicio îndoială nu mai este posibilă, căci, înainte de a se produce (mişcările de înot – n.a.) am văzut cu toţii animalul apărând în toată lungimea lui. (…) Doi dintre ofiţerii de pe punte aveau aparate de fotografiat; ar fi putut să se servească de ele în clipa aceea, dar au fost atât de surprinşi de ceea ce vedeau, încât atunci când le-a venit ideea să-şi pregătească aparatele, făptura tocmai se scufunda. Ea nu a apărut din nou decât mult mai departe, în condiţii de vizibilitate neclare, deloc favorabile realizării unei fotografii.
În rezumat, animalele zărite de pe L’Avalanche nu sunt cunoscute. Lungimea lor este de aproximativ 20 m (cifră minimă), sunt de culoare cenuşie şi neagră, capul este asemănător celui de focă, iar corpul se deplasează ondulându-se, uneori foarte accentuat; în sfârşit, au spatele acoperit cu un soi de zimţi ca de ferăstrău, ceea ce exclude identificarea cu cetaceele clasificate. (…) Incontestabil, aceste animale cunoscute şi temute de annamiţi (denumirea dată de francezi locuitorilor Vietnamului de Sud – n.a.) trebuie să se afle la originea imaginii dragonului care, modificată şi amplificată de legendă, s-a heraldizat, dacă pot spune astfel” („Le Courrier d’Haïphong”).
Atât Lagrésille, cât şi comandantul lui Bayard au înaintat câte un raport amiralului de la Bédollière, descriind amănunţit incidentul. Spre cinstea sa, amiralul i-a răspuns – în scris – comandantului navei L’Avalanche, scuzându-se pentru că-i pusese la îndoială relatarea de la recepţie şi schiţând planul unei vânători în care câteva nave rapide să hăituiască unul sau mai mulţi „monştri” într-unul din puzderia de mici intrânduri din coastele vietnameze, pentru a-i captura în momentul retragerii apelor, la reflux. Din nefericire, tulburările izbucnite în acea perioadă în Indochina (lupte de guerilă împotriva francezilor, care au durat până în 1913) nu îngăduiau folosirea navelor de război în scopuri ştiinţifice…
Dar L’Avalanche nu a fost singurul vas care a întâlnit „dragonul din Golful Along”. La 11 iulie 1898, cuirasatul Vauban, comandat de căpitanul Boulet şi avându-l la bord pe viceamiralul de la Bonninière de Beaumont a trecut pe lângă un astfel de animal, după cum relata câţiva ani mai târziu revistei franceze „Ouest-Eclair”, un căpitan din marina comercială, care, în 1898, făcea parte din corpul puşcaşilor marini pe bordul cuirasatului: „Priveam marea de pe punte, din dreptul scării de la babord, când am zărit un animal ciudat, care trecea cam la 3 m de capătul de jos al scării de acces, ondulându-se asemeni unui şarpe, dar în sensul longitudinal al vasului (deci în plan vertical – n.a.).
Animalul măsura între 10 şi 12 m lungime şi părea să aibă o grosime de 40-50 cm la mijlocul corpului. Pe spinare se desluşeau un fel de plăci cornoase, de grosimea celor ale unei broaşte ţestoase; gâtul era mult mai subţire decât corpul, iar proporţia dintre cap şi trup era aceeaşi ca la şarpe; coada se termina cu un vârf ascuţit. Ochii păreau plasaţi mai sus decât sunt de obicei la şerpi (adică nu chiar lateral – n.a.); două orificii foarte vizibile se găseau deasupra botului. Culoarea făpturii era cenuşiu-verzuie, dar ultima nuanţă trebuie atribuită probabil apei de mare şi reflectării cerului. Animalul înota cam la 1,5-2 m adâncime.
Această mărturie este prima care menţionează plăci cornoase pe spatele animalului; altele aminteau de „zimţi” sau „pete gălbui, marmorate”, dar cele mai multe atribuiau făpturilor serpentiforme din regiune o mobilitate care cu greu ar fi putut caracteriza un animal cu „plăci cornoase” pe trup.
Trebuie amintit aici faptul că, doar cu 6 ani înainte de evenimentele din Golful Along, apăruse la Londra şi Leiden (Olanda) simultan, cartea „The Giant Sea Serpent” („Şarpele de Mare Gigant”), aparţinând lui Cornelius A. Oudemans, doctor în zoologie şi botanică, director al Grădinii Zoologice din Haga şi membru al Societăţii Regale de Zoologie din Germania. După aproape două decenii de cercetări asidue, naturalistul olandez adunase o cantitate imensă de relatări, legende, rapoarte şi comunicări oficiale în legătură cu „şerpii de mare”, reunindu-le în monumentala sa lucrare, care cuprinde 591 pagini, 82 ilustraţii şi 350 surse bibliografice (începând cu Olaüs Magnus şi terminând cu savanţii secolului al XIX-lea) şi constituie în fapt recunoaşterea ştiinţifică a existenţei unor animale oceanice necunoscute, ce au dat naştere legendei despre „Şarpele de Mare”. Dar Oudemans ajunge la concluzia că aceste fiinţe nu sunt reptile, ci mamifere (numite de el Megophias megophias, de la cuvintele greceşti megas, megalos mare şi ophias şarpe), asemănătoare unor foci uriaşe, cu gât de şarpe şi coadă lungă. Amintind unele cazuri în care martorii au semnalat prezenţa unei coame pe grumazul creaturilor văzute, naturalistul din Haga le consideră un argument în plus în sprijinul ipotezei sale, masculii având coamă, iar femelele nu, ca şi la unele specii de mamifere actuale. Cele 187 observaţii din cartea sa au fost alese pentru caracterul lor indubitabil, atât din punct de vedere al credibilităţii martorilor, cât şi pentru rapoartele detaliate care exclud eventualele confuzii. Multe dintre ele menţionează o deplasare bazată pe mişcări în plan vertical, ca la cetacee şi alte mamifere marine şi complet diferită de ondulaţiile şerpilor. Dar, pe vremea lui Oudemans nu se cunoştea nici faptul că plesiosaurii înotau „şerpuind” în plan vertical, nici că dinosaurienii tereştri nu au fost reptile, ci altceva… Este posibil oare ca ipoteza olandezului s-o fi anticipat într-un fel (şi, în acelaşi timp s-o susţină) pe cea a lui Robert Bakker, extinzând-o la dinosaurii marini, pe care nici chiar Bakker nu-i aminteşte printre ordinele „cu sânge cald”, deşi toată lumea este de acord că ar fi trebuit să aibă un metabolism de tip activ?!
În favoarea ipotezei lui Oudemans s-a pronunţat încă de la început biologul român Emil Racoviţă, preocupat în ultimul deceniu al secolului al XIX-lea de studiul mamiferelor marine, în particular de cel al marilor cetacee. Într-o comunicare adresată Societăţii Zoologice Franceze încă înainte de seria rapoartelor făcute în Golful Along, Racoviţă scria: „Zoologii s-au obişnuit să fie atât de bănuitori, încât am impresia că depăşesc măsura. (…) Din studiul lui Oudemans rezultă că existenţa aşa-numitului Megophias nu poate fi pusă la îndoială (…) Dovezile sunt serioase, iar ostracizarea de până acum a acestui animal (care merge până acolo încât nici măcar nu este menţionat în tratatele de zoologie) trebuie să înceteze”. Totuşi, Racoviţă avea unele rezerve privind identificarea „şarpelui de mare” cu o focă: „Nimic nu ne îngăduie s-o afirmăm categoric. Mai întâi, deoarece existenţa labelor posterioare este îndoielnică. Prezenţa părului este doar dedusă, ca o consecinţă a dezvoltării perilor tactili; însă aceştia n-au fost semnalaţi decât în puţine cazuri. În sfârşit, în privinţa coamei trebuie să păstrăm aceeaşi prudentă rezervă. Arborele genealogic stabilit de Oudemans nu se potriveşte cu datele pe care le posedăm asupra descendenţei pinipedelor. (…) De altfel, este cu atât mai uşor să discutăm la nesfârşit asupra acestor chestiuni şi să construim ipoteză după ipoteză, cu cât, până în prezent, nu avem ca bază pentru studiu decât nişte observaţii nu totdeauna exacte, făcute de persoane fără experienţă zoologică; este deci mai înţelept să ne abţinem (de la clasificări – n.a.) şi să ne mulţumim cu faptul de cel mai mare interes, şi anume că Megophias există în realitate”.
În 1897, Racoviţă s-a îmbarcat ca naturalist pe nava Belgica într-o expediţie de explorare a Antarctidei, care avea să dureze doi ani şi să obţină rezultate excepţionale în domeniile geografiei, zoologiei, oceanografiei etc. În jurnalul său, biologul român nota că nu a întâlnit nicio făptură asemănătoare „şarpelui de mare”, dar că „la Punta Arenas (Chile – n.a.) mai multe persoane mi-au vorbit de un animal gigantic care se ivea din când în când în regiunea Capului Virgenes, la intrarea în Strâmtoarea Magellan; însă cum n-am putut sta de vorbă cu vreun martor ocular, nu doresc câtuşi de puţin să-mi asum răspunderea acestor relatări neverificate”.
După întoarcere, în 1900, Racoviţă a fost numit subdirector al Laboratorului Arago din cadrul Staţiunii Zoologice Marine de la Banyuls-sur-Mer. În 1901 avea să audă pentru prima oară de întâmplările din Golful Along, iar după ce a citit ziarul „Le Courrier d’Haïphong” avea să noteze: „Luând cunoştinţă de conţinutul lui, mare mi-a fost surpriza când am constatat că autorul articolului descria animale având caracterele (fiziologice – n.a.) pe care Oudemans le atribuie lui Megophias în concluziile cărţii sale. Or, dl. Lagréille, ofiţerul care a observat animalul în 1898, nu cunoaşte în mod evident lucrarea lui Oudemans, deşi aceasta apăruse în 1892. Observaţiile sale constituie deci o excelentă confirmare a studiului olandezului. În acelaşi timp, ele oferă una dintre cele mai precise descrieri pe care le posedăm”.
Un an mai târziu, Racoviţă i-a scris locotenentului Lagrésille cerându-i detalii; ofiţerul francez i-a răspuns la 10 ianuarie 1903, confirmându-le pe cele publicate în ziar şi asigurându-l că nu a observat alte amănunte. Racoviţă l-a rugat atunci pe doctorul Neveu-Lemaire să-i facă legătura cu locotenentul de Ligny, de pe Bayard, despre care se zvonea că fotografiase animalul. Într-o scrisoare trimisă la 8 februarie 1903, de Ligny răspundea astfel: „Am văzut într-adevăr ceea ce noi numeam atunci «Marele Şarpe», dar nu l-am fotografiat. Clişeele pe care a încercat să le ia un locotenent pe nume Buisson, actualmente demisionat, nu au fost reuşite. Aparatul era prea mic, animalul prea depărtat şi mişcările lui prea imprevizibile. (…) Nu l-am văzut decât o singură dată de aproape, dar nu am nicio îndoială (asupra celor observate – n.a.) (…) Avea capul gros, negru, rotund ca la marile cetacee, apoi urma o porţiune sinuoasă care nu ieşea complet din apă şi părea să lege capul de trup. Capul, aflat în prelungirea gâtului, era relativ mare, de o formă mai degrabă ovală şi avea două orificii largi în faţă (deasupra botului – n.a.). În sfârşit, un soi de creastă dorsală îi şerpuia pe spinare, amintind de dinţii unui ferăstrău”.
Convins, Racoviţă a publicat în mai multe ziare franceze şi belgiene un articol intitulat „Note sur le Grand Serpent du Mer Megophias megophias (Rafinesque) Oudemans” („Notă despre marele şarpe de mare Megophias megophias Rafinesque Oudemans”), care a stat la baza memorabilei sale comunicări făcute la sfârşitul anului 1903 în faţa membrilor Societăţii Zoologice Franceze (Société Zoologique de France). Prezentând atât o istorie exhaustivă a cazurilor raportate de-a lungul secolelor, cât şi o argumentaţie solidă privind posibilitatea pur biologică a existenţei „Şarpelui de Mare” (considerat în principiu mamifer), naturalistul român a atacat, pentru prima oară, problema metodelor de observaţie ştiinţifică şi de capturare: „Ca orice mamifer marin, Megophias nu se poate menţine la suprafaţă decât înotând; mort, se va scufunda cu rapiditate. De aceea, este inutil să se tragă asupra Şarpelui de Mare, de vreme ce chiar dacă ar fi ucis instantaneu, vânătorii n-ar putea recupera cadavrul!” Metodele recomandate sunt, în consecinţă, harponarea, hăituirea până la o eventuală eşuare pe mal a animalului (acolo unde este posibil) sau capturarea cu năvodul. În caz că echipajul navei respective nu poate aplica niciunul dintre aceste mijloace, trebuie să se mulţumească să fotografieze ori să deseneze animalul; de asemenea, să observe forma capului, aspectul şi culoarea pielii, prezenţa sau absenţa coamei, crestei sau înotătoarelor, forma şi numărul labelor, plasarea lor, raportul dintre lungimea diverselor părţi ale corpului, tipul de respiraţie, mişcările de înot, prezenţa sau absenţa agresivităţii, dentiţia etc. Dacă animalul este ucis şi recuperat, trebuie conservate neapărat capul, o înotătoare, câteva vertebre scoase de la distanţe diferite, fragmente de tegument şi o parte din organele interne.
Prestigiul şi argumentele lui Racoviţă şi Oudemans, ca şi rapoartele din Golful Along au avut un rezultat concret şi fără precedent: membrii societăţii au hotărât tipărirea a câtorva mii de exemplare din comunicarea naturalistului român şi distribuirea lor (cu girul S.Z.F.), la toate comandamentele escadrelor militare şi la toate societăţile de marină comercială din Franţa, cu precădere celor ale căror vase navigau în Pacific. O astfel de acţiune a dat un avânt remarcabil cercetărilor serioase în domeniu şi, după cum scria Heuvelmans „este spre gloria zoologiei franceze faptul că a fost prima care să recunoască, printr-un act atât de concret, existenţa Şarpelui de Mare” („Le Grand Serpent de Mer”).
Comunicarea lui Racoviţă, articolele sale şi ale lui Oudemans, un amplu articol al lui René Labruyère în „Le Journal de débats”, girul S.Z.F.-ului au avut drept consecinţe imediate o serie de mărturii care, probabil, nu ar fi fost înregistrate altfel, din teama de ridicol.
Printre ele se află şi cea a secundului navei franceze Charles-Haudouin, care îi scria, în 1904, lui Labruyère că, în decembrie 1903, în timpul unei curse Nantes-Hong Kong, vasul (aparţinând „Compagnie des Messageries Cantonaises”) a întâlnit un taifun şi s-a adăpostit în rada portului Tourane. În momentul intrării, timonierul i-a atras atenţia secundului asupra a ceva ce plutea lângă vas: „La 15-20 m de navă se ivise din apă un fel de siluetă compusă din două părţi vizibile, fiecare în lungime de 7-8 m, aflate la 3-5 m distanţă una de alta. Păreau două spirale ale aceluiaşi corp, groase cam cât un butoi obişnuit. Pe fiecare se zărea o creastă zimţată cu aspect ciudat. (Silueta – n.a.) avea, în ansamblu o mişcare ondulatorie, ca a unui şarpe, dar cu o viteză mult mai mare decât a navei care, după câte îmi amintesc era de 9 noduri. Culoarea făpturii era un gen de negru murdar. După câteva clipe, animalul s-a scufundat cu tot trupul ţinut orizontal, provocând valuri şi vârtejuri pronunţate”.
Abia după ce au ajuns la Hong Kong, căpitanul şi secundul aveau să afle că animale asemănătoare fuseseră raportate în Golful Along. Mânat de curiozitate, secundul a făcut o investigaţie personală şi „ceea ce am avut prilejul să aflu în perioada destul de îndelungată petrecută în regiunea coastelor sudice chineze mă face să presupun că este vorba de o specie de amfibii (autorul scrisorii se referă probabil la respiraţia pulmonară, specifică mamiferelor şi reptilelor marine, mai curând decât la faptul că animalul ar fi putut duce şi o viaţă terestră – n.a.) care, pe vremuri, puteau fi întâlnite mai des”.
La 12 februarie 1904, locotenentul de marină Péron, comandantul navei franceze Château-Renault, s-a întâlnit cu un animal serpentiform necunoscut pe când efectua sondaje şi revelemente în Golful Along, pe o şalupă cu aburi: „(…) nu departe, în faţa noastră am văzut o masă cenuşie, de forma unei carapace de broască ţestoasă, a cărei lungime am apreciat-o la peste 4 m; imediat după aceea a dispărut. Am presupus că era vorba de un caşalot. Şalupa, cu motorul oprit a continuat să înainteze în virtutea inerţiei; am ajuns aproape de locul unde animalul ieşise din valuri şi am găsit la suprafaţă o pată mare, ca de ulei.
Am rămas pe loc (…); la scurtă vreme după aceea am auzit cu toţii un fel de bolboroseală a apei şi am văzut, foarte aproape de malul lângă care ne aflam (…) două inele enorme, ce păreau să aparţină unei anghile monstruoase, având diametrul de cel puţin un metru! Spre marea mea surprindere am constatat că pielea animalului şi stâncile ţărmului aveau aceeaşi culoare… cenuşiu închis, cu pete de un galben murdar. De la distanţa la care mă aflam, pielea mi s-a părut a fi netedă, fără asperităţi. Apariţia animalului a fost scurtă, cele două inele scufundându-se cu zgomotul pe care-l auzisem şi mai înainte.
Din nou am privit atent în toate părţile: nu se simţea nici cea mai slabă adiere de vânt, suprafaţa apei era ca o oglindă; în sfârşit am zărit cu toţii, destul de departe (…) nişte valuri mici. Vizibilitatea nu era dintre cele mai bune, căci ne aflam prea aproape de nivelul mării. Totuşi am avut impresia că animalul se deplasa imediat sub suprafaţa apei prin mişcări ondulatorii verticale. (…) Am pornit după el, dar nu l-am putut ajunge din urmă căci avea o viteză de vreo 9 noduri (aproape dublă faţă de cea a şalupei – n.a.). (…) Judecând după ondulaţii, i-am apreciat lungimea la peste 20 m”.
Două săptămâni mai târziu, ofiţerii şi întregul echipaj al canonierei franceze La Décidée au văzut un animal foarte asemănător, tot în Golful Along. Comandantul canonierei, locotenentul L’Eost a consemnat incidentul în jurnalul de bord şi a trimis un raport amănunţit contraamiralului de Jonquierès, comandantul escadrei din care făcea parte nava sa. Heuvelmans remarca: „ce militar de carieră ar risca oare să-şi piardă pentru totdeauna prestigiul (şi perspectivele avansării – n.a.) raportând într-o manieră fantezistă sau pur şi simplu deformând incidente la care au asistat proprii săi subordonaţi?” Şi ce comandant de navă ar trece minciuni în jurnalul de bord?!
Raportul locotenentului L’Eost nota următoarele:
„Domnule amiral,
În după-amiaza zilei de 25 februarie a.c., aflându-se pe o rută de părăsire a Golfului Along, La Décidée a întâlnit (…) un animal ciudat care părea să fie din aceeaşi specie cu cele observate în această regiune în 1897 şi 1898 de dl. Locotenent de marină Lagrésille, de pe bordul navei L’Avalanche, observaţii publicate în Buletinul Societăţii Zoologice Franceze (anul 1903).
Am zărit mai întâi spinarea animalului la circa 300 m de babord, o siluetă negricioasă, rotunjită, pe care am luat-o la început drept o stâncă, apoi, văzând că e mobilă, drept o enormă broască ţestoasă marină, cu diametrul de 4-5 m.
La scurt timp după aceea am văzut silueta alungindu-se; treptat, au apărut la suprafaţă, printr-o succesiune de mişcări ondulatorii verticale şi alte părţi ale corpului animalului, ce avea înfăţişarea unui şarpe turtit, a cărui lungime am apreciat-o cam la 30 m, cu un diametru de 4-5 m în partea cea mai lată”.
În continuare, raportul consemnează observaţiile aparţinând ofiţerilor şi marinarilor din echipaj, precizând numele, gradul şi poziţia pe punte a fiecăruia în momentul incidentului:
„Animalul a apărut a doua oară la circa 150 m şi apoi s-a scufundat sub apă, în dreptul porţii scării de acces. La această apariţie n-am văzut la început decât spinarea făpturii, care avea o formă emisferică, deloc asemănătoare celei a cetaceelor (Dr. Kowitz).
Pielea era neagră, presărată cu pete de un galben marmorat (timonierul brevetat Sourimant); după părerea maistrului timonier secund Leguen, pielea era de culoare galbenă închisă şi perfect netedă (…).
Iată şi observaţiile contra-maistrului mecanic Pinaud, care se afla în acea parte (a bordului – n.a.). Toţi camarazii săi de echipă le-au confirmat fără rezerve (…). Auzind zvon de voci surescitate pe pasarelă, a privit afară şi a zărit un vârtej mare, de parcă valurile s-ar fi lovit de o stâncă situată imediat sub suprafaţă, sau asemănător aceluia produs de un submarin care intră în imersiune. Leguen s-a întors să-şi cheme camarazii, care au venit cu toţii să privească.
În clipa aceea, capul şi gâtul unui animal au ieşit din apă cam la 40 m. Un cap de culoarea stâncilor din golf (cenuşii, cu pete mai deschise, gălbui). Era asemănător cu al unei broaşte ţestoase; pielea părea zgrunţuroasă, aspect datorat mai degrabă unor solzi decât perilor (diferenţele în percepţia culorii şi aspectului pielii se datorează probabil unghiului şi distanţei la care se aflau diverşi martori – n.a.). Pentru partea cea mai groasă a capului, martorii indică lăţimi de 0,4-0,8 m, dar sunt de acord că diametrul craniului era mai mare decât acela al gâtului.
Din partea anterioară a capului ţâşneau cu zgomot două jeturi de apă vaporizată. Restul corpului plutea aproape de suprafaţa mării. Avea mişcări ondulatorii în sens orizontal (pentru prima oară când se specifică aşa ceva la un animal de acest gen, văzut în Golful Along – n.a.). Făptura înainta cu o viteză apreciată la 8 noduri. Ajunsă aproape de bord, şi-a afundat capul, iar martorii au putut vedea în lungul corpului, care abia dacă mai apărea la suprafaţă, un şir de mişcări ondulatorii verticale (se poate trage concluzia că animalul înota ondulându-se vertical la viteze mari şi orizontal la viteze reduse – n.a.). Animalul a reapărut spre partea din spate a tribordului navei. Acolo se aflau tunarul brevetat Lecoublet şi gabierul auxiliar Le Gall. (După mărturia lor – n.a.) corpul se deplasa cu mişcări ondulatorii verticale şi, pe toată lungimea lui avea 5-6 ondulaţii foarte pronunţate. Lungimea a fost apreciată de către cei doi martori la mai mult de 10 m (în partea vizibilă – n.a.). Ei descriu capul ca fiind mai lat în partea posterioară decât în cea anterioară şi mai alungit decât la focă (…). Martorii îl aseamănă cu cel al unui delfin din specia souffleur (Steno rostratus – n.a.). Această afirmaţie, la care se adaugă faptul că, după părerea mea au apreciat mult prea modest lungimea animalului, mă face să presupun că martorii respectivi n-au văzut decât o parte a corpului.
Restul echipajului şi eu am rămas cu impresia că pielea era netedă. Nimeni n-a distins înotătoare (…). Conform observaţiilor martorilor de la babord, animalul respira mai degrabă prin nări (plasate deasupra botului – n.a.) decât printr-un orificiu situat în creştetul capului (ca la cetacee – n.a.)” („Le Grand Serpent de Mer”).
Când a primit raportul şi a aflat că animalul fusese văzut cu două săptămâni mai înainte de locotenentul Péron, contraamiralul de Jonquierès i-a cerut şi acestuia o relatare detaliată a incidentului respectiv. S-a aflat apoi că, la sfârşitul lunii decembrie 1903, câţiva membri ai echipajului cuirasatului Gueydon zăriseră şi ei monstrul; iar în martie 1904, când nava (comandată de căpitanul de marină Goudeau şi avându-l ca secund pe căpitanul de fregată Fatou, care va ajunge ulterior amiral) a revenit în Golful Along, circa o sută de ofiţeri şi marinari de la bordul ei au depus mărturie că văzuseră animale asemănătoare în două rânduri.
Toate aceste observaţii au fost publicate şi comentate pe larg în presa franceză şi străină, iar marele cotidian parizian „Le Temps” a iniţiat, în aprilie 1904, o anchetă care a dus la ralierea multor oameni de ştiinţă „sceptici” la părerile lui Oudemans şi Racoviţă despre certitudinea existenţei lui Megophias. Profesorul Léon Vaillant a făcut o comunicare în acest sens, publicată în Buletinul Muzeului de Istorie Naturală din Paris, iar la 27 iunie 1904, un biolog de renume mondial, profesorul Alfred Giard, şi-a expus în faţa Academiei de Ştiinţe Franceze părerea favorabilă şi argumentele privind posibilitatea existenţei „Marelui Şarpe de Mare” pe care îl considera însă un sauropterigian, urmaş al speciilor mezozoice, probabil ichtiosaur, plesiosaur sau elasmosaur.
În 1905, doi oameni de ştiinţă britanici, membri ai Societăţii de Zoologie din Londra, naturaliştii Meade Waldo şi Michael John Nicoll, se aflau la bordul vasului Walhalla, navigând de-a lungul coastelor Braziliei. La 70°4’ latitudine sudică şi 34°20’ longitudine vestică au fost martorii unui incident straniu, pe care Meade Waldo îl relata în „The Papers of the London Society of Zoology – 1906” („Lucrările Societăţii londoneze de Zoologie – 1906”), descrierea fiind însoţită de un desen făcut în cursul evenimentului:
„La 7 decembrie 1905, ora 10,15 a.m., mă găseam lângă cârma iahtului Walhalla, când domnul Nicoll mi-a atras atenţia asupra unui obiect ciudat, ce plutea la suprafaţa apei, la vreo 100 de iarzi (91 m – n.a.) de vas (…).
Am aruncat o privire în direcţia pe care mi-o arăta şi am văzut o înotătoare dorsală verticală ieşind din mare. Avea culoarea cafenie închisă, asemănătoare algelor marine, era puţin încreţită pe margini şi măsura vreo 6 picioare (18 m – n.a.) lungime, înălţându-se cam 2 picioare (0,60 m – n.a.) deasupra valurilor.
Îndreptând binoclul nostru de campanie spre înotătoare am rămas surprins să constat că în faţa ei se ridicau un cap şi un gât uriaş. Gâtul nu se unea cu aripa înotătoare, ci o preceda la o distanţă de vreo 18 inchi (0,46 m – n.a.) sau chiar mai mult. (Gâtul – n.a.) părea de grosimea corpului unui om şi se înălţa deasupra apei cu 7-8 picioare (2,1-2,4 m – n.a.). Ciudata făptură înainta rapid, lăsând în urmă valuri ca un siaj; îşi agita capul cu atâta putere, încât în jur săreau jerbe de apă”. (Recent, cercetătorii M.A. Persinger şi G.F. Lafraière au descoperit că acelaşi animal fusese văzut şi de alţi martori de pe diverse nave, lungimea corpului său fiind estimată la circa 18 m; în plus, după unele declaraţii, făptura avea „un gât foarte lung” – şi „ochi de broască ţestoasă”.).
La 24 mai 1907 o creatură serpentiformă uriaşă, de culoare închisă a fost observată de echipajul şi pasagerii navei Tampania (aparţinând societăţii britanice Cunard Line) care naviga în largul coastelor irlandeze.
În timpul primului război mondial, la 22 mai 1917, crucişătorul uşor englez H.M.S. Hillary se afla într-o misiune de patrulare la 70 mile sud-est de ţărmurile Islandei. La ora 9 a.m. Marinarul de veghe la tribord a detectat un obiect care se ridica din apă la câteva sute de metri de navă. Temându-se să nu fie vorba de periscopul unui submarin german, comandantul crucişătorului, căpitan-comandorul Dean, s-a năpustit pe puntea de comandă, unde ofiţerul de cart l-a liniştit explicându-i că „obiectul” părea mai curând o fiinţă acvatică, deşi nu semăna cu balenele, caşaloţii sau delfinii. Între timp, vasul continua să avanseze spre locul unde se afla ciudăţenia. Iată relatarea căpitanului Dean, extrasă din „H.M.S. Hillary: Last Mission at Sea and Sinking on the 25-th of May, 1917; Report and Synopsis” (Royal Navy – „Documents and War Archives”, London): „La prima vedere putea fi luată drept un trunchi mare şi noduros. Dar când am privit prin binoclu mi-am dat seama că era o făptură vie, iar rădăcinile arborelui se dovedeau a fi capul şi înotătoarea dorsală. Animalul constituia un obiectiv excelent pentru exerciţiile de tragere la ţintă şi am dat ordin servanţilor armamentului principal (tunurile medii şi grele – n.a.) să se pregătească (…).
Ne apropiasem la 30 de iarzi (27,3 m – n.a.) şi vedeam creatura foarte bine. Capul semăna cu acela al unei vaci, dar nu avea coame sau urechi şi era mult mai mare; animalul părea complet negru, cu excepţia unei dungi albicioase pe frunte. Lungimea gâtului atingea cel puţin 20 de picioare (6 m – n.a.), iar aripa înotătoare se ridica deasupra apei la vreo 4 picioare (1,2 m – n.a.) Lighioana măsura în total mai bine de 60 picioare (18 m – n.a.), (…). Se puteau distinge clar mişcările şerpuitoare ale gâtului, care se arcuia în semicerc atunci când capul se înălţa pentru a privi împrejur. Când fiinţa a rămas în urma noastră am remarcat că înotătoarea dorsală – ce amintea de un triunghi negru – era foarte subţire şi moale, dar, câteodată, vârful ei pleoştit se ridica asemeni urechilor ciulite ale unui terrier. Animalul nu se alarmase de vecinătatea imediată a navei şi continua să înoate la suprafaţa mării, când scufundându-se astfel încât îi rămâneau afară doar botul şi vârful aripei înotătoare, când scoţându-şi din apă capul, gâtul, înotătoarea dorsală şi, uneori, o mică porţiune din spinare (…). Aveam viteza de 12 noduri, aşa că l-am depăşit, îndepărtându-ne destul de mult. Am dat ordin de virare, crucişătorul a descris un arc şi ne-am apropiat din nou, până la 200 iarzi (182 m – n.a.), apoi am deschis focul. Prima salvă a fost mai scurtă cu 66 de picioare (20 m – n.a.), iar a doua mai lungă cu 33 de picioare (10 m – n.a.). Îl încadrasem însă într-o furcuţă îngustă (expresie artileristică desemnând o serie de trei salve, primele două de reglaj, a treia la ţintă – n.a.) şi ultima salvă a nimerit perfect. Un obuz a explodat chiar lângă trupul monstrului care a început să se zbată ca turbat, înroşind valurile; dar, imediat ce coloana de apă ridicată de explozie s-a prăbuşit în mare, animalul s-a scufundat şi el (…). Nu l-am mai reperat, deşi nava a trecut chiar pe lângă locul unde se aflase ultima dată”.
La trei zile după întâlnirea cu „şarpele de mare”, crucişătorul H.M.S. Hillary a fost torpilat de un U-BOOT german şi majoritatea echipajului a pierit în apele îngheţate. Căpitan-comandorul Dean şi câţiva oameni au fost salvaţi de o navă britanică, astfel încât incidentul „vânătorii” a apărut consemnat în raportul misiunii, pe care comandantul lui H.M.S. Hillary l-a înaintat Amiralităţii.
Între 1919 şi 1933 s-au înregistrat şi alte relatări despre „şerpi” uriaşi văzuţi în Oceanul Atlantic, cum a fost cea a echipajului (inclusiv comandantul şi un viceamiral aflat la bord) cuirasatului britanic H.M.S. Caesar, care era gata să lovească un astfel de animal în largul Insulei Man (1920) sau declaraţiile despre giganticul monstru serpentiform (lung de 27 m), observat de câteva zeci de martori la 10 iunie 1928, în faţa portului Salvador (Brazilia).
În noiembrie 1947, un şarpe de mare uriaş a fost văzut de numeroase persoane în largul portului Vancouver (provincia British Columbia – Canada).
În decembrie 1947, cargoul american Santa Clara (8.600 tdw) parcurgea ruta New York (S.U.A.) – Cartagena (Columbia), când, la 118 mile est de Capul Lookout (statul North Carolina – S.U.A.), câţiva ofiţeri au zărit un animal straniu. Iată ce. Consemna căpitanul navei în jurnalul de bord:
„John Axelsohn, cel de-al treilea secund, a văzut deodată un cap ca de şarpe, care se înălţa din apă la o distanţă de circa 30 de picioare (9 m – n.a.) de tribordul vasului, în apropierea provei. Exclamaţia sa atrăgând atenţia celorlalţi doi secunzi, toţi au început să examineze uluiţi ciudata fiinţă ce plutea de-a lungul vasului, trecând apoi pe sub puntea de comandă şi dispărând la pupa.
Capul animalului era lat de vreo 2,5 picioare (0,75 m – n.a.), gros de 2 picioare (0,60 m – n.a.) şi lung de 5 picioare (1,5 m – n.a.). Corpul, cilindric, atingea 3 picioare (0,90 m – n.a.) diametru, iar gâtul 1,5 picioare.
Când monstrul a trecut pe sub puntea de comandă, ofiţerii au observat undele din jurul lui colorându-se în roşu pe o suprafaţă de 30-40 picioare pătrate (9-12 m2 – n.a.) (…) Apa se înroşise probabil de la sângele animalului ce se izbise de prova. Secunzii nu au putut repera la babord cealaltă jumătate a animalului (de unde au dedus că nava îl tăiase în două – n.a.) (…).
Fiinţa aceea rănită s-a zbătut în agonie tot timpul cât a rămas în câmpul nostru vizual. Pielea sa era de culoare cafenie închisă, netedă şi alunecoasă, fără aripi înotătoare, păr sau vreo proeminenţă pe cap, gât sau pe partea vizibilă a corpului”.
Relatarea martorilor, confirmată şi de câţiva marinari (care estimaseră lungimea părţii vizibile a animalului la circa 15 m) a apărut în câteva ziare americane, într-o prestigioasă publicaţie britanică specializată în probleme maritime, „The Maritime Observer” şi a fost reluată atât de Heuvelmans în „Le Grand Serpent de Mer”, cât şi de Akimuşkin în „Pe urmele unor animale rare şi nemaiîntâlnite în ianuarie 1960, presa franceză menţiona că un monstru marin reptilian a fost zărit în dreptul portului Bordeaux (Estuarul Gironde – Franţa), iar la 19 august 1963, numeroşi martori au văzut în largul coastelor statului New Jersey (S.U.A.) un „şarpe de mare” lung de peste 12 m.
În 1964, exploratorul şi navigatorul solitar francez Robert le Serrec a naufragiat în zona Marii Bariere de Corali (Australia). Mai înainte însă, reuşise să fotografieze şi apoi să filmeze un animal serpentiform gigantic (măsurând 22-24 m), în Marea Coralilor. Materialul său documentar a fost analizat de zoologii francezi şi considerat veridic dar insuficient pentru a putea clasifica strania fiinţă. Despre incident au scris atât Robert le Serrec (în volumul „Autour de Monde” – „În jurul lumii”, jurnalul călătoriei sale de cinci ani pe mare, publicat la Paris în 1967), cât şi biologul american Ivan T. Sanderson în revista „True” (1965).
La 15 aprilie 1969, în dreptul portului Kodiak (Insula Kodiac, Golful Alaska – S.U.A.) a fost detectată cu ecograful (ASDIC) silueta unei fiinţe lungi de 60 m şi având patru labe înotătoare. Monstrul (de dimensiuni duble faţă de o balenă albastră!) se deplasa destul de rapid, la mare adâncime, după cum scriau M.A. Persinger şi G.F. Lafraière în „Space-Time Transients and Unusual Events” („Treceri spaţio-temporale şi evenimente neobişnuite”).
După cum consemna revista „OMNI”, în februarie 1988, un animal acvatic există, se pare, şi în Lacul Okanagan din provincia canadiană British Columbia. Triburile de indieni din zonă cunoşteau existenţa acestui animal dinainte de venirea europenilor, iar în ultimele secole au fost înregistrate cel puţin 200 de rapoarte conţinând descrieri similare. Cel mai recent (iulie 1974) aparţine Barbarei Clark, o adolescentă care, în timp ce înota în jurul unei platforme aflată la câteva sute de metri de mal, a simţit atingerea unei suprafeţe mobile, aspre, pe trup. Suind în grabă scara platformei, ea s-a întors şi a văzut „un animal serpentiform, de culoare cenuşiu închis, aflat la 4-5 m depărtare. (…) Capul era sub apă, spinarea avea vreo 30 de picioare (10 m – n.a.) lungime şi cam 4 picioare (1,2 m – n.a.) lăţime şi se termina cu o coadă asemănătoare cu aceea a unei balene”. Martora nu a văzut sau auzit jetul de la respiraţia animalului care s-a scufundat după câteva clipe. Cu toate acestea, cercetătorii americani Richard Greenwell şi Roy Mackal susţin că ar fi vorba probabil de urmaşul unei specii de cetacee primitive, Basilosaurus, opinând că, în cazul unei reptile aceasta ar fi atacat în loc să manifeste o simplă curiozitate, ca mamiferele acvatice în general. (Trebuie remarcat, de asemenea, că acesta este primul raport la care coada animalului a fost asemănată cu a unui cetaceu; dacă faptul nu se datorează unei imagini deformate de spaimă, atunci confirmă o diferenţă notabilă între „monştrii” lacurilor canadiene şi cei din mări şi oceane.).
În numărul său din aprilie 1982, revista „OMNI” amintea de rapoartele care semnalează un animal asemănător în Lacul Champlain, aflat la frontiera americano-canadiană. Acest lac, având o suprafaţă de câteva sute de km2 şi o adâncime considerabilă, a fost descoperit în 1609 de către exploratorul Samuel de Champlain, care a văzut pentru prima oară „monstrul”. De atunci au fost consemnate sute de mărturii, iar actualmente există peste 150 de martori care afirmă că au zărit, un animai enorm, serpentiform. Există chiar şi o fotografie color (obţinută în 1977 de Sandra Mansi) pe care se pot distinge un gât lung şi o spinare cenuşie, cu pete gălbui. Deşi aproape niciun raport nu menţionează jetul expiraţiei, sau coada tipică cetaceelor, biochimistul şi zoologul Roy Mackal de la Universitatea din Chicago (S.U.A.) susţine că ar fi vorba de Zeuglodon (o altă specie de balene primitive); zoologul George Zug de la Institutul Smithsonian este mai puţin categoric în identificarea cu un mamifer, dar consideră şi el că „în acest mare lac există animale de dimensiuni notabile, încă necunoscute ştiinţei”.
Tot revista „OMNI” consemna, în aprilie 1989, faptul că un animal acvatic uriaş este raportat încă din 1816 (de către mai mult de 190 de persoane până în prezent) în Lacul Memphremagog de la graniţa dintre statul american Vermont şi provincia canadiană Quebec. Cea mai recentă mărturie (august 1983) aparţine Barbarei, Malloy, care afirmă că ar fi văzut „un gât ca de şarpe şi un cap asemănător celui de cal însă mult mai mari” ridicându-se deasupra apei. Trebuie menţionat însă că mulţi cercetători sunt relativ sceptici cu privire la aceste rapoarte pe motiv că lacul, ca şi faimosul Loch Ness din Scoţia ar fi prea mic ca să permită supravieţuirea unui număr considerabil de exemplare dintr-o specie de făpturi uriaşe, fie ele mamifere, reptile sau peşti. Or, se consideră puţin probabilă perpetuarea unei specii de-a lungul a milioane de ani prin doar câteva exemplare (deşi, în anumite condiţii particulare favorabile, faptul nu este imposibil).
După cum se menţiona în mai multe publicaţii americane (inclusiv „New York Times”, ziar cunoscut pentru precauţia cu care verifică, în prealabil, informaţiile acceptate spre tipărire), în 1978, echipajul unui elicopter de patrulare al US Coast Guard a observat un animal serpentiform uriaş (fără înotătoare vizibile), în largul coastelor Floridei (S.U.A.).
La începutul anului 1982, sute de persoane au semnalat un şarpe gigantic apărut în apropierea coastelor de vest ale provinciei canadiene British Columbia. În mai 1982, oaspeţii prezenţi la o petrecere dată de omul de afaceri Robert Frew în vila sa de pe ţărmul Golfului Chesapeake (statul Maryland – S.U.A.) au observat o „creatură serpentiformă foarte lungă, având pielea pătată ca de pojar”. Robert Frew a reuşit să filmeze animalul, „producând ceea ce unii savanţi consideră că ar putea fi primul film autentic al lui Chessie, şarpele Maryland-ului”, după cum consemna revista „OMNI” în ianuarie 1983.
În 1984, echipajul unui submarin britanic destinat verificării conductelor petroliere din Marea Nordului a raportat faptul că nava fusese atacată de o reptilă uriaşă, pe când se afla în imersiune, la 47 mile est de litoralul Marii Britanii. După cum se relata în presa londoneză, monstrul, care s-a năpustit de trei ori asupra submarinului ce-i încălcase probabil teritoriul, era un şarpe lung de aproape 20 m, gros de peste 1 m, de culoare cafenie închisă şi având un cap „ca de varan”, acoperit cu solzi groşi. Echipajul şi-a păstrat însă prezenţa de spirit, izbutind să ducă nava la suprafaţă şi apoi la bază.
*
Majoritatea zoologilor susţin că aceste relatări se datorează unor iluzii optice, iar şarpele de mare este orice altceva în afară de o reptilă uriaşă. Astfel, se cunosc până în prezent nu mai puţin de 19 ipoteze asupra identităţii şerpilor marini uriaşi, impunându-se constatarea că, din nefericire, cele mai logice sunt şi cele mai rar menţionate, atât în lucrările de specialitate, cât şi de către mijloacele de informare (presa, televiziunea etc.).
1. Prima categorie de ipoteze, cele mai numeroase, dar şi cele mai inconsistente prin calitatea scăzută a argumentelor (lipsa lor de logică frizând nu rareori absurdul) se remarcă printr-o diversitate considerabilă de „identificări”, purtând, toate, amprenta aceluiaşi „complex al struţului” de care suferă unii cercetători, ce nu se pot acomoda ritmului vertiginos în care au loc transformările şi reevaluările în ştiinţă.
Se detaşează pentru început încercările de a identifica o fiinţă vie, deplasându-se cu viteze de 10-12 noduri şi independent de mişcările valurilor sau contrar lor (după cum afirmă toţi martorii), cu obiectele plutind inert la suprafaţa oceanului: buşteni, şiruri de frunze sau alge foarte lungi.
Următoarea grupă cuprinde tentativele de asimilare a unui animal serpentiform ce măsoară 10-60 m unor fiinţe de cu totul altă formă (balene albastre) sau având siluete diferite şi dimensiuni mult mai mici (rechini, toni, elefanţi de mare, dugongi etc.).
Se distinge apoi o grupă de ipoteze aproape amuzante: identificarea „şerpilor de mare” prin grupuri de fiinţe în loc de indivizi singulari. Astfel au fost amintite şirurile de păsări plutind la suprafaţa apei (!), delfini înotând în linie (deşi delfinii nu înoată în acest mod) şi, mai ales, cârdurile focilor de Groenlanda, ce se deplasează în şiruri lungi, una după alta, săltând câteodată deasupra valurilor şi dând impresia mişcării unui trup uriaş, arcuindu-se în ocean. Zoologul Newton afirmă că, observate de la mare distanţă, aceste cârduri au dat naştere „legendei” despre şerpii marini, teoria sa părând însă a nu lua în considerare niciunul dintre rapoartele cunoscute şi deosebit de valoroase din istoria incidentelor cu animale serpentiforme văzute de la mică distanţă.
Urmează apoi afirmaţiile despre o posibilă confuzie cu şerpi de mare obişnuiţi (care ating însă foarte rar 2 m lungime); şerpi tereştri (boa, anaconda, pitoni) nimeriţi accidental în ocean (omiţându-se faptul că dimensiunile acestora nu depăşesc 10–14 m, iar o reptilă terestră nu ar supravieţui decât foarte scurt timp în apă sărată, neputând ajunge în mijlocul Atlanticului sau Pacificului) şi, în sfârşit, cu broaştele ţestoase. Într-adevăr, broaştele ţestoase cu gât de şarpe (genul Hydromedusa) au un cap turtit, situat la extremitatea unui gât serpentiform ieşit mult din carapace şi aproape neretractabil. Dar ele sunt



animale terestre de dimensiuni mici (20 cm lungime specia australiană, Chelodina longicollis şi maximum 30 cm cea argentiniană, Hydromedusa tectifera) şi, oricum, au o platoşă osoasă distinctă, foarte vizibilă în cazul când s-ar admite prin absurd ivirea unui exemplar măsurând 30 m, căzut întâmplător în mare. În ceea ce priveşte broaştele ţestoase marine pieloase, campioana lor, Luthul (Dermochelys coriacea), atinge 2-2,5 m lungime, 600-700 kg greutate şi are carapacea acoperită cu o piele groasă, ca a balenei. Dar gâtul scurt, labele anterioare extrem de lungi şi forma oval-aplatizată a corpului fac imposibilă confuzia cu un şarpe, chiar admiţând apariţia unui gigantism accidental.
În sfârşit, ultima ipoteză din categoria celor care neagă posibilitatea existenţei în adâncurile oceanelor a unor animale necunoscute consideră că martorii ce au semnalat fiinţe serpentiforme uriaşe au fost induşi în eroare de apariţia la suprafaţă a unui calmar gigantic, ale cărui tentacule pot ajunge până la 30 m lungime (după cum au confirmat fragmentele descoperite în stomacul marilor caşaloţi). Dar această încercare de a explica fenomenul nu ţine seama de faptul că un tentacul nu poate pluti mult timp separat de restul corpului; or, observatorii nu au văzut niciodată calmarul sau celelalte nouă braţe ale sale, ci unul singur. În plus, se impun următoarele constatări: un tentacul nu are cap de şarpe, piele lucioasă, cafenie închisă sau solzi de reptilă, nu înoată independent, nu poate să nu aibă ventuzele proprii caracatiţelor (uşor identificabile de martorii oculari) şi nu posedă înotătoare dorsale, laterale şi creastă zimţată.
2. Următoarea grupă cuprinde doar două ipoteze, care admit realitatea existenţei „şarpelui de mare”, dar susţin că nu ar fi vorba de o reptilă, ci mai degrabă de un mamifer primitiv gigantic.
Adepţii primei ipoteze, Roy Mackal şi zoologul Phillip Gosse de la Universitatea din Chicago consideră aceste fiinţe ca făcând parte din familia cetaceelor primitive apărute în Eocen şi dispărute acum 20 milioane de ani. Astfel, Mackal crede că ar fi vorba de zeuglodoni, o subspecie evoluată din subordinul fosil Archaeoceti, având lungimea de 18 m şi un aspect general foarte asemănător crocodililor actuali (coadă foarte lungă, corp cilindric, cap alungit cu fălci triunghiulare etc.). Gosse este de părere că majoritatea rapoartelor indică mai curând basilosauri, animale cu o siluetă atât de apropiată de aceea a plesiosaurilor încât multă vreme s-a crezut că ar fi reptile, ceea ce explică denumirea ştiinţifică: Basilosaurus. Abia când s-au descoperit fosile complete ale acestor făpturi lungi de 20 m s-a constatat că ele erau mamifere, cu trup fusiform, labe de focă, gât lung şi coadă conică, similară celei a broaştelor ţestoase.
Aparent, ipoteza sus-menţionată ar constitui un răspuns; dar, în niciun caz, el nu poate fi definitiv şi complet. În primul rând pentru că multe rapoarte menţionează făpturi cu aspect şi comportament evident reptiliene; dacă animalul care a speriat-o pe Barbara Clark, cele din Golful Along sau cel văzut de Meade-Waldo şi Nicoll mai puteau fi considerate mamifere, cel care a atacat submarinul britanic în 1984 şi cel întâlnit de H.M.S. Daedalus păreau mai curând reptile. Cetaceele arhaice aveau siluete mai puţin suple în raport cu lungimea totală a trupului decât

multe din fiinţele descrise de martorii oculari, inclusiv decât cele din Golful Along; ele nu aveau solzi şi cap de şarpe ca animalul văzut în 1817 şi nici creastă zimţată ca majoritatea făpturilor observate în Pacificul Central şi de Nord.
A doua categorie din această grupă cuprinde ipoteza lui Oudemans şi Racoviţă. Deşi naturalistul român optase pentru mamifer, manifesta însă mari rezerve cu privire la încadrarea lui Megophias printre pinipede (foci, morse etc.). Principalul argument al lui Oudemans rămâne faptul că şerpii înoată în general prin mişcări ondulatorii laterale, pe când mamiferele (fie ele cetacee sau foci) înoată ondulându-se în plan vertical. Dar naturalistul olandez nu ştia că dinosaurienii marini din ordinul Sauropterygia, atât nothosaurii, cât şi plesiosaurii sau elasmosaurii înotau ondulându-se în plan vertical, fapt descoperit abia în ultimele decenii după analiza comparată a fosilelor şi a poziţiilor în care au fost găsite. În plus, o serie de rapoarte indică ondulaţii laterale în cazul făpturilor exclusiv serpentiforme.
În 1970, un reputat specialist oceanolog român, acad. Eugen Pora, spunea: „În marile gropi abisale se găsesc forme de animale străvechi – fosile vii – care, cu milioane de ani în urmă, îşi petreceau viaţa la suprafaţa oceanului. Datorită apariţiei unor vietăţi mai bine dezvoltate, formele primitive s-au retras în zonele puţin populate din 

adâncuri, unde condiţiile sunt însă mai grele. Acolo s-au adaptat mediului, supravieţuind până astăzi. Adulţii trăiesc la mare adâncime, dar se reproduc în straturile superioare sau chiar la suprafaţa mării unde puietul se poate hrăni mai bine (…) Este posibil ca în părţile sudice ale Oceanului Planetar să trăiască animale de dimensiuni uriaşe. Să fie Şarpele de Mare reptilă, să fie mamifer? Nu există încă destule date pentru a se face o asemenea precizare”.
3. Penultima grupă cuprinde o singură ipoteză, ce susţine că Şarpele de Mare ar fi în realitate o anghilă gigantică, necunoscută ştiinţei. Anghilele (ordinul Apodes, familia Murenidae) ating dimensiuni de 1-2 m, un gen înrudit (Murena helena) ajungând însă la 3 m lungime. Sunt prădători foarte agresivi şi periculoşi; larvele lor nu depăşesc niciodată 7 cm înainte de metamorfozare, când, din transparente ca sticla, se colorează în negru-verzui, crescând timp de peste un an până la deplina maturitate. Dar în 1930, dr. A. Brunn, membru al expediţiei oceanografice daneze de pe nava Dana a capturat în Oceanul Atlantic (la vest de Capul Bunei Speranţe) o larvă de anghilă lungă de 184 cm! Acest peşte prins la 350 m adâncime face parte dintr-o specie necunoscută şi, dacă el creşte în acelaşi ritm ca Murena helena, atunci adultul care i-a dat naştere ar trebui să aibă între 40 şi 80 m lungime! Câţiva ani mai târziu (în 1936), americanul William Beebe, naturalist de prestigiu şi inventatorul celebrei batisfere care-i poartă numele, a efectuat o scufundare în largul Insulelor Bermude; aprinzând lumina interioară la aproape 500 m adâncime (batisfera avea trei hublouri), el a observat două larve de anghilă de peste 1 m lungime, trecând prin fasciculele de raze, primele ajunse vreodată la asemenea adâncime. (Descrierea lui Beebe aduce foarte mult cu a pescarilor ce au găsit uriaşul cadavru aruncat pe malul Golfului Hungary în 1860.) Ulterior, cunoscutul ihtiolog J. Smith a semnalat şi el capturarea în Atlantic a unei larve de anghilă de 0,50 m, care, după opinia sa ar fi ajuns să depăşească, la maturitate, 25 m lungime. În urma acestor descoperiri, câţiva naturalişti europeni, printre care J.M. Pérès, R. Thévenin, dr. I. Krumbiegel şi dr. A. Brunn (fost director al Muzeului Universităţii din Copenhaga) au afirmat că astfel de anghile gigantice au fost văzute de martori şi luate drept şerpi de mare. Într-adevăr, aspectul unei anghile este destul de asemănător cu al reptilelor, dar ea nu scoate niciodată capul din apă pentru a respira, fiind un peşte şi având branhii. Descrierile martorilor oculari privind capul, botul, ochii, gâtul, înotătoarele, pielea, aspectul corpului şi comportamentul animalelor observate în marea majoritate a cazurilor nu permit identificarea acestora cu anghilele.

Desigur, posibilitatea existenţei unui peşte serpentiform de asemenea dimensiuni nu poate fi negată (căci, aşa cum scria I. Akimuşkin „dacă există larve de anghile gigantice trebuie să existe şi adulţii care le-au dat naştere”) şi este probabil că unele rapoarte despre animale serpentiforme uriaşe (în special o parte din cele semnalând corpuri cilindrice pe toată lungimea lor şi fără solzi) se datoresc întâlnirii vaselor cu anghile de 20-30 m. Mai ales că, după cum observa M. Burton, directorul Muzeului de Istorie Naturală din Londra, anghilele înoată oarecum pe flanc, astfel încât, la suprafaţă, mişcările lor ondulatorii par aproape verticale. Dar, aşa cum constata şi naturalistul englez, deşi indiscutabil, procentul unor asemenea descrieri este destul de mic şi nu poate explica în niciun caz întreg fenomenul.
4. Ultima categorie de ipoteze consideră că majoritatea „şerpilor de mare” sunt reptile preistorice, dinosaurieni acvatici care au supravieţuit până în zilele noastre, după cum afirmă cercetători prestigioşi ca B. Heuvelmans, J. Lyell, A. Hyatt, E. Boulanger, J.Y. Cousteau, M. Burton, I.T. Sanderson, A.E. Verrill, L. și A. Agassiz etc. Multe din descrierile martorilor oculari înfăţişează într-adevăr animale foarte asemănătoare plesiosaurilor sau elasmosaurilor: capul şi gâtul de şarpe, corpul fusiform, coada lungă (uneori scurtă şi conică) înotătoarele laterale ca nişte lopeţi, stilul de înot prin ondulări pe verticală, toate corespund aproape perfect monştrilor dispăruţi în Cretacic. Unii elasmosauri aveau gâtul mai lung decât corpul şi coada luate împreună (8-9 m dintr-o lungime de 12-13 m la specia descoperită în America de Nord acum câteva decenii). Mai mari decât ei, plesiosaurii atingeau uneori 30 m lungime totală, dintre care 10-12 m numai gâtul şi capul serpentiforme şi alţi 8-12 m coada. În afară de aceasta trebuie amintită problema dentiţiei, care, la reptile şi la dinosaurieni este uniformă, compusă din dinţi conici cu acelaşi tip şi acelaşi rol. Este adevărat că şi la cetaceele marine odoncete (delfinii, balenele ucigaşe, caşaloţii etc.) ea este similară, dar dinţii sunt mai groşi şi mai puţin numeroşi decât la sauropterygieni. Or, în anii 70, un incident în care a fost implicată nava de cercetări oceanografice Calypso a comandantului Cousteau avea să aducă nişte detalii interesante privind dentiţia monştrilor din adâncuri. Conceput pentru studii cât mai amănunţite asupra faunei şi florei marine, vasul a fost dotat în deceniul şase cu o cabină specială, un fel de bulb carenat eliptic pe axa orizontală, care se montează sub chilă, în dreptul unui sas de acces. Din această cabină prevăzută cu hublouri şi reflectoare se poate urmări viaţa submarină atât în timpul staţionării navei cât şi pe parcursul deplasării. Într-o noapte de vară, când Calypso se afla în Atlantic şi cabina era (din fericire) neocupată, nişte şocuri puternice au zguduit vasul. Dimineaţa, scafandrii au raportat că, deşi restul chilei părea intact, cabina de observaţie fusese puternic avariată. Întrucât nava se afla într-o regiune unde adâncimea era de peste 3.000 m, nu se punea problema contactului cu nişte stânci submarine nemarcate pe hartă; a rămas ipoteza atacului unui caşalot. Ajungând la baza din Franţa (Toulon) şi demontând cabina, Cousteau a observat că: 1) stratul gros (10 cm) de cauciuc ce acoperea complet cabina pentru o mai bună termoizolare fusese ferfeniţit în sute de fâşii de către nişte dinţi conici ascuţiţi aparţinând unor maxilare ce se închiseseră asupra cabinei în acelaşi timp, ca fălcile unui cleşte, încercând s-o desprindă ori s-o strivească; 2) sub presiunea muşcăturii, pereţii din tablă groasă de 5 cm se deformaseră în mai multe locuri. Datorită faptului că bulbul avea 1,8 m lăţime în partea cea mai groasă, dintre făpturile marine cunoscute numai caşalotul ar fi putut desface fălcile într-atât încât să-l apuce din ambele părţi concomitent – însă caşalotul nu muşcă în cursul atacului şi n-are dinţi decât pe maxilarul inferior, groşi şi plasaţi la distanţă relativ mare unul de altul. După deschiderea fălcilor, muşcătura părea mai curând a unui tylosaur, singurul animal marin cu maxilare atât de lungi şi de înţesate de dinţi care a existat vreodată pe Terra.
Este interesant de constatat că tocmai ipoteza care îndeplineşte cele mai multe condiţii pentru o rezolvare satisfăcătoare a majorităţii rapoartelor despre „şarpele de mare” întâmpină cele mai acerbe critici. Faptul nu este chiar atât de paradoxal pe cât pare: dacă zoologii mai sunt dispuşi să admită existenţa unei anghile gigantice, a unui cetaceu fosil, nedescoperit timp de 20 milioane de ani, ca zeuglodonul, sau chiar a unui mamifer necunoscut şi greu de acceptat din punct de vedere biologic şi paleontologic (Megophias megophias), în schimb, prea puţini sunt gata să ia în considerare posibilitatea supravieţuirii unei specii mezozoice (ca şi cum n-ar fi auzit despre descoperirea coelacanţilor). Aceasta deoarece ar interveni o serie de probleme foarte dificile (de ce au supravieţuit doar un număr redus de dinosaurieni marini, cum au reuşit să scape cataclismelor abătute asupra lumii oceanelor mezozoice în câteva rânduri, de ce tocmai ei şi nu alte specii, care sunt mediile ambiante sau caracteristicile genetice favorabile acestei supravieţuiri etc.); or, cercetători grăbiţi să părăsească rutina, gata să studieze fără prejudecăţi un fenomen nou şi care răstoarnă vechi şi comode teorii se întâlnesc mai ales în romanele lui Jules Verne. Din fericire, există întotdeauna şi excepţii, după cum o demonstrează ştafeta probităţii şi curajului ştiinţific, transmisă de-a lungul timpului de la Darwin, Haeckel, Oudemans sau Racoviţă prin Cousteau, Heuvelmans, Verrill, Heyerdahl, Lane şi Burton la Mackal, Johanson, Leakey, Attenborough sau Gould. Unor astfel de oameni, George Bernard Shaw le-a dedicat faimosul său aforism: „Înţeleptul se adaptează la lumea în care trăieşte; cel lipsit de înţelepciune se încăpăţânează să schimbe lumea după el însuşi. De aceea, progresul omenirii datorează atât de mult celor lipsiţi de înţelepciune…
*
Este aproape sigur faptul că pe Terra, în ocean ca şi pe uscat, mai pot exista specii despre care nu ştim nimic. Bernard Heuvelmans scria: „În imensitatea de apă a oceanelor Terrei, orice poate fi posibil”. Se înşela oare? în vara anului 1849, căpitanul de marină Hope a văzut într-o zi cu cer senin, când oceanul era deosebit de limpede, un animal uriaş târându-se pe fundul nisipos al Golfului Californiei. Ciudata creatură semăna cu un crocodil, dar avea un gât mai lung şi patru înotătoare laterale în formă de lopată în locul labelor obişnuite la reptile. Capul era triunghiular, cu fălci lungi şi puternice, labele anterioare erau mai lungi decât cele posterioare, iar coada lungă şi groasă. După un timp, animalul a pornit să înoate în felul broaştei ţestoase, adică lopătând pe laterală. Relatarea căpitanului Hope (publicată de ziarul „Times” în iunie 1850) este extrem de interesantă, el fiind primul om care a reuşit să vadă în întregime un „crocodil de mare”. Zoologii au afirmat că era vorba probabil de o broască ţestoasă uriaşă, a cărei siluetă se vedea deformată (alungită) sub apă. Dar este posibil ca un marinar experimentat să nu poată deosebi o carapace osoasă de pielea obişnuită? Ce broască ţestoasă cunoscută pe Terra are fălci lungi şi coada de crocodil?!
Un animal asemănător a fost „vânat” printr-o întâmplare de submarinul german U-28 în primul război mondial. Iată ce consemna căpitanul Forstner în jurnalul de bord: „La 30 iulie 1915, submarinul nostru U-28 a torpilat în Atlanticul de Nord vaporul britanic Iberia. Vasul, lung de circa 180 m, s-a dus repede la fund, cu pupa înainte. Adâncimea atinge în acele locuri (largul coastei irlandeze – n.a.) câteva mii de metri. La 25 de secunde după scufundare, nava a explodat la o adâncime pe care am apreciat-o la aproximativ 1.000 m. Puţin după aceea, din valuri a ţâşnit o coloană de apă conţinând sfărâmăturile vaporului şi, printre ele, un animal marin uriaş.
U-28 staţiona la suprafaţă şi pe puntea de comandă eram şase oameni: eu, doi dintre ofiţerii de gardă, şeful mecanicilor, secundul şi timonierul. Am privit uluiţi ciudăţenia, dar n-am avut timp să o fotografiem, căci, după 10-15 secunde a căzut înapoi, făcându-se nevăzută sub apă. Animalul, lung de peste 20 m, semăna cu un crocodil gigantic, având patru labe înotătoare

puternice şi un cap lung, ascuţit” („Der Krieg zur See 1914-1918: Kriegsmarine Archiv.” – „Războiul pe Mare 1914-1918: Arhivele Marinei de Război Germane”).
Un crocodil în Atlanticul de Nord? Având asemenea dimensiuni? „Un astfel de animal nu există”, a fost verdictul zoologilor. „Fusese desigur un rechin mare, un peşte-spadă sau poate o orca (balena ucigaşă – n.a.), au explicat binevoitori naturaliştii germani. „Îmbătat de victorie, echipajul a avut halucinaţii” au adăugat acid oamenii de ştiinţă americani.
Niciuna dintre ipoteze nu rezistă însă logicii:
Despre un rechin albastru, un peşte-spadă sau o orca se pot spune multe, dar în niciun caz că seamănă cu un crocodil!
O halucinaţie colectivă este ultimul lucru de care pot fi suspectaţi membrii echipajului unui submarin. Aceste nave sunt pretenţioase şi sensibile: orice manevră greşită le poate distruge cu o iuţeală fatală pentru cei de la bord şi niciun om serios nu poate admite viziunea unui submarin condus de nişte ofiţeri cărora li se năzare mereu câte un crocodil sau un şarpe marin.
În sfârşit, este puţin probabil ca un căpitan din Kriegsmarine să fi scris o minciună sfruntată în jurnalul de bord al navei sale, dacă nu voia să ajungă într-un batalion de marş pe Frontul de Vest, unde avea toate şansele să înceteze de a mai exista după o săptămână. De altfel, fără pedanta minuţiozitate germană, este mai mult ca sigur că incidentul ar fi fost trecut sub tăcere.
Dar atunci CE erau oare cei doi monştri zăriţi în 1849 şi 1915?
Acum aproape 160 milioane de ani trăiau în oceanele planetei uriaşii tylosauri, al căror aspect corespunde întru totul descrierilor lăsate de Hope şi Forstner. Este însă posibil ca această specie sau una asemănătoare să supravieţuiască până în zilele noastre? Desigur, faptul este neobişnuit, dar nu improbabil.
Povestea faimoşilor coelacanţi (Latimeria chalumnae), consideraţi dispăruţi acum 70 milioane de ani şi „redescoperiţi” în 1938 este prea cunoscută pentru a mai insista asupra ei. Până astăzi au fost pescuiţi sau capturaţi vii peste 100 de coelacanţi, după ce între 1938 şi 1954 majoritatea oamenilor de ştiinţă refuzaseră să admită descoperirea ihtiologului J.L.B. Smith şi a naturalistei Courtenay-Latimer. De altfel, au existat zoologi care nu au fost dispuşi să se deplaseze nici măcar pentru a vedea primele exemplare de coelacanţi prinşi în 1954, afirmând că, în mod sigur, era vorba de o farsă…
Tocmai datorită inerţiei în acceptarea noului, dar şi necesităţii studiului serios, lipsit de prejudecăţi asupra fiinţelor şi fenomenelor încă necunoscute din biosfera terestră, în ianuarie 1982 a fost înfiinţată, după o dezbatere aprinsă la Muzeul de Istorie Naturală al Institutului Smithsonian din Washington D.C. (S.U.A.), „Societatea Internaţională de Cryptozoologie” („Internaţional Society of Cryptozoology”). Avându-l ca preşedinte pe Bernard Heuvelmans şi ca vicepreşedinte de Roy Mackal, membrii societăţii (antropologi, paleontologi, zoologi, oceanologi şi exploratori de prestigiu din întreaga lume) şi-au propus căutarea şi studierea exemplarelor neobişnuite şi necatalogate ale faunei, de la „Omul Yeti” până la „Şarpele de Mare”.
O iniţiativă binevenită pentru că, până acum, încercările de a găsi fiinţe stranii au fost finanţate de proprietarii de circuri sau de către firmele de comerţ cu animale şi, din nefericire, vremea lui Hagenbeck (explorator renumit, fondatorul primei grădini zoologice moderne, cea din Hamburg şi al celei mai mari firme de comerţ cu animale care a fiinţat la începutul secolului nostru şi singurul om care a păstrat o cumpănă rezonabilă între profit, pe de o parte, şi grija de a nu perturba echilibrul ecologic, pe de alta) a apus de mult. Astăzi, dacă ar fi capturat un „şarpe” sau un „crocodil de mare” este sigur faptul că şi-ar petrece restul zilelor la circ (constituind interludiul unui spectacol „Far West”) sau făcând reclamă unei firme de băuturi răcoritoare…

Fantomele văzduhului

Pterosaurienii: planoare vii ale Mezozoicului, care au populat cerul planetei noastre timp de peste 135 milioane de ani. Puţine sunt făpturile zburătoare care s-au bucurat de asemenea interes din partea specialiştilor şi a publicului deopotrivă. Scriitori ca Arthur Conan Doyle, ingineri ca Gustave Eiffel, constructori de avioane, paleontologi, anatomişti s-au preocupat asiduu de problemele privind fiziologia şi modul de zbor, viaţa şi evoluţia acestor fiinţe, considerate astăzi ca având un metabolism ridicat, aparent mai apropiat de al păsărilor decât de al reptilelor.
Până la sfârşitul anilor ’60 se credea că pterosaurii cu deschiderea aripilor de 8 m au fost cele mai mari zburătoare de pe Terra. În 1972 însă, Douglas A. Lawson, pe atunci student al Universităţii din Austin (statul Texas – S.U.A.) a descoperit în Parcul Naţional Big Bend din vestul Texasului câteva oase ale aripilor unei specii necunoscute de pterosauri. Printre ele, un radius (os al antebraţului) care se păstrase aproape complet şi avea lungimea de 0,75 m! De atunci nu s-au mai găsit şi alte rămăşiţe ale acestui animal (inspirat numit Quetzalcoatlus northropi, după Quetzalcoatl, „şarpele cu pene” al aztecilor), dar scheletele unor indivizi dintr-o specie mai mică, cu anatomia similară (găsite ulterior în alte zone ale Parcului Big Bend) au făcut posibilă reconstituirea comparativă a colosalului pterosaurian, care avea deschiderea aripilor de peste 12 m şi suprafaţa lor de circa 21 m2. (Pentru comparaţie, primul avion de vânătoare cu reacţie folosit în mod efectiv, Messerschmitt Me 262, avea anvergura de 12,50 m, lungimea de 10,60 m şi suprafaţa portantă de 21 m2).
Pterosaurienii au mai multe caractere de reptilă decât dinosaurienii tereştri: craniul, dentiţia, pelvisul şi picioarele posterioare sunt similare cu ale unor reptile cunoscute, fie ele extincte sau nu. Pe parcursul procesului de adaptare la zbor, pterosaurii s-au diferenţiat foarte mult de dinosauri şi este clar faptul că ei nu au evoluat în păsări. Dovezile anatomice în această privinţă sunt de necombătut. La pterosaurieni, al patrulea deget al fiecărui membru anterior era mult alungit, susţinând partea din faţă a unei membrane care se întindea de la vârful lui până la flancul corpului. Celelalte degete erau scurte, reptiliene, cu câte o gheară ascuţită la capăt. La păsări, cel de-al doilea deget este principalul susţinător al aripii, a cărei suprafaţă constă mai puţin din piele cât din pene.
Deşi rămăşiţe fosilizate de pterosauri au fost găsite în toate continentele cu excepţia Antarcticii, cele mai multe şi mai complete provin din depozitele cretacice din vestul Kansasului, din unele straturi sedimentare din Anglia şi, mai ales, din zăcământul de calcar Solnhofen din Bavaria (R.F.G.), aglomerare de grăunţe fine, depuse într-o lagună liniştită în timpul erei Mezozoice şi folosită de oameni în ultimele secole ca materie primă pentru plăcile lithografice. După cum consemna revista „Scientific American” în numărul său din februarie 1981, primele rămăşiţe ale unui pterosaur au fost găsite într-o carieră de calcar aflată în apropierea satului Eichstätt din Bavaria.
Descoperirea a fost anunţată în 1784 de Cosimo Collini, secretar al lui Voltaire. Fosilele includeau o structură foarte clară de aripă, dar Collini a considerat că aparţinuseră unui… mamifer amfibiu. Chiar şi după ce Georges Cuvier, maestrul secolului al XIX-lea în anatomie comparată, a declarat că animalele numite de el „ptero-dactyle” („aripă-deget”) au fost reptile zburătoare, destui contemporani ai săi au continuat să le clasifice ca păsări, marsupiale zburătoare sau lilieci. În 1830, zoologul german Johann Wagler, a inclus pterosaurii între… reptilele marine mezozoice, reconstituirea sa prezentându-i cu aripi ca ale pinguinului şi labele membrelor posterioare palmate, nişte animale care îşi procurau hrana… înotând.
Ideea că pterosaurienii erau reptile zburătoare s-a impus abia la sfârşitul secolului trecut. Din ordinul Pterosauria sunt cunoscute astăzi circa 85 de specii, grupate în două subordine. Cel mai vechi, Rhamphorhynchoidea, a apărut abrupt într-un câmp de fosile dintr-un depozit triasic de calcar, vechi de 200 milioane de ani, situat în nordul Italiei. Rhamphorhynchoidele aveau ca trăsături distincte faţa şi gâtul scurte, coada foarte lungă, iar la aripă, încheietura labei era scurtă, pe când al patrulea deget era mult alungit. Speciile acestui subordin nu atingeau dimensiuni ieşite din comun (cel mult până la 4,5 m lungime şi 2,2 m anvergură), unele fiind de mărimea unei rândunele. Celălalt subordin, Ptsrodactyloidea a apărut la fel de brusc în Jurasicul târziu, la 50 milioane de ani după rhamphorhynchoide; ca şi la acestea, nu s-au descoperit nicăieri în lume formele tranzitorii. Animalele aveau faţa şi gâtul alungite, atât încheietura cât şi al patrulea deget contribuiau la lungimea impresionantă a aripii, iar unele specii atingeau mărimi de excepţie (printre ele Quetzalcoatlus). Pterodactyloidele erau aproape lipsite de coadă. Apariţia subită a ambelor ordine de pterosaurieni este surprinzătoare pentru că, deşi descoperirile paleontologice sunt aleatorii, în două secole ar fi fost normal să se ivească măcar unele indicii, fie cât de sumare şi fragmentate, despre cum arătau şi prin ce stadii de evoluţie au trecut strămoşii acestor reptile zburătoare. Dacă una dintre legile lui Murphy stipulează că „natura ţine întotdeauna cu părţile ascunse”, corolarul ei recunoaşte un fapt evident: „Natura este schimbătoare; ceea ce este ascuns nu rămâne multă vreme ascuns”.



Pterosaurii semănau atât cu păsările cât şi cu liliecii în ceea ce priveşte structura şi proporţiile corpului, fapt deloc surprinzător, căci forma oricărui vertebrat care zboară trebuie să îndeplinească anumite condiţii aerodinamice. O examinare mai detaliată dă însă la iveală atât similitudini cât şi diferenţe. De exemplu, oasele pterosaurienilor sunt goale, necesitate stringentă pentru reducerea greutăţii. Păsările au de asemenea oase goale în interior, dar acestea sunt întărite masiv cu un fel de lonjeroane interne, foarte rezistente. La pterosauri (ca şi la păsări) fuzionarea unor oase limita flexibilitatea trunchiului. Încheieturile mobile erau puţine, plasate în special la aripi şi la glezne, zone intens solicitate de exercitarea întregii greutăţi a corpului asupra lor în timpul mişcărilor. Coada lungă a rhamphorhynchoidelor era întărită şi menținută imobilă de prelungirea marginilor fiecărei vertebre peste următoarea; un fenomen similar ducea la limitarea mişcărilor laterale şi de răsucire a gâtului marelui Pteranodon.
Mulţi pterosauri aveau o creastă osoasă, foarte dezvoltată la pteranodoni, ajungând să dubleze lungimea capului (cu maxilar cu tot) la unele specii. Rolul acestei creste nu este clar; poate că ea reprezenta o adaptare necesară zborului. Experienţele cu un model de pteranodon într-un tunel de teste aerodinamice au permis stabilirea faptului că, atunci când capul era întors la un anumit unghi pe direcţia de zbor se producea o scădere a portanţei, deci creasta ar fi acţionat ca o adevărată frână, în special la aterizare. Ea ar fi putut servi şi drept cârmă frontală, suplinind lipsa cozii. În sfârşit, ajuta probabil la contrabalansarea „ciocului” lung şi permitea astfel reducerea masei şi greutăţii muşchilor din regiunea gâtului.
Există însă şi specii de pterosauri mari care nu aveau creastă, ba chiar ea lipseşte şi de la multe cranii de pteranodoni. Dacă acest din urmă fapt nu este datorat proastei conservări a fosilelor (şi nu pare să fie aşa, întrucât descoperirile de acest gen sunt numeroase şi restul craniilor este în stare bună), atunci creasta ar fi putut constitui o caracteristică sexuală; nu s-a reuşit însă o determinare precisă a grupării care o poseda, masculi sau femele.



Cea mai remarcabilă adaptare evolutivă în anatomia pterosaurienilor erau aripile. În mare, membrul anterior era similar celui al unui tetrapod (animal care păşeşte pe toate cele patru picioare); dar degetul al patrulea, foarte lung devenise suportul întregii aripi, ataşate de trup printr-o centură humerală masivă, un adevărat inel osos, compus din scapula (lama umărului), sternum (osul pieptului) şi un al treilea os, de legătură, coracoidul. La pterosaurii mai mici, centura humerală se asemăna cu cea de la păsări, principala diferenţă reprezentând-o absenţa unui al patrulea os, furcula (aşa numitul os „al dorinţei” sau „al norocului”). La alte specii însă, scapula şi coracoidul erau unite, iar la pterosaurienii uriaşi scapula nu mai era plasată între muşchi, de-a lungul flancului animalului (poziţie tipică a acestui os la toate tetrapodele cu excepţia broaştelor ţestoase), ci avea aspectul unei tije masive, îndreptată spre interior. Tot în acest ultim caz, în planul median al trupului, vârful scapulei pătrundea până la notarium, o bară osoasă formată prin fuzionarea a mai multe vertebre.
Destule fosile de pterosaur aflate în sedimente fine includ amprente complete ale membranei aripii; s-a putut constata astfel că ea era întărită intern prin fibre colagene lungi, subţiri, foarte apropiate una de alta, ceea ce permitea aripii să rămână perfect întinsă chiar în zonele cele mai depărtate de corp. Fibrele se îndeseau în special la colţurile aripilor, pentru a scădea efectul vibraţiilor la care era supusă membrana în timpul zborului; ele se arcuiau uşor la capete, contribuind astfel la formarea acelei curburi convexe (cu proeminenţa orientată în sus), tipice pentru suprafaţa aripii pterosaurienilor. Al patrulea deget era întins de un tendon lung şi subţire, pornind de la un muşchi situat în aripa interioară (zonă omoloagă părţii superioare a „braţului” unui tetrapod) şi oprindu-se abia la o 

încheietură osoasă similară cotului, aflată la capătul primului segment al degetului.
La suprafaţa totală a aripii se adaugă şi o membrană triunghiulară întinzându-se de la articulaţia labei până la baza gâtului; articulaţia poseda un os scurt, pteroidul (specific pterosaurienilor), cu rolul de a ancora tendonul şi muşchiul care întindeau membrana triunghiulară în zbor şi pliau partea din faţă a aripii când animalul se lăsa pe pământ. În sfârşit, la unele specimene bine conservate de rhamphorhynchoide s-a găsit şi un fel de „derivă” verticală de piele plasată în vârful cozii, probabil pentru a spori manevrabilitatea aeriană a posesorului.
Mai există trei aspecte ale anatomiei pterosauriene ce merită o menţionare aparte. Primul este membrul anterior, mai exact cele trei degete care ies afară din aripă. Dacă pterosaurii ar fi păşit pe toate patru membrele, atunci cele anterioare ar fi servit la apucat. Gorilele merg cu degetele îndoite (strânse) în palmă, deci pe articulaţii. Se ştie că pterosaurii puteau să adopte o poziţie similară; unele specii par să fi fost însă bipede. În orice caz, cel de-al patrulea deget era îndoit (de la o articulaţie aflată la bază) în timpul mersului, iar aripa se rotea spre înainte, strângându-se de-a lungul corpului.
Al doilea detaliu anatomic interesant este creierul acestor făpturi. Amprentele endocraniene (care iau naştere doar dacă sedimentul umple cavitatea craniană în timpul fosilizării) sunt principalul criteriu de estimare a inteligenţei unui animal fosil. Cea mai bine conservată amprentă endocraniană rămasă de la un pterosaur a fost descoperită la sfârşitul secolului trecut, într-o rocă jurasică din nordul Angliei şi are numai 25 mm lungime, însă demonstrează faptul că la reptilele zburătoare, cerebelul era mult mai mare proporţional cu talia animalului decât la cele terestre sau acvatice. Lobii floculari ai cerebelului erau mai dezvoltaţi decât sunt cei ai păsărilor, ceea ce sugerează un înalt grad de coordonare musculară, deci o manevrabilitate sporită în zbor, la decolare şi la aterizare. Bulbii olfactivi ai creierului erau foarte mici; rezultă un simţ al mirosului absolut rudimentar. Prin contrast, lobii optici erau bine dezvoltaţi, deci speciile de pterosauri aveau o vedere ageră, adaptată pentru distanţe mari şi lumina zilei. În sfârşit, indicele de encefalizare demonstrează că aceste făpturi aveau creiere mari pentru nişte reptile, dar neatingând dimensiunile celor de mamifere sau de păsări.
A treia caracteristică remarcabilă este pielea.
După câte se ştie, reptilele sunt de obicei acoperite cu solzi, iar mamiferele cu păr; pterosaurii, deşi consideraţi reptile aveau aripile din piele goală ca şi liliecii, însă pe corp, unele specii aveau solzi foarte fini, altele posedau un păr des, ca al mamiferelor zburătoare actuale. Acum 

mai bine de un secol, marele naturalist T.H. Huxley opina că pterosaurii trebuie să fi fost animale cu metabolism activ, foarte ridicat, condiţie impusă de modul de viaţă; or, de aici şi până la concluzia că aceste fiinţe (care trebuiau să-şi menţină tot timpul temperatura corpului ridicată) aveau sânge cald nu mai era decât un pas. În comparaţie cu solzii, părul (blana) ar fi constituit nu numai un termoizolator excelent, dar ar fi şi redus considerabil greutatea învelişului protector, pielea. Huxley nu a fost luat în serios de colegii săi. Abia în 1971, zoologul sovietic A.G. Sarov a reuşit să aducă o dovadă incontestabilă în favoarea ipotezei lui Huxley, descoperind în Kazahstan scheletul fosilizat al unui rhamphorhynchoid de mărimea unui porumbel, Sordes pilosus. Amprenta în piatră a animalului arată că acesta fusese acoperit cu un păr lung, des şi relativ gros, pe întreg trupul cu excepţia cozii şi, se pare, a aripilor. Au fost pterosaurii mamifere? Greu de spus. În primul rând, o fosilă mai bine conservată de pteranodon îl arată acoperit de o piele fină, golaşă, fără solzi sau păr. Apoi este foarte probabil că reptilele mamaliene, anterioare dinosaurienilor tereştri, aveau păr în loc de solzi. Din lipsa unor descoperiri mai complete specialiştii nu se pot pronunţa încă, deşi caracterele reptiliene ale anatomiei pterosaurienilor sunt cel puţin egalate ca importanţă de argumentul că o făptură ce are nevoie de căldură exterioară pentru a se pune în mişcare nu poate duce o viaţă de zburătoare activă (şopârlele zburătoare cunoscute astăzi nu fac altceva decât să planeze de la un copac la altul; or, zborul pterosaurienilor, oricât de greoi în comparaţie cu al păsărilor era cu totul altceva decât o simplă cădere planată). Cea mai probabilă explicaţie este aceea că, asemeni dinosaurienilor tereştri şi, poate, a unei părţi a celor marini, pterosaurienii nu erau nici reptile nici mamifere ci altceva, membri ai marii familii care ar trebui să se numească Dinosauria şi pentru al cărei metabolism, fiziologie şi mod de viaţă există prea puţine analogii cu făpturile actuale.
Un reprezentant de seamă al pterosaurienilor, uriaşul Quetzalcoatlus northropi pare să fi constituit culmea evolutivă a acestora. Din nefericire, în Texas nu s-au găsit decât fragmente din aripa unui singur individ, probabil adult; în mod evident, aripa i se desprinsese de trup înainte de acoperirea ei cu sediment. Un al doilea grup de fosile care poate da informaţii despre această specie constă din rămăşiţele unei duzini de animale asemănătoare, mai mici, pierite într-un interval scurt de timp. Zonele unde au fost făcute cele două descoperiri se află la 50 km depărtare una de alta şi nu s-a putut stabili dacă pterosaurienii mari şi cei mici reprezentau o singură populaţie, nici dacă au trăit exact în aceeaşi perioadă.
Compararea oaselor aripilor celor două specii relevă însă o identitate frapantă. Astfel, humerusul exemplarului singular măsoară 0,54 m lungime, iar humerusul celui mai mare individ din duzina de fosile are numai 0,24 m, dar în rest nu diferă prin nimic. Se poate presupune deci că exemplarele de talie mai modestă (având anvergura de „doar” 6 m) erau, de fapt, pui sau indivizi încă neajunşi la maturitate ai speciei Quetzalcoatlus northropi. Deocamdată însă, fosilele sunt clasificate Quetzalcoatlus sp. – modul taxonomic de înregistrare a unei specii incerte.
O vertebră de pterosaur găsită în Iordania în anul 1940 se aseamănă foarte mult cu vertebrele gâtului speciei Quetzalcoatlus sp. este atât de lungă şi de subţire încât, la început, s-a crezut că ar fi os al aripii; apoi, paleontologii şi-au dat seama că aparţinuse unui pterosaur mai mare decât oricare cunoscut până atunci. În consecinţă l-au numit Titanopteryx. Or, vertebra din Iordania este aproape suficient de lungă pentru a i se potrivi lui Quetzalcoatlus northropi. Pe de altă parte, după cum menţiona revista „Scientific American”, fosila iordaniană este mult mai veche decât cele din Texas şi, deocamdată, Titanopteryx şi Quetzalcoatlus sunt considerate ca specii distincte. Dacă descoperiri viitoare vor demonstra că ele aparţin aceleiaşi specii, conform „Regulamentului internaţional de nomenclatură zoologică” („Internaţional Rules of Zoological Nomenclature”) denumirea de „Titanopteryx”, fiind prima înregistrată, o va înlocui pe cea de „Quetzalcoatlus”.
Estimările preliminare ale mărimii lui Quetzalcoatlus northropi erau bazate pe comparaţii între oasele aripii acestui animal şi cele ale aripilor unor specii de pterosauri considerabil mai mici. Prin această metodă s-a determinat o anvergură a aripilor variind între 11 şi 21 m; extrapolările ulterioare între Quetzalcoatlus sp. și Pteranodon au reevaluat estimările la maximum 15,5 m. Însă un colectiv de ingineri şi proiectanţi de modele aeronautice a determinat că un pterosaur de forma Pteranodonului şi având o deschidere a aripilor de 15,5 m, ar fi cântărit 136 kg. Or, nu numai că animalului i-ar fi lipsit în acest caz puterea musculară pentru a-şi menţine altitudinea constantă prin bătaia aripilor, dar rezistenţa osaturii acestora ar fi fost insuficientă pentru a suporta solicitările zborului. Trebuie remarcat totuşi că Quetzalcoatlus northropi nu avea exact proporţiile pteranodonului şi că deşi un animal cu anvergura de 15,5 m s-ar fi situat în preajma limitei inginereşti admise pentru o maşină zburătoare făcută din muşchi, tendoane şi oase delicate, goale pe dinăuntru, existenţa sa nu este deloc imposibilă. Din nefericire, o structură precisă a aripii lui Quetzalcoatlus northropi nu s-a putut determina cu certitudine.
Se ştie că osul metacarp al celui de-al patrulea

deget era mai lung decât la pteranodoni şi că unele din celelalte oase ale acestui deget erau mult mai scurte. Asemenea diferenţe sugerează că anvergura speciei Quetzalcoatlus sp. Era de 5,5-7 m, iar cea a lui Q. Northropi varia între 11 şi 13 m. Deci, animalul ar fi cântărit cam 86 kg şi, în ciuda descoperirii (la sfârşitul anilor ’70, în Argentina), a unei specii de vultur dispărută în Cuaternar şi ale cărei exemplare mature atingeau anvergura de 7-8 m, pterosaurul texan rămâne cea mai mare zburătoare de pe Terra identificată până în prezent.
Puţine ipoteze despre modul de viaţă al pterosaurilor sunt întărite de dovezi. Dificultatea constă în faptul că, în general, animalele vertebrate au fost foarte rar îngropate în sediment imediat şi chiar în locul unde au pierit – de obicei, carcasa zăcea expusă acţiunii mâncătorilor de stârvuri, descompunerii, condiţiilor meteorologice şi şocurilor mecanice. (De exemplu, pteranodonii din Kansas au fost descoperiţi în zone care, în Mezozoic se aflau la cel puţin 160 km în largul mării. Scheletele fiind relativ intacte, se presupune că animalele au murit în/sau pe apă, scufundându-se înainte de a fi găsite de carnivorele necrofage. Pterosaurii din Solenhofen se aflau în stratul sedimentar al lagunelor şi poziţia scheletelor sugerează că animalele moarte s-au uscat pe plajă, iar în unele cazuri au fost luate de valuri şi purtate pe distanţe scurte, până ce s-au lăsat la fund.).
De aceea, privitor la evoluţia şi viaţa pterosaurienilor nu se pot emite decât ipoteze. O foarte disputată problemă este cea a modului cum au ajuns aceste făpturi să zboare. Unii (printre care J. Piveteau în „Traité de Paléontologie” – „Tratat de paleontologie”) au sugerat că totul s-a întâmplat accidental, atunci când primele rhamphorhynchoide au căzut, pur şi simplu, din copacii în care se urcau pentru a prinde insecte. Alţii (ca B. Stahl în „Vertebrate History: Problems in Evolution” – „Istoria vertebratelor: probleme în evoluţie”) au susţinut că, dimpotrivă, zborul a venit progresiv, ca un element voit, pterosaurienii dându-şi drumul de pe o înălţime a coastei (faleză, piscuri etc.) sau chiar ridicându-se de pe crestele valurilor mari cu ajutorul vântului, pentru a vedea mai bine peştii, fără să fie văzuţi de aceştia.
Fiecare din cele două ipoteze prezintă unele puncte discutabile. Prima presupune obligatorie condiţia ca labele posterioare ale acestor animale să fi fost foarte asemănătoare cu ale liliecilor, putând astfel servi la agăţat de crengi, stânci etc., însă un studiu recent, aparţinând cercetătorului Kevin Padian de la Universitatea Berkeley (California) a demonstrat cu argumente serioase că picioarele multor specii de pterosauri aveau mai curând caracteristici similare celor de pasăre păşitoare şi că nu favorizau în mod deosebit căţăratul şi agăţatul. În plus, este puţin probabil ca marii pterosaurieni să fi putut ateriza pe coroanele arborilor fără a-şi vătăma uriaşele aripi, deci ipoteza se aplică unui număr restrâns de specii, în special rhamphorhynchoide şi pterodactyloide primitive mici.
A doua ipoteză nu ţine seama de faptul că pe lângă faleze există curenţi de aer adesea violenţi, iar vântul care provoacă valuri înalte este foarte puternic; or, sistemul muscular, osatura şi membranele aripilor pterosaurienilor nu erau destul de rezistente pentru zboruri controlate sau măcar menţinerea în văzduh în asemenea condiţii.
Fosilele de pterosauri texani pun problema decolării animalelor într-un mod cu totul special. Ele au fost găsite în straturi de nisip depozitate într-o zonă aluvionară aflată la 400 km în interior faţă de cea mai apropiată coastă mezozoică. Deşi spre vest se află astăzi nişte dealuri joase, nu s-a descoperit în istoria geologică a regiunii niciun indiciu care să confirme existenţa unor munţi sau a unor vârfuri stâncoase. Se pare deci că speciile de Quetzalcoatlus ar fi trăit pe un teren întins, plat – de unde semnul de întrebare privitor la modul de decolare şi capacitatea lor ascensională. Vulturii africani se folosesc de curenţii de aer ascendenţi, provocaţi în zori de soarele care încălzeşte savana. Dar, la pterosaurii mari, musculatura aripii nu era atât de dezvoltată ca la vulturi, iar picioarele, deşi lungi, nu excelau prin forţă. Rezultă deci că un animal ca Quetzalcoatlus northropi nu putea fugi ajutându-se de bătăi dese şi viguroase de aripi pentru a prinde curenţii favorabili, aşa cum fac vulturii sau alte păsări mari pe câmpie; el ar fi trebuit să aştepte în picioare, cu aripile întinse, curentul care să-l ridice şi apoi să înceapă efortul ascensional, după cum consideră paleontologii americani.
Aterizarea ar fi fost mai puţin problematică, deoarece viteza de zbor a unui pterosaur era mai mică decât ar fi fost cea a unei păsări de aceeaşi greutate. Deci, chiar un uriaş cu anvergura de 15 m ar fi putut ateriza lin, oprindu-se pe membrele posterioare. Însă cum se mişca pe pământ?! Unii cercetători consideră că picioarele pteranodonului, spre exemplu, erau prea slabe pentru a suporta greutatea corpului şi sugerează că animalul se târa pe piept (bine protejat de sistemul osos şi de o piele mai rezistentă) împingându-se cu ajutorul picioarelor sau/şi al aripilor, aşa cum fac unele specii de lilieci. Dar studiul lui Kevin Padian aduce destule argumente privitor la faptul că o parte din speciile de pterodactyloide aveau în mod clar o staţiune bipedă. În sfârşit, câteva urme fosile găsite într-un strat jurasic din Arizona şi atribuite unui pterodactyloid mai mic sugerează ipoteza că animalul mergea pe toate cele patru membre.
Mecanismul zborului pterosaurilor este şi el încă neclar. Cercetătorii americani Cherrie D. Bramwell şi George R. Whitfield de la Universitatea Reading au făcut, la începutul anilor ’80, o examinare detaliată a Pteranodonului ca maşină de zbor şi concluzia lor a fost că un exemplar cu anvergura de 7 m şi greutatea de circa 18 kg nu ar fi putut să zboare decât în cazul unui vânt slab până la moderat. (Un vânt slab atinge 12-18 km/h şi poate ridica hârtii sau frunze de la pământ; un vânt moderat nu depăşeşte 50 km/h). Caracteristicile aerodinamice ale pteranodonului – suprafaţa portantă mare, greutatea redusă – favorizau ascensiunea şi planarea, însă făceau foarte dificilă coborârea; zborul împotriva vântului era imposibil. Trebuie menţionat însă că aceste calcule se bazează pe experienţele cu un model de Pteranodon tip „aripă zburătoare”, la care membranele aripilor se întind de la vârful celui de-al patrulea deget al labei anterioare până la glezna celei posterioare. Or, au existat destui pterosaurieni care aveau aripa distinctă, ba chiar specii cu aripi ce se îngustau la locul de inserţie în flancul trupului.
În general, raportul între suprafaţa aripii şi greutatea totală a pterosaurului indică faptul că membrana şi, probabil, sistemul muscular şi osos nu suportau decât o greutate considerabil mai mică pe unitatea de suprafaţă decât aripa unei păsări de aceeaşi mărime. În mod normal, aceasta ar sugera doar faptul că zborul pterosaurilor era mai lent decât al păsărilor. Se pare însă că era şi mult mai greoi, căci „planoarelor vii” le lipseau 

multe din suprafeţele manevriere prezente la păsări. (Spre exemplu, stabilizatorul orizontal extrem de eficient care este coada păsărilor şi care permite manevrele în plan vertical.) Este probabil că pterodactilii mari îşi mişcau aripile rar, la decolare şi când se ivea necesitatea schimbării sau menţinerii unei anumite altitudini. Un animal tip „aripă zburătoare” nu avea nevoie nici măcar de atât, putând să pornească sau să urce zile întregi purtat de curenţii aerieni, cu efortul minim de a-şi ţine aripile întinse. Pterodactilii mici trebuiau, fără îndoială, să adopte un mod de zbor activ, cu bătăi mai energice şi mai dese; dar ei nu au atins niciodată viteza şi rezistenţa la deplasări pe distanţe lungi, pe care le posedă păsările. În 1956, cercetătorul Erich von Holst, de la Secţia pentru Fiziologie Comportamentală a Institutului Max Planck din Seewiesen (Germania) a construit modelul unui rhamphorhynchoid, folosind materiale ultrauşoare, ca hârtia de orez, lemnul de balsa şi aluminiul. Puse în mişcare de un ingenios sistem de benzi cauciucate, aripile se mişcau în plan vertical de 40 de ori (cu frecvenţa de 2-3 bătăi pe secundă), apoi modelul glisa spre o aterizare lină. Zborul a fost descris drept elegant, fără nimic din cel stângaci, frânt, al liliacului. Eforturile mai recente de a simula cu o mai mare acurateţe zborul pterosaurilor – inclusiv aeromodelul cu motor prezentat în 1986 de „Naţional Geographic” – s-au dovedit însă dezamăgitoare.
În privinţa modului de a se hrăni al speciilor de pterosauri, lucrurile nu sunt deloc mai clare. Rămăşiţele fosilizate găsite înăuntrul cavităţii stomacale a indivizilor mai bine păstraţi arată că multe pterodactyloide consumau exclusiv peşte. Dar cum îl prindeau? Scheletul unui pterosaur n-ar fi putut suporta solicitările provocate de înotul sub apă şi cu atât mai puţin şocul trecerii de la un mediu gazos (aerul), la unul lichid (apa), considerabil mai dens. În plus, după cum se exprima deosebit de plastic Wann Langston Jr. în „Scientific American”: „Trupul unui pterosaur era tot atât de potrivit pentru mişcări subacvatice ca un ziar desfăcut”.
Pteranodonii şi alţi pterodactili mari pescuiau probabil din zbor. Un pteranodon care plana chiar deasupra suprafeţei apei şi-ar fi putut cufunda ciocul pentru a prinde peşti, căci profilului îngust al ciocului i s-ar fi opus prea puţină rezistenţă la înaintare. Peştele putea fi înghiţit imediat sau purtat într-un sac situat în lungul gâtului, foarte asemănător cu al pelicanului. (Rămăşiţe de peşti au fost găsite fosilizate într-o amprentă a unui astfel de sac, la o specie mare de pteranodoni.) Unii cercetători consideră chiar, că o parte dintre pterosaurieni erau capabili să plutească pe apă şi să pescuiască în cârduri, ca pelicanii; dar asta presupune o mare în permanenţă liniştită şi, apoi, rămâne problema permeabilităţii pielii şi/sau a părului la apă.

Dentiţia şi structura fălcilor unui animal dau, de obicei, o idee destul de clară despre dieta sa. Astfel, Anurognathus, un mic rhamphorhynchoid cu o faţă scurtă şi dinţii ascuţiţi ca nişte ace, mânca, probabil, insecte, deşi nu aeriene, căci nu pare să fi fost destul de iute şi de manevrabil pentru a le prinde din zbor. Câţiva pterodactili de mărimi medii (4-6 m anvergură) aveau dinţi conici ca ai crocodililor şi foarte numeroşi; trăind departe de mare, deasupra mlaştinilor, savanelor sau chiar a pădurilor mai puţin dese, ei se hrăneau probabil cu mici reptile şi mamifere pe care le vânau din zbor. O specie ca Dorygnathus, deşi de mici dimensiuni, poseda o colecţie impresionantă de dinţi de lungimi diferite, unii parcă destinaţi anume sfâşierii, asemeni caninilor ursului sau ai felinelor. Falca de jos a lui Pterodaustro era înzestrată cu sute de dinţi lungi, subţiri ca nişte fire de păr, similari cu fanoanele balenei, ceea ce îl situează pe posesor în rândul mâncătorilor de plancton. Pteranodonul era complet lipsit de dinţi – deci, probabil, un piscivor exclusiv (deşi obiceiurile unor păsări cu anatomie şi comportament apropiat de al său arată că acestea prind şi moluşte, batracieni, ba chiar animale mici, reptile şi mamifere). Cât despre uriaşul Quetzalcoatlus northropi, el nu se putea hrăni cu peşte, căci nu există dovada unor surse mari şi permanente de apă în apropierea habitatelor sale. Mai mult, straturile geologice din zonele în care au 

fost găsite fosilele ambelor specii de Quetzalcoatlus sunt aproape lipsite de rămăşiţe de peşte. În. Schimb, există numeroase amprente ale unor animale care se îngropau în nămol (moluşte, arthropode etc.), precum şi mase de buşteni fosilizaţi în zonă, ceea ce sugerează inundaţii periodice, cauzate, poate, de musoni. Dar ideea că un colos ca Quetzalcoatlus northropi şi-ar fi petrecut cea mai mare parte a zilei dezgropând cu ciocul moluşte şi crabi este absurdă – în acest caz la ce i-ar mai fi folosit imensele sale aripi? Pe de altă parte, dacă era carnivor de pradă şi nu necrofag ca vulturii africani actuali, atunci mărimea şi posibilitatea de a ataca absolut silenţios trebuie să-l fi făcut într-adevăr de temut.
Pterosaurienii fiind consideraţi reptile, se poate presupune că ei erau ovipari. De fapt, ouă de pterosaur au fost descoperite în Anglia, cu mai mult de un secol în urmă, deci unele specii cuibăreau cu certitudine. Trebuie remarcat însă că pelvisul unui pterosaur nu era similar cu cel al unei păsări şi orificiul prin care trebuiau să iasă ouăle era relativ îngust. Or. Oul de pterosaur ar fi fost fără îndoială mai mare decât al unei păsări de aceeaşi mărime, căci conţinea şi aripile puiului, aproape complet dezvoltate, spre deosebire de cele ale puilor de aviene. Dacă pterosaurii erau reptile, atunci femela se hrănea singură în cursul perioadei de gestaţie şi greutatea suplimentară n-ar fi facilitat zborul. Poate că puii se năşteau vii, 
într-un stadiu primar de dezvoltare, dar aceasta necesita o îngrijire îndelungată, necaracteristică pentru reptile. Masele de ace de conifere fosilizate împreună cu rămăşiţele unor indivizi tineri de Quetzalcoatlus sp. Sugerează existenţa unor cuiburi şi, ca şi în cazul hadrosaurilor, prezenţa unui fenomen de neotenie, ceea ce ducea la legături familiale strânse şi îndelungate. Este şi aceasta o trăsătură care îi apropie pe pterosaurieni de restul clasei Dinosauria, îndepărtându-i de reptile.
Din distribuţia geografică a fosilelor şi vârsta rocilor în care au fost găsite, se poate deduce că pterosaurii au apărut într-o zonă care, acum, este sudul Europei. De aici s-au extins pe la sfârşitul Jurasicului în Asia, Africa, India şi America de Nord şi au ajuns în Cretacic până în America de Sud şi Australia. Răspândirea lor iniţială a fost facilitată de lipsa relativă a barierelor geografice, masele de uscat fiind mai mult sau mai puţin în contact. Ulterior, pe măsură ce continentele se îndepărtau unele de altele, populaţiile pterosauriene au pierdut contactul între ele şi evoluţia le-a accentuat diversitatea. Se poate constata însă că specii cu dimensiuni mari au evoluat pe mai multe continente, separat.
La sfârşitul Mezozoicului, în timpul marilor transgresiuni marine, când suprafaţa totală a uscatului a fost redusă temporar cam la jumătate din cât este în prezent (spre exemplu, America de Nord era tăiată în două de la nord la sud, de un canal maritim larg), pterosaurii au atins cea mai mare arie de răspândire: speciile lor puteau fi întâlnite de ambele părţi ale ecuatorului, până la 70° latitudine. În ultimele milioane de ani ai Cretacicului superior, o dată cu regresiunile marine, ridicarea lanţurilor muntoase şi adâncirea bazinelor oceanice a început declinul „planoarelor vii”. Speciile au dispărut una după alta, ajungându-se ca, la graniţa Cretacic-Terţiar (K-T) să supravieţuiască (paradoxal) doar Quetzalcoatlus sp. Şi Quetzalcoatlus northropi. Până în prezent nu au fost găsite fosile de pterosaurieni datând din Terţiar. Mulţi oameni de ştiinţă consideră că oricare din catastrofele ce se presupune că au dus la marea extincţie de la graniţa K-T s-ar fi dovedit mai letală pentru pterosaurieni decât pentru orice alţi dinosaurieni. Într-adevăr, cum ar fi putut supravieţui uriaşii pteranodoni unui climat cu atmosferă agitată, cu vânturi puternice, cu ploi dese, uneori reci? Cum să-şi mai vadă prada o făptură zburătoare în întunericul de după coliziunea cu un meteorit gigant? Şi cum să se poată ridica într-un aer saturat de praful care i s-ar fi depus pe aripile mari, îngreunând animalul până deasupra limitei de portanţă? Se mai afirmă că pterosaurienii erau în declin încă înainte de graniţa K-T, deşi este curios că asta se manifesta mai curând la speciile de pe coastă, piscivore, ca Pteranodonul, decât la o specie de interior ca Quetzalcoatlus. Dar toate aceste ipoteze nu ţin seama de faptul că niciuna dintre catastrofele menţionate nu putea avea un efect global, absolut uniform – dovadă stau zonele în care climatul şi condiţiile de habitat au rămas neschimbate (ca Africa) sau cele în care au supravieţuit dinosauri tereştri până târziu în Terţiar (America de Nord, probabil Asia Centrală şi America Centrală). Ele nu ar fi putut constitui însă un refugiu pentru făpturi gen Pteranodon, cu conformaţie de „aripă-zburătoare”, deprinse cu întinderile vaste ale mării.
*
Pteranodonii au pierit acum 70 milioane de ani; paleontologii afirmă că, din moment ce în straturile geologice care datează din Paleocen nu s-au descoperit fosile de pterosaurieni, cele 85 de specii de „planoare vii” trebuie să fi dispărut la sfârşitul Mezozoicului, o dată cu ceilalţi dinosaurieni. Însă, aşa cum scria profesorul L. Bertin de la Muzeul de Istorie Naturală din Paris; „Inexistenţa resturilor paleontologice nu dovedeşte nimic. Este ştiut faptul că nu toate organismele ajung până în zilele noastre sub formă de fosile. Multe dintre ele sunt distruse în urma diferitelor procese geologice care au loc în scoarţa Terrei”. Iar Igor Akimuşkin făcea următoarea observaţie: „Animalele puţin numeroase nu au lăsat urme în rocile fosile. Acesta este motivul pentru care nu s-au mai găsit resturi ale coelacanţilor şi hatteriilor în straturile de pământ ulterioare epocii pseudo dispariției lor. Speciile respective erau pe atunci prea reduse numeric pentru a ajunge într-un muzeu de paleontologie”. S-ar putea ca unele specii să fi supravieţuit până în timpurile istorice, ba chiar să existe şi astăzi în unele zone insuficient (sau deloc) explorate. Câteva mărturii adunate de-a lungul secolelor par să confirme această supoziţie. O parte dintre ele, considerate demne de toată încrederea au fost menţionate de autori de cele mai diferite formaţii, în cărţi tratând subiecte dintre cele mai diverse, alături de Berlitz, Akimuşkin şi Heuvelmans trebuind amintiţi germanul Wilhelm Bolsche cu „Drachen” („Dragonii”) şi italianul Eugenio Battisti cu „L’antirinascimento, con una appendice di manoscritti inediti” („Antirenaşterea, cu un apendice de manuscrise inedite”).
Astfel, Conrad Gesner aminteşte în „Historia animalium” (pe lângă „şerpi de mare”, „dragoni” şi alţi monştri stranii) despre existenţa unor „şerpi” şi „şopârle cu aripi”, foarte agresivi şi atingând uneori dimensiuni considerabile. Or, Gesner face o distincţie netă între şopârlele cu aripi de talie mare şi cele de talie mică, existente în „Indii”. Imaginea acestora din urmă, reprodusă în tratatul elveţianului, este identică micilor „şopârle zburătoare” (numite de Linné, Draco volans), viu colorate, având nişte membrane laterale susţinute de prelungiri ale coastelor, care le ajută să planeze pe distanţe de până la 25 m. Ele trăiesc şi astăzi în junglele din Sumatra, Borneo, Filipine, Jawa, Bali, Timor, Moluce, Celebes şi Indochina, deci în zone făcând parte din aria cunoscută acum câteva secole sub denumirea generică de „Indii”. De altfel nu este singurul caz în care animale prezentate de Gesner în cărţile sale şi considerate timp de patru secole simple legende au fost identificate ca fiinţe reale: un exemplu ar fi şarpele auriu (Chrysopolea) supranumit şi „şarpele zburător”, care poate ţâşni la câţiva metri distanţă prin aer după pradă şi trăieşte cam în aceleaşi regiuni ca şi Draco volans.
Gesner îl citează şi pe Herodot ca sursă privind existenţa micilor şopârle şi şerpi zburători în Indii. El prezintă şi un caz foarte interesant de observaţie făcută în Europa: „Deşi asemenea animale nu trăiesc în Franţa şi sunt necunoscute acolo, totuşi, pe vremea regelui Francisc (este vorba de Francisc I, 1515-1547 – n.a.) nu departe de portul La Rochelle, un asemenea şarpe zburător a fost ucis cu furca de către un ţăran pe pământul căruia se lăsase în zbor; pe urmă a fost dus şi arătat regelui, la Paris, unde mulţi dintre cei care nu crezuseră (că există aceste făpturi – n.a.), precum şi savanţii l-au examinat şi au fost de părere că a fost purtat de furtună peste mare (din «Indii» sau din Africa – n.a.) şi astfel ar fi ajuns acolo”.
Amintind despre „şerpii-lilieci” şi „şopârlele zburătoare” împăiate, pe care le văzuse în diverse colecţii particulare din Germania, Italia şi Franţa, Gesner menţionează în volumul cinci o lucrare a lui Hieronimus Cardanus (Gerolamo Cardan) apărută în 1557; învăţatul italian, deşi cunoscut astăzi mai mult ca matematician şi fizician, a fost un medic celebru în veacul său şi a scris circa 220 de lucrări dintre care aproape jumătate sunt pe teme de anatomie şi de ştiinţe ale naturii. În cartea citată de elveţian, Cardan scria: „Am văzut la Paris (…) cinci şerpi zburători uscaţi, care au fost prinşi la date diferite, dar ca înfăţişare sunt foarte asemănători. Aveau câte două picioare şi câte două aripi atât de mici, încât după părerea mea abia dacă puteau să zboare şi să se menţină în aer cu ele; capetele erau mici şi asemenea celor de şarpe; animalele erau viu colorate, fără pene şi fără păr, iar cel mai mare dintre ele măsura (în lungime – n.a.) cam cât un iepure de casă. Niciun om n-ar fi putut face sau combina aceste trupuri atât de asemănătoare între ele şi, în afară de asta, falsificatorii le-ar fi pus aripi mai mari, astfel încât înfăţişarea lor să fie mai credibilă”.
Conrad Gesner citează şi o lucrare datând din 1553 şi aparţinând naturalistului francez Petrus Bellonius (Pierre Bellon), în care acesta descria pe larg câţiva „şerpi cu aripi” împăiaţi, văzuţi de el în aceleaşi colecţii pe care le studiase şi Cardan. Bellon mai publica şi desenul (intitulat „dragon tânăr cu aripi”) unei făpturi găsite în Elveţia, pe care Gesner îl reproduce şi el: un fel de şopârlă cu corpul scurt, gros, coadă subţire, două picioare cu câte patru degete prevăzute cu gheare, două aripi



scurte, ţâşnind din flancuri, un cap ca de câine, cu urechi şi maxilare enorme, garnisite cu colţi. Spinarea era acoperită de solzi mari, însă pântecele şi părţile inferioare ale cozii şi gâtului păreau moi, ca la guşter. Gâtul era mai scurt decât la orice „dragon” descris până atunci (caracter infantil?), iar aspectul general greoi, emanând stângăcie dar şi agresivitate.
Într-una din cele mai cunoscute lucrări ale lui Michael Maïer „Scrutinium chymicum” (publicată în 1587) apar, printre cele 50 de splendide gravuri în cupru reprezentând „embleme” (imagini simbol, cu sensuri încifrate) şi câteva conţinând şerpi cu sau fără aripi. Astfel, emblema a XIV-a redă un dragon cu două aripi scurte, trupul foarte lung, acoperit de solzi şi având o creastă osoasă ce se întinde de la ceafă până la vârful cozii. Animalul are urechi ca nişte aripi, două labe de şopârlă şi craniul asemănător cu al unui câine. Decorul este, probabil prin convenţie, un lac din Italia, înconjurat de ruine. Emblema a XXV-a prezintă un animal identic, lovit de un bărbat şi de o femeie înarmaţi cu ghioage şi purtând veşminte asiatice, probabil inspirate de gravurile portugheze despre Indii. În sfârşit, ultima emblemă redă acelaşi dragon, încolăcit în jurul unei fete cu veşmântul sfâşiat în mai multe locuri. Animalul pare gata să-şi devoreze ori să-şi violeze prada, într-o groapă puţin adâncă, amplasată în acelaşi decor de ruine italiene. Se ştie că în sistemul alegoriilor ermetice, un şarpe înaripat reprezenta mercurul, iar unul fără aripi, sulful. Dar „şarpele” gravat de Maïer este foarte asemănător cu cei descrişi de Gesner, Cardan şi Bellon, cu diferenţa că măsoară cam 2-3 m lungime. În plus, Maïer pare să fi cunoscut zonele de apariţie ale acestor animale, de vreme ce le plasează în „Indii” şi în Italia. Căci, dincolo de orice alegorie, o cronică italiană anonimă din 1528 aminteşte că: „În anul când Francesco Sforza (este vorba de fiul lui Lodovico Sforza „Il Morro „şi de anul 1512 – n.a.) i-a izgonit pe francezi din Milano, lângă Lacul Garda, fiica lui Antonio da Sivorini a fost găsită de ţărani zăcând lângă vechiul turn de pază. Peste ea se mişca o făptură ciudată, ca un şarpe gros, cu aripi scurte, de piele şi solzi laţi pe tot trupul. Făptura s-a târât repede spre o gaură din pământ, şuierând şi scuipând venin, lăsând-o pe fată plină de sânge, cu rochia şi pielea rupte de solzi şi nebună de spaimă. Şarpele-dragon îi muşcase obrazul şi rănile i s-au umplut de puroi; după trei zile a murit, cu febră mare şi minţile de tot rătăcite”. Descrierea pare destul de realistă, cu excepţia „veninului” – nicio reptilă de asemenea dimensiuni nu are nevoie de venin pentru a se apăra sau a-şi paraliza prada şi niciun venin cunoscut nu acţionează atât de lent. Probabil că victima a murit datorită şocului şi nu otrăvirii.



În tratatul „Mundus subterraneus” („Lumi subterane”, apărut la Roma în 1665 şi la Amsterdam în 1678), eruditul Athanasius Kircher reproduce un desen şi face o descriere amănunţită a „dragonului” ucis în 1345, în Insula Rhodos, de cavalerul Deodatus de Gozo (întâmplare despre care povestesc mai multe cronici ale timpului): gâtul şi coada lungi, groase, cap de şarpe dar cu urechi vizibile (element impropriu reptilelor), patru picioare puternice, cu câte trei degete prevăzute cu gheare neretractabile, colţi ascuţiţi, corp fusiform, acoperit cu solzi care pe spinare se transformaseră în plăci cornoase (ca la varanul de Komodo sau la crocodil) şi… două aripi scurte, membranoase. Desenul redă foarte corect proporţiile între diferitele părţi ale corpului reptilei şi, cu excepţia aripilor şi a urechilor, nu conţine nimic anormal.
Kircher citează ca izvoare bibliografice privind „dragonii” numeroşi autori antici şi medievali: Plinius, Eianus, Pausanias, Olaüs Magnus etc. El descrie şi desenează exemplarul găsit în 1551 în Italia (şi păstrat la Muzeul cardinalului Barberini din Roma): „În lungime de 15 palme şi lăţime de una, cu un şir dublu de dinţi înfricoşători, cu două picioare, cu gheare înarmate, şi cu tot atâtea urechi; era prevăzut cu solzi verzi şi alunecoşi şi purta pe deasupra aripi potrivite pentru zburat, avea o coadă lungă şi răsucită, acoperită cu solzi de culoarea lutului; deschizătura gurii vădea colţi ascuţiţi, care, deşi nu erau de o mărime atât de neobişnuită, puteau totuşi să crească cu timpul (…) deoarece se povesteşte că, precum crocodilii, tot astfel cresc la trup şi monştrii de acelaşi fel”. Acest animal, supranumit „Drago barberini” a fost reprodus atât de Faber în „Animalia mexicana” („Animale mexicane”, Roma, 1628), cât şi de Leonardo da Vinci în una din gravurile sale.
Un alt caz remarcabil din „Mundus subterraneus” este cel ce redă vânarea unui dragon zburător în împrejurimile Romei, în 1660:
„În anul 1660, în luna noiembrie, în Lavinium, un oarecare roman, pe când se ducea la vânătoare în bălţile de pe ţărmul mării (câmpia mlăştinoasă care se învecina pe atunci cu coasta – n.a.) a fost întâmpinat de un dragon mai mare decât un vultur, pe care l-a luat drept o pasăre în zbor; el a slobozit asupra acestuia o săgeată care i-a vătămat atât de rău aripa încât făptura s-a prăbuşit pe dată (…) dar l-a atacat cu furie şi de aceea omul a slobozit o altă săgeată care l-a ţintuit definitiv pe dragon. Însă, fie din pricina scurgerii serioase de sânge, fie din cauza unui miros prea rău, când s-a întors acasă, romanul a murit în aceeaşi noapte, având în tot corpul o otravă verde. Întregul oraş a aflat de această întâmplare nemaipomenită şi cineva, mânat de o curiozitate care i-a învins teama, s-a dus la locul luptei, l-a găsit pe dragon putrezit şi i-a luat capul. Mie mi-a fost povestit totul de către preaînvăţatul Hieronimus Lancia, intendent la Muzeul cardinalului Barberini; am examinat şi eu cu mare atenţie acest caz şi am ajuns la părerea că era vorba într-adevăr de capul dragonului, o specie cu un maxilar dublu. Era de două ori mai mare (decât crezuse Kircher – n.a.) şi, contrar locului de baştină (adică Spre deosebire de fauna italiană obişnuită – n.a.), era monstruos, conceput parcă din picioare cartilaginoase, aidoma celor de gâscă. Toate aceste lucruri pot fi privite în muzeul meu”.



Practic toate descrierile şi desenele de dragoni cu aripi par să prezinte specii de şopârle zburătoare. Însă acestea, ca orice reptilă, nu au urechi vizibile, iar suprafaţa aripilor lor este mai mare în raport cu corpul; în plus sunt de talie considerabil mai redusă şi au siluete subţiri, prelungi.
Este interesant de observat că mărturiile consemnate între secolele al XII-lea şi al XVII-lea menţionează animale greoaie (cu trupul acoperit de solzi groşi, aripi scurte şi siluetă prea puţin aerodinamică) al căror zbor pare o încercare stângace de a scăpa de primejdie. Spre deosebire de ele, făpturile întâlnite la începutul secolului nostru în Africa erau bine adaptate vieţii aviene, iar aspectul lor se apropia foarte mult de al pterodactililor dispăruţi acum peste 70 milioane de ani.
La începutul anilor ’20, scriitorul şi exploratorul englez Frank Melland conducea o expediţie în zona de intersecţie a frontierei Rhodesiei de Nord cu cele ale Angolei şi Congo-ului. Acolo, în mlaştinile Djiundu, a auzit pentru prima oară relatări despre existenţa unei şopârle zburătoare cu aripi de liliac şi colţi ascuţiţi. Animalul avea o faimă înspăimântătoare; numele său, congomato („fantoma morţii”), nu făcea decât să rezume legendele triburilor locale, ce afirmau că este de ajuns să-l vezi pentru a muri după câteva zile. Când Melland le-a arătat vânătorilor şi călăuzelor o carte de paleontologie, toţi s-au cutremurat la vederea desenelor de… pterodactili, rugându-l să arunce imaginile morţii, pe care le purta cu el atât de neştiutor.
Aflându-se în Rhodesia în aceeaşi perioadă (1920-1921), exploratorul francez marchizul de Chateleau (autorul cărţii „Loin des rues battucs” – „Departe de drumurile bătătorite”) a rămas înmărmurit când un prieten al său, funcţionar în administraţia colonială britanică, i-a declarat în cursul unei partide de şah: „În mlaştinile Djiundu trăieşte un pterodactil”. La insistenţele lui de Chateleau, englezul i-a povestit că băştinaşii susţin existenţa unui animal cu aripi având anvergura de peste 2 m, numit „congomato” şi care nu putea fi, după opinia sa, decât un pterodactil. Într-adevăr, pielea netedă, fără solzi, ciocul garnisit cu dinţi, ca şi modul de zbor planat, silenţios, duceau în mod inevitabil la această concluzie.
De Chateleau a plecat imediat în regiunea Djiundu, dar acolo vânătorii refuzau până şi să rostească numele „morţii înaripate”. Numai după ce le-a câştigat încrederea şi simpatia printr-o comportare corectă şi curajoasă (şi prin cadouri substanţiale), francezul a putut nota câteva descrieri amănunţite ale unei şopârle zburătoare, de culoare brună. Animalul era foarte agresiv, atacând tot ce mişca şi nimeni nu avea curajul să-l înfrunte. Nu se găsiseră vreodată rămăşiţe de congomato, căci acesta trăia numai deasupra mlaştinilor şi, la moarte, dispărea pentru totdeauna în smârcurile ocolite nu numai de oameni, dar şi de animale sau păsări. Un vânător l-a descris astfel: nu are pene, nici solzi pe corp, iar pielea roşie, strălucitoare i se încreţeşte când nu zboară; aripile sunt ca ale liliecilor, ciocul lung, cu dinţi de crocodil; în sfârşit, atacă în zbor planat, scoţând uneori şuierături sugrumate.
În ciuda unor eforturi deosebite, de Chateleau nu a reuşit să vâneze ciudata fiinţă; era imposibil să cerceteze amănunţit uriaşa suprafaţă mlăştinoasă care putea ascunde mii de animale necunoscute. Exploratorul francez scria: „Sunt încredinţat de realitatea existenţei lui congomato, deşi nu am izbutit să-l văd vreodată. Iată motivele: toţi cei care au îndrăznit să vorbească despre el mi l-au descris absolut identic. Or, dacă ar fi fost vorba despre un animal dispărut (sau inexistent – n.a.), descrierile trebuiau să difere. 



Niciodată un negru nu va pomeni despre un elefant de trei ori mai înalt decât un om (adică având 6 m – n.a.) sau un rinocer cu mai mult de două coarne (…). Congomato este o fiinţă obişnuită, dar mult mai periculoasă decât leopardul, leul sau şarpele veninos mamba, cel mai mare duşman al băştinaşilor”. Ceea ce înseamnă că şopârlele zburătoare nu sunt mituri sau superstiţii, ci animale care ar putea fi ucise, dacă vânătorii localnici şi-ar învinge groaza de agresivitatea lor nemaiîntâlnită.
Mai există însă şi alte mărturii, cum ar fi cea a unui faimos vânător african, K. Pittman, consemnată şi de Akimuşkin în cartea sa: „În Rhodesia de Nord am auzit povestindu-se despre o fiinţă ciudată, ce mi-a stârnit interesul (…). Animalul, «fantoma morţii», apărea adesea în trecut şi probabil mai trăieşte şi astăzi în pădurile dese, mlăştinoase, din apropierea graniţelor cu Angola şi Congo. Lucrul cel mai extraordinar îl reprezintă însă faptul că majoritatea caracteristicilor acestei misterioase fiinţe o apropie de un pterodactil uriaş”.
În cursul expediţiei ştiinţifice întreprinse în anii 1932-1933 în regiuni neexplorate din Camerun, americanul Ivan T. Sanderson, zoolog de renume mondial, a avut ocazia să întâlnească, în munţii Assumbo, un animal cel puţin straniu. Urmând în amonte cursul unui râu ce săpase un defileu adânc în stâncă, Sanderson şi un alt membru al expediţiei au ajuns la izvoare, unde au împuşcat un liliac dintr-o specie necunoscută. Mamiferul a căzut în apă şi Sanderson a intrat după el. Pe neaşteptate a auzit strigătul de avertizare al partenerului său şi, ridicând privirea a văzut „un animal negru şi ciudat, de mărimea unui vultur”, care zbura deasupra lui. Fiinţa aceea avea aripi mari şi un bot lung, cu dinţii albi şi ascuţiţi, aşezaţi în semicerc. Cuprins de spaimă, zoologul s-a scufundat imediat, în timp ce, de pe mal, colegul său a tras două focuri asupra animalului care se îndepărta într-o planare lentă. Sanderson a ieşit din apă şi tocmai discuta aprins cu celălalt naturalist când fiinţa a apărut din nou, înainte ca ei să-şi fi reîncărcat armele. Cei doi au auzit şuierul produs de aripile de piele, în vreme ce un fel de şopârlă zburătoare se năpustea asupra lor clănțănindu-și dinţii. Zoologii au luat-o la fugă, însă creatura i-a ajuns din urmă şi (pe când se aruncau la pământ, încercând să-i evite atacul) a planat de câteva ori deasupra lor, apoi a dispărut după o creastă de stâncă. Îngroziţi, exploratorii şi-au luat armele şi s-au întors în tabără, unde ceilalţi membri ai expediţiei cercetau trofeele aduse de vânătorii băştinaşi. Când Sanderson i-a întrebat pe localnici ce fel de „liliac” este cel care îi atacase, aceştia, neliniştiţi, i-au cerut să-l descrie exact; după ce zoologul a terminat de povestit, războinicii au pornit în goană prin junglă „fără să se uite pe unde calcă”, sub privirile uluite ale naturaliştilor. A doua zi, căpeteniile tribului au venit la Sanderson, rugându-l să părăsească locurile acelea, căci prezenţa lui putea aduce mari nenorociri.



De-abia mai târziu, zoologul avea să găsească explicaţia bizarului comportament: flinta respectivă era poreclită „fantoma morţii” (la fel ca în Rhodesia, situată la mii de kilometri depărtare de Camerun!), iar băştinaşii aveau convingerea că ea anunţa moartea iminentă a omului căruia i se arăta, în cazul în care nu îl sfâşia pe loc.
Într-o scrisoare trimisă lui Bernard Heuvelmans, Sanderson afirma că animalul pe care îl văzuse era probabil un liliac gigant, necunoscut oamenilor de ştiinţă. Heuvelmans nu a fost de acord, căci aspectul şi comportamentul creaturii aminteau mai curând de o reptilă decât de un mamifer. Într-adevăr, maxilarele lungi, cu dinţi conici, dimensiunile de trei ori mai mari decât ale celui mai vânjos câine zburător, corpul lipsit de păr, absenţa urechilor şi agresivitatea neobişnuită îndreptăţesc pe deplin această concluzie.
După al doilea război mondial nu au mai parvenit rapoarte din zonă, fapt explicabil, întrucât, pe de o parte nu au mai fost întreprinse expediţii, iar pe de alta, Rhodesia de Nord şi cea de Sud, Angola şi Congo s-au preschimbat în teatrele unor lupte crâncene, atât până la dobândirea independenţei, cât şi după. Nimeni nu a mai căutat „fantoma morţii” – ea plutea, parcă, deasupra întregului Continent Negru, scăpat de ororile sclaviei doar pentru a se vedea confruntat cu cele ale războaielor civile sau tribale.

Monştrii junglelor ecuatoriale

Cele mai mari şopârle terestre care trăiesc în zilele noastre sunt varanii. Fără să atingă dimensiunile crocodilului cu creste (Crocodylus porosus – 10 m) sau ale crocodilului de Nil (Crocodylus niloticus – 8 m), varanul gigant (Varanus komodoensis) ajunge uneori la lungimea de 4,2 m. Or, până şi varanul deşerturilor (Varanus griseus) ce nu depăşeşte 1,5 m lungime, stârneşte destulă teamă pentru că obişnuieşte să atace animalele mari (cai, cămile, măgari) care îl deranjează, sărind şi înfigându-şi adânc dinţii în burta lor. Cu atât mai mult, localnicii din Insula Komodo se feresc de varanii giganţi, care doboară vitele sfâşiindu-le în bucăţi sau înghit prăzile mai mici întregi, datorită maxilarelor dilatabile, ca ale şarpelui. Aceste reptile carnivore (constituind cea mai puternică, dar şi cea mai puţin răspândită dintre cele 45 de specii şi subspecii de varani care trăiesc în Asia de Sud, Africa, Australia şi Oceania) au fost descoperite de europeni abia în 1912, când un aviator a aterizat forţat în Komodo, insulă situată la est de Jawa. Întorcându-se la Djakarta, el a relatat ziariştilor despre „dragonii” uriaşi care trăiesc pe insulă, vânând cerbi, porci, capre, uneori atacând chiar şi oameni. Localnicii îi denumeau pe aceşti monştri boeaia-darat sau biavak, ceea ce s-ar traduce prin „crocodil de uscat”. Desigur, niciun zoolog nu a dat crezare aviatorului olandez, părerea generală fiind că acesta încerca să-şi facă reclamă pentru a strânge fondurile necesare cumpărării unui alt avion.
La scurt timp după aceea însă, P. Uwens, directorul grădinii botanice din oraşul Bogor (Jawa) a auzit că pe Insula Komodo trăiesc într-adevăr „crocodili” care nu intră în apă, ci vânează numai în savană. Faptul fiind în totală contradicţie cu obiceiurile crocodililor (care nu atacă decât rareori pe uscat), Uwens l-a rugat pe prietenul sau, Van Stein, rezidentul insulei Flores (cea mai apropiată de Komodo), să verifice „legenda”. Deplasându-se pe insula Komodo într-o misiune oficială, Van Stein a adunat numeroase informaţii despre aceste animale, cărora li se atribuiau lungimi de 7-8 m, invulnerabilitate la gloanţele armelor de foc, forţa de a rupe spatele unui om cu loviturile cozii etc. Deşi sceptic, Van Stein a acceptat totuşi să cumpere o piele de „crocodil de uscat” lungă de 2 m, pe care i-a trimis-o lui Uwens, în Jawa. Acesta a organizat imediat o expediţie în Komodo şi, după câteva luni de eforturi supraomeneşti, a reuşit să captureze patru şopârle, dintre care cea mai mare măsura 3 m lungime. (După câţiva ani însă, un soldat olandez avea să împuşte un varan lung de 4 m.) Uwens şi-a dat seama că avea de-a face cu o specie de varani şi nu de crocodili; el a confirmat, de asemenea, şi adevărul unei părţi a legendei „crocodililor blindaţi” – o dată cu înaintarea în vârstă, solzii cenuşii-negricioşi de pe spinarea şi capul varanilor se întăresc datorită unui proces de osificare a pielii şi pot face să ricoşeze gloanţele de plumb ce nu lovesc perpendicular animalul. Atât Uwens, cât şi celebrul vânător, îmblânzitor şi dresor german Otto Sailer-Jackson (care a vânat varani dintr-o specie mai mică, Varanus salvator, în Ceylon, pentru John Hagenbeck) au confirmat extraordinara forţă a acestor reptile. În cursul unei vânători, Sailer-Jackson a încercat să-l ajute pe unul dintre oamenii săi, care prinsese în laţ un varan de 1,80 m lungime. „Am făcut atunci prostia de neiertat să mă apropii de animal pe la spate; bineînţeles, el a tras concluzia că-i sunt duşman şi trebuie să scape de mine. Mi-a tras deci o lovitură de coadă în ceafă, cu atâta putere, încât casca tropicală mi-a căzut pe nas, mi-am pierdut văzul şi auzul şi am căzut în genunchi, ameţit (…) Varanul se zbătea cu putere şi doar cu mare greutate au izbutit să-l imobilizeze şase oameni voinici (…), iar mie mi-a vâjâit capul trei zile după formidabila lovitură pe care o primisem” (Otto Sailer-Jackson: „Löwen, Meine Besten Freunde” – „Leii, cei mai buni prieteni ai mei”).
Varanul de Komodo are gheare lungi şi ascuţite, folosindu-le pentru a săpa gropile unde doarme noaptea sau ajutându-se de ele când sfâşie prăzile mari. Ochii lui, cafenii, întotdeauna larg deschişi, sunt neobişnuiţi pentru o reptilă; are văzul şi auzul foarte dezvoltate şi se mişcă extraordinar de iute pentru dimensiunile sale. Coada, turtită lateral şi foarte lungă, are muşchii atât de puternici, încât poate frânge dintr-o singură lovitură coloana vertebrală a unui om sau grumazul unui cerb. Apare cu atât mai curios faptul că zoologii refuzau să admită capacitatea varanului gigant de a ataca animale mari, pe motiv că el îşi înghite prada întreagă şi, oricât şi-ar lărgi botul şi gâtlejul, nu poate cuprinde animale mai voluminoase decât cerbii tineri.



La începutul deceniului opt însă, cercetătorii britanici care încercau să realizeze un film ştiinţific despre viaţa varanilor de Komodo au constatat cu stupoare că, de fapt, aceşti prădători de temut atacă şi doboară cerbii maturi sau chiar vitele domestice. Unul dintre membrii echipei de filmare povestea mai târziu: „Ne-am apropiat cu inconştienţă de ei, fără să luăm în seamă avertismentele localnicilor, până când am văzut un varan lung de 3,50 m care a doborât cu o singură lovitură de coadă un cerb adult, pentru a-l sfâşia apoi, fără să se simtă câtuşi de puţin intimidat de operatorii care îl filmau de la 30 de metri depărtare”.
Varani giganţi au fost descoperiţi în Insulele Komodo, Rintia, Padar, Flores (numai în vest), dar niciun exemplar capturat sau împuşcat până astăzi nu îl depăşeşte pe cel vânat în 1938, care măsura 4,2 m.
Totuşi, varanii fosili (Varanus priscus), ale căror schelete au fost găsite în Australia, atingeau nu mai puţin de 8 m lungime! Se consideră însă că ei au dispărut cu un milion de ani în urmă.
Ziarele europene şi australiene (printre care şi „Times”), citate de Akimuşkin în cartea sa, relatează o serie de întâmplări interesante. Astfel, în 1939, un tren ce străbătea întinderile pustii ale savanelor din statul australian New South Wales a oprit brusc, fiindcă mecanicului i se păruse că şinele erau blocate de un trunchi căzut de-a curmezişul lor. Călătorii şi personalul garniturii au putut vedea atunci un fel de „crocodil” lung de 7-8 m, care „aţipise” pe şinele încălzite de soare şi nu catadicsea să se scoale nici la sunetul sirenei, nici măcar împins de grătarul de protecţie al locomotivei. Cum reptila nu părea dornică să plece, mecanicul a pornit cu toată viteza… înapoi. O dată ajunşi în gara de unde plecaseră, pasagerii s-au dus la poliţie, cerând ca „bestia” să fie împuşcată chiar în ziua aceea. În biroul comandantului forţelor de ordine se aflau din întâmplare şi doi ziarişti, care au făcut tot posibilul ca vestea să se întindă cu iuţeala fulgerului. La comisariatele de poliţie şi primăriile localităţilor de pe litoralul statului New South Wales au început să sosească sute de plângeri ale fermierilor, care susţineau că aşa-zişii „crocodili de uscat” le decimează turmele. Martorii afirmau că întâlniseră deseori astfel de reptile, dar nu pomeniseră nimic nimănui, de teamă să nu fie luaţi în râs.
Până la urmă, guvernatorul statului a dat ordin trupelor teritoriale şi forţelor de poliţie să efectueze o cercetare pe scară largă, în scopul capturării sau uciderii „crocodililor de câmpie”. După două luni de căutări zadarnice, alarme false şi spectaculoase dinamitări de grote sau muşuroaie mai răsărite, prada „corpului expediţionar” se reducerea la „un morman de şerpi şi o şopârlă de 1,5 m”. Faima „crocodilului” australian începuse să pălească, deşi despre el se interesau acum şi ziarele europene. Până când, în vara lui 1939 au fost descoperite urmele unei reptile uriaşe, ale căror mulaje au fost trimise la Muzeul Naţional Australian din Sidney. Specialiştii muzeului au admis autenticitatea amprentelor, considerând că provin de la un animal asemănător crocodilului. Se preconiza organizarea unor noi expediţii, dar, o lună mai târziu, începea cel de-al doilea război mondial şi nimeni nu s-a mai preocupat de căutarea şopârlelor, fie ele şi gigantice. După seria dezastrelor aliate din Pacific, Australia s-a găsit, pentru prima oară în istoria sa, în situaţia de a lupta pentru supravieţuire, debarcarea japoneză profilându-se ameninţătoare la orizont până la bătălia de la Midway (4-6 iunie 1942). Aceasta s-a soldat cu memorabila victorie americană, care avea să marcheze o cotitură crucială în războiul din Pacific: începutul sfârşitului pentru Imperiul Soarelui Răsare, înviorarea speranţelor Australiei şi ale aliaţilor săi…
După război, populaţia statului New South Wales, concentrată în localităţi şi ferme izolate, a avut prea puţin timp pentru a-şi mai aminti de „crocodilul” gigant. Doar din când în când, câte un vânător sau fermier ghinionist aducea vorba despre şopârlele ce ar colinda nestânjenite câmpiile, înspăimântându-i pe cei care le întâlneau.
În 1979, herpetologul australian Frank Gordon efectua cercetări ştiinţifice în Munţii New England din nordul statului New South Wales. Într-o dimineaţă, Land Rover-ul său era gata să intre într-un „buştean” lung de vreo 6 m, care zăcea prăbuşit între tufişuri. La zgomotul frânelor, „buşteanul” s-a ridicat pe patru picioare de reptilă şi a fugit în pădure cu o viteză uimitoare. Gordon descria animalul ca având un gât lung, cap de şarpe, coadă puternică, turtită lateral şi piele acoperită cu solzi mici, foarte compacţi. Rex Gilroy, directorul Muzeului de Istorie Naturală „Mount York” din New South Wales, aprecia că şopârla văzută de herpetolog „semăna perfect cu un Varanus megalonia priscus, varanul gigant australian, considerat dispărut acum un milion de




ani şi care atingea dimensiuni duble faţă de actualul varandin Komodo” („OMNI”, iulie 1984).
În perioada 1983-1984, Gilroy a organizat o expediţie în munţii unde fusese Frank Gordon, dar a încerca să găseşti cu şapte oameni un animal agil şi iute pe o suprafaţă (împădurită sau acoperită cu ierburi înalte şi total nelocuită) de câteva mii de km2 este ca şi cum ai dori să numeri stelele într-o noapte fără nori. Tot ceea ce au reuşit să descopere specialiştii muzeului au fost câteva zeci de martori de încredere (fermieri, poliţişti, vânători, naturalişti, doctori etc.) care văzuseră şopârle uriaşe şi afirmau că, dacă par a se feri de om, „crocodilii de uscat” atacă în schimb oi sau chiar vite.
Biologul american Alvin Novick (de la Universitatea Yale) a declarat însă (în aprobările entuziaste ale întregii fracţiuni „sceptice” a zoologilor americani) că, şi în condiţiile în care s-ar admite „ipotetica existenţă a unei şopârle australiene gigantice, necunoscută încă ştiinţei”, ea nu ar putea fi Megalonia priscus, deoarece „este puţin probabil ca această specie să fi supravieţuit un milion de ani”.
Puţin probabil poate, imposibil în niciun caz. După cum se ştie, în Noua Zeelandă trăieşte astăzi unicul reprezentant al ordinului Rhynchocephalia: şopârla cu arcadă (Hatteria punctata), cea mai veche şi mai primitivă reptilă care s-a menţinut pe Terra. Apăruţi în Mezozoic, strămoşii hatteriei au dispărut acum 135 milioane de ani sau cel puţin aşa s-a crezut din moment ce nu au mai fost găsite fosile de şopârle cu arcade în straturile geologice ulterioare. Dar hatteriile, animale destul de puţin adaptate luptei pentru existenţă, trăiesc în medie câte 100 de ani şi nu par serios ameninţate ca specie, deşi supravieţuirea lor – ca şi cea a coelacanţilor – contrazice câteva teorii ştiinţifice general acceptate…
*
În mitologiile multor popoare de pe toate continentele, cu excepţia Australiei şi Oceaniei, se întâlnesc adesea referiri la „dragoni” sau „balauri” a căror descriere evocă (dincolo de unele elemente fanteziste inerente) nişte animale uriaşe, mai curând asemănătoare dinosaurienilor (prin dimensiuni, formă, comportament etc.) decât reptilelor care au supravieţuit până astăzi. S-a afirmat că este greşită această asociere, întrucât de la dispariţia dinosaurienilor şi până la apariţia primilor oameni capabili să lase oral, grafic sau în scris relatări despre asemenea fiinţe, s-au scurs 65 milioane de ani. Pentru ca omul să se fi întâlnit cu dinosaurii trebuia ori ca specia noastră să fi apărut în Cretacic, ori ca o parte din speciile mezozoice să fi rezistat până astăzi. Ambele ipoteze sunt respinse de majoritatea paleontologilor, cu argumentul că ele contravin istoriei lumii vii, aşa cum o cunoaştem în prezent.



Iată însă că, în 1928, expediţia Doheny descoperea Valea Havasupai (Marele Canion – S.U.A.), pe ai cărei pereţi se află desenate sute de siluete inconfundabile de brontosauri, iguanodoni, tyrannosauri, stegosauri… În 1945 au fost găsite lângă oraşul Acámbaro (Mexic) statuete de lut (cu o vechime de câteva mii de ani) reprezentând brachiosauri, iguanodoni etc. După al doilea război mondial s-a descoperit în Uzbekistan o pictură rupestră veche de peste şase milenii, redând doi dinosauri erbivori bipezi, similari iguanodonilor. Lângă Râul Big Sandy (statul Oregon – S.U.A.) a fost găsit un desen săpat în piatră, reprezentând în mod clar un stegosaur. (Acest desen, şi cele din Valea Havasupai, n-au putut fi datate decât foarte aproximativ, dar specialiştii sunt de acord să le atribuie cel puţin cinci milenii vechime).
Toate aceste descoperiri au stârnit la început uimire şi neîncredere. Constatându-se că ele nu sunt încercări de mistificare s-a lansat ipoteza că ar fi de fapt imaginile unor şopârle actuale, redate cu stângăcie. Dar nici în America de Nord şi Centrală, nici în Asia nu trăiesc specii de şopârle bipede şi cu atât mai puţin reptile cu siluete asemănătoare stegosaurului ori sauropodelor. Ulterior, după reconstituirile recente, tot mai precise ale dinosaurienilor tereştri, ipoteza asemănării întâmplătoare a trebuit abandonată, datorită coincidenţelor prea numeroase (în forme, proporţii între diversele părţi ale trupului, detalii fiziologice etc.) dintre reprezentările artistice respective şi modelele lor reale.
Sculpturile şi picturile sau desenele rupestre nu sunt însă unicele dovezi ale faptului că omul cunoştea din cele mai vechi timpuri existenţa unor făpturi asemănătoare dinosaurienilor mezozoici. Încă din antichitate, numeroşi călători, marinari, geografi sau naturalişti au lăsat mărturii despre întâlniri cu animale care nu-şi pot găsi echivalent în lumea vie din Cuaternar, creaturi terestre similare sauropodelor sau carnosaurilor…



Ulterior, în evul mediu timpuriu, astfel de făpturi erau considerate necurate şi s-a vorbit destul de puţin despre ele; abia cruciadele, cu valul de noutăţi pe care l-au adus în Europa după contactul cu lumea Orientului au deschis o nouă poartă spre cunoaştere şi în acest domeniu. În timpul Renaşterii, artişti şi savanţi deopotrivă erau intens preocupaţi de diversitatea nebănuită, copleşitoare, a vieţuitoarelor de pe Terra; dacă Olaüs Magnus, Gesner şi Aldovrandi au preluat ştafeta de la Plinius şi Aristotel, dedicându-se studiului ştiinţelor naturii şi amintind, printre altele şi despre legendarii dragoni (pe care, după o expresie a vremii, toată lumea îi cunoştea, dar nimeni nu credea că există într-adevăr), desenele, studiile şi schiţele lui Leonardo da Vinci şi gravurile lui Jacopo dei Barbari redau făpturi cu aspect reptilian sau dinosaurian (atât terestre cât şi acvatice) ale căror proporţii şi detalii anatomice vădesc, uneori, o sursă de inspiraţie mult mai reală şi mai strictă decât fantezia.
În special eruditul bolognez Ulisse Aldovrandi (des citat de Kircher în lucrările sale) s-a ocupat de dragoni. În cartea „De Draconibus et Serpentibus” („Despre dragoni şi şerpi”), Aldovrandi relatează cazul unui şarpe uriaş (după descriere mai curând asemănător pitonilor sau anacondei decât faunei ofidiene din Europa) apărut pe un teritoriu dependent de Bologna în 1572, anul alegerii papei Grigore al XIII-lea. Tot el a studiat un „pui de dragon” pe care l-a cumpărat şi preparat pentru muzeul său de istorie naturală. Prins în Italia pe la mijlocul secolului al XVI-lea, acest animal ciudat avea un corp fusiform, îngroşat la mijloc, o coadă lungă, un gât şi un cap serpentiform şi… două labe de şopârlă, situate în partea anterioară a trupului complet acoperit cu solzi mari, cornoşi. O gravură reprezentându-l destul de fidel a ajuns la Kircher, care a reprodus-o în „Mundus Subterraneus”. Ea provoacă uimire, deoarece făptura nu are nimic dintr-o vieţuitoare terestră, cu excepţia labelor cu patru degete prevăzute cu gheare – fără acest amănunt ar putea fi asemănată cu un plesiosaur căruia îi lipsesc înotătoarele. Este posibil ca animalul să fi fost o şopârlă mare, născută cu doar două picioare în loc de patru, o „eroare” a naturii? Puţin probabil. În primul rând pentru că şopârlele europene nu au gâtul atât de lung şi nu ating asemenea dimensiuni. În al doilea rând pentru că Aldovrandi a fost un naturalist de prestigiu, un bun anatomist şi un foarte scrupulos cercetător şi nu s-ar fi obosit să studieze un animal suferind, pur şi simplu, de o malformaţie congenitală. 



Monumentala sa lucrare „Historiae Naturalis” („Istoria naturală”), terminată în 1595, dar apărută complet abia în 1668 (în parte şi datorită morţii autorului în 1605, în parte şi pentru că niciun editor nu dorea să respecte clauzele cuprinse în testamentul lui Aldovrandi, care insista asupra calităţii tipografice şi a integralităţii celor 7 volume) beneficia de o documentaţie impresionantă pentru epocă şi vădea un spirit riguros. Mai mult, întrucât Aldovrandi considera că „o lucrare ştiinţifică fără figuri este o vanitate”, el strânsese sau comandase până în 1588, circa 14.000 de gravuri după plantele, animalele, mineralele şi pietrele preţioase din colecţia sa şi din alte colecţii celebre; chiar dacă unele sunt imperfecte, ba chiar fanteziste, aceste gravuri rămân o sursă de informaţie absolut unică prin volumul ei (nemaiîntâlnit până la enciclopediile secolului al XIX-lea) şi care atestă scrupulozitatea cercetătorului bolognez.
Oricine poate admira astăzi poarta zeiţei Iştar, dezgropată dintre ruinele Babilonului în 1902, de către savantul german Robert Koldewey. Printre splendidele basoreliefuri smălţuite care o acoperă – 575 de figuri animaliere în total – se pot vedea bouri (Bos primigenius), lei şi… siruşi. Corpul, gâtul şi coada acestora din urmă sunt acoperite cu solzi, dar membrele nu. Labele anterioare sunt de leu, cele posterioare de condor sau poate de şopârlă; gâtul lung prezintă o creastă zimţată şi are pliuri la guşe, ca la iguanele de uscat; capul de şarpe are o limbă despicată şi un corn ascuţit în frunte. Regele Nabucodonosor a poruncit să se graveze la temelia zidurilor porţii Iştar următoarea inscripţie: „Cu rimi (bouri – n.a.) şi siruşi (şerpi strălucitori – n.a.) am împodobit zidurile (…) pentru ca toată lumea să-i vadă şi să se minuneze”. Într-adevăr, toată lumea s-a minunat! 



Dar prea puţini specialişti – printre care Robert Koldewey, Wilhelm Bolsche, Willy Lay şi Igor Akimuşkin – au atras atenţia asupra faptului că aceste fiinţe seamănă cu unele specii de dinosaurieni dispăruţi, primul care a făcut-o în scris fiind Wilhelm Bolsche în „Drachen” („Dragonii”). Majoritatea zoologilor n-au vrut să ia în serios o asemenea ipoteză şi faptul este normal până la un punct, căci zoologia şi paleontologia nu pot opera decât cu dovezi palpabile atunci când este vorba de clasificarea și descrierea unor fiinţe vii, respectiv a unor fosile. Însă de aici până la afirmaţia că natura nu ne mai poate rezerva surprize este o cale lungă, după cum demonstrează cele de mai jos.
În 1980, o creatură stranie a fost împuşcată în vestul Kenyei. Animalul încercase să răpească o femeie care culegea fructe la marginea junglei şi, când a fost dus în sat, surpriza localnicilor nu a fost mai mică decât a vânătorilor şi zoologilor care l-au studiat ulterior. Nimeni nu auzise vreodată despre o asemenea „imposibilitate” genetică şi ea continuă să provoace şi astăzi insomnii oamenilor de ştiinţă… Fiinţa fusese un carnasier suplu, rapid şi foarte puternic, având talia puţin mai mare decât a ghepardului regal (Acinonyx rex, descoperit abia în… 1924!). Trăsăturile chipului aminteau în acelaşi timp de feline, lupi şi reptile de mult dispărute, ca Tyrannosaurus rex. Ghearele labelor din spate, lungi şi încovoiate erau neretractabile, semănând cu ale bufniţei; partea posterioară a trunchiului, cu labe şi coadă cu tot, era acoperită cu solzi mici, dar aspri, oasele păstrând caractere evident reptiliene. Partea anterioară însă, gâtul, labele din faţă şi capul erau acoperite cu un fel de blană cenuşie, cu firul scurt şi rar, iar scheletul avea caractere de mamifer alergător. Niciun zoolog nu s-a aventurat să clasifice „animalul care nu poate să existe şi totuşi a fost împuşcat” (după cum scriau ziarele europene şi locale). Triburile din zonă, vânătorii, exploratorii, autorităţile, specialiştii în fauna africană sunt şi astăzi nedumeriţi: „De unde a mai apărut şi fiinţa aceasta imposibilă?!”
Singurul continent din care vin, încă din secolul al XIX-lea, rapoarte despre existenţa unor fiinţe asemănătoare dinosaurienilor tereştri este Africa. Pe un teritoriu de aproape 6.000.000 km2, cuprinzând zone întinse din sudul Sudanului, Camerun, Congo, Zair, Gabon, Uganda, Zambia şi Angola sunt răspândite legende despre făpturi cu trup de hipopotam, coadă de crocodil, gât şi cap de şarpe şi labe lungi, cu trei gheare bine pronunţate. Acestor animale? i se atribuie lungimi de 10-20 m (inclusiv coada şi gâtul), înălţimi de până la 3 m în partea cea mai ridicată a spinării şi o piele netedă, lipsită de păr, de obicei cenuşiu-negricioasă. Descrierea corespunde marilor sauropode (cu excepţia faptului că ele aveau patru degete şi nu trei) şi exploratorii care au întâmplător la ei un desen de brontosaur primesc o confirmare rapidă din partea localnicilor: acesta este monstrul numit în diverse dialecte mokele-mbembe, şipekwe, lau, n’yamala, badi-gui, kilima, mangbeta, ailali, lukvata, ngakoula-ngou, mabo-maboabba, libata etc.
Toţi martorii sunt de acord că animalul este patruped şi duce o viaţă semiacvatică, putând fi întâlnit numai în apele sau pe malurile lacurilor, mlaştinilor şi marilor fluvii. În privinţa modului de alimentaţie şi al comportamentului, rapoartele se împart în două categorii: unele menţionează o fiinţă paşnică, erbivoră, care nu atacă oamenii, deşi se apără cu dârzenie când este provocată, altele afirmă existenţa unei făpturi carnivore, prădător de temut, care vânează hipopotamii, lamantinii, erbivorele de pe maluri sau chiar oamenii. Or, terapodele Mezozoicului nu erau nici patrupede, nici amfibii, deci s-ar părea că specia de animale carnivore din zonele africane amintite ar fi mai curând înrudită cu sauropterigienii sau mesosaurienii decât cu saurischienii tereştri.
Doctorul Monard, zoolog de prestigiu, care a făcut pane din expediţia elveţiană ce a explorat junglele de la graniţa dintre Congo şi Angola în 1932 scria: „Existenţa unor reptile uriaşe, descendente ale celor din Mezozoic, nu poate fi considerată imposibilă din punct de vedere teoretic. Cu toate că întregul continent african este cutreierat astăzi (1932 – n.a.) în lung şi lat, totuşi majoritatea expediţiilor au urmat aceleaşi itinerarii, motiv pentru care mai sunt destule ţinuturi necunoscute în Africa. (Observaţii similare făceau exploratorul britanic Archie Carr în deceniul şase şi zoologul american Roy Mackal în anii ’80. Junglele Africii Centrale rămân încă inaccesibile şi poate că acum, când marea selvă amazoniană, celălalt plămân verde al planetei este pe cale de a fi distrusă, faptul trebuie să constituie – paradoxal – un motiv de satisfacţie – n.a.). (…).



Numeroase expediţii au căutat dinosaurienii africani despre care pomenesc nenumărate mărturii. Faptul că încercările lor s-au dovedit zadarnice nu demonstrează decât că aceşti monştri preistorici constituie o raritate şi că ei trăiesc în ţinuturi total inaccesibile, cum ar fi mlaştinile imense din zona ecuatorială. (Aceeaşi constatare o făcea antropologul american Richard Greenwell în 1981 când a explorat împrejurimile Lacului Tele din Congo, regiuni mlăştinoase întinzându-se pe sute de kilometri pătraţi, unde s-ar fi putut ascunde mii de animale necunoscute ştiinţei – n.a.) (…) Există unele temeiuri (bazate pe istoria continentelor şi a reptilelor) care admit posibilitatea supravieţuirii reptilelor numai în zone ce făceau parte la sfârşitul Mezozoicului din fostul continent Gondwana (…). Fireşte, o atitudine prea credulă nu este o metodă ştiinţifică. Dar nici scepticismul exagerat nu constituie cea mai bună cale pentru stabilirea adevărului în cazul de faţă, deoarece nu dispunem de suficiente date pentru a demonstra că supravieţuirea unor specii de reptile mezozoice este în principiu imposibilă”. (Fragmente din raportul doctorului Monard au apărut între 1933 şi 1935 în numeroase publicaţii europene printre care prestigioasele reviste britanice de ştiinţe ale naturii „Nature” şi „Discovery”, dând naştere la dispute aprinse printre paleontologi şi zoologi.).
Şi alţi cercetători cunoscuţi, ca I. Krumbiegel, B. Heuvelmans, B. Berg, L. Bertin, A.E. Verrill sunt de părere că unele exemplare din fauna reptiliană sau/şi dinosauriană a Mezozoicului s-au putut adapta în junglele ecuatoriale africane. Supravieţuirea unor specii de sauropode erbivore în condiţiile păstrării climei calde şi umede, precum şi a excesului de hrană vegetală nu este de neconceput. Faptul că unii mesosauri au găsit un mediu propice în bazinele marilor fluvii (Nil, Zair, Congo etc.) şi lacuri (Victoria, Tanganyika, Bangweulu, Albert, Rudolf, Nyasa, Meru, Edward, Rukwa, Kioga etc.) din regiunea cuprinsă între paralela de 10°la nord şi cea de 20° la sud nu constituie o imposibilitate, atât din pricina abundenţei de hrană (peşti, reptile, mamifere, păsări) cât şi a lipsei duşmanilor naturali, cu excepţia crocodililor, care nu ar putea să înfrunte însă un monstru de talia celui descoperit cu un deceniu în urmă, în nord-estul Arizonei. (Animalul a trăit acum 200 milioane de ani, avea o lungime de 13-14 m – dintre care 1,8 m numai craniul – greutatea de peste 10 tone şi rămâne unul dintre cei mai mari mesosauri cunoscuţi până în prezent.) Mulţi oameni de ştiinţă contestă posibilitatea supravieţuirii speciilor mezozoice, dar argumentele lor sunt mai curând de natură subiectivă decât ştiinţifică. Astfel, paleontologul american G.O. Simpson, un reputat specialist în sistematica lumii vii, scria: „Fireşte, se poate admite că în mlaştinile neexplorate din Africa s-ar mai fi păstrat unele reptile din era mezozică. Însă probabilitatea acestei supoziţii este foarte mică. Pe baza aceloraşi temeiuri ne-am fi putut aştepta ca pe partea opusă a Lunii să trăiască «fiinţe lunare»”. Este de presupus că paleontologul american a dorit să producă o simplă butadă şi nu un contraargument: dacă pe Lună ar exista atmosferă, apă etc. Şi ar mai fi trăit vreodată „fiinţe lunare” ne-am putea aştepta să le găsim acolo şi astăzi. Dar Luna, spre deosebire de Africa nu îndeplineşte condiţii pentru supravieţuirea vreunui organism superior şi deci nimeni nu a afirmat (cel puţin în secolul nostru) că acolo ar exista forme de viaţă autohtone.
Primele ştiri despre „dinosaurii africani” au fost aduse în Europa de nişte misionari catolici francezi care, în 1770, au descoperit în bazinul Fluviului Congo urmele unui animal pe care localnicii îl descriau ca fiind o şopârlă de mărimea unui elefant. Şi, într-adevăr, amprentele le depăşeau în diametru pe cele de elefant, dar dovedeau că făptura respectivă avea… gheare lungi şi groase! Au urmat ştirile publicate în câteva ziare europene în anul 1890 de către un negustor olandez de fildeş, Alfred Horn, care întâlnise, în mlaştinile din Camerun, urmele unei făpturi uriaşe, cu câte trei gheare la fiece labă. Băştinaşii i-au povestit că animalul este amfibiu şi carnivor, hrănindu-se cu lamantini, peşti mari sau chiar hipopotami. Mărturii similare a strâns cam în aceeaşi perioadă şi exploratorul german Oskar Bauman de la triburile de pe malurile Lacului Bangweulu (Zambia).
În 1900, exploratorul român Sever Pleniceanu a văzut pe cursul superior al Râului Uele (Zair) un animal carnivor uriaş, cu gât şi cap de şarpe şi pielea de culoare neagră. În 1902, exploratorul Harry Johnston (descoperitorul aşa-numitei „girafe de pădure”, Okapi) a cules sute de mărturii despre un monstru agresiv şi carnivor care trăia în apele Lacului Victoria. Rapoartele veneau de la vânători, funcţionari şi ofiţeri britanici, căpetenii băştinaşe etc. Între anii 1900 şi 1910, observaţii asupra unor monştri carnivori cu aspect dinosaurian aveau să facă sergentul englez Stephens (în mlaştinile de pe cursul superior al Nilului), colonelul englez Harding (pe Fluviul Zambezi), exploratorul H. Drummond (pe malurile Lacului Nyasa). În 1907, exploratorul german Hans Schomburgk a aflat numeroase detalii despre un animal amfibiu carnivor care vieţuia în Lacul Bangweulu. Continuându-şi expediţia, Schomburgk a ajuns în Angola, unde, pe malurile Lacului Dilolo a auzit mărturii similare de la localnici şi funcţionarii portughezi. În sfârşit, în 1913, conducătorul expediţiei geologice şi cartografice germane în Africa de Vest, căpitanul von Stein zu-Lausnitz, a trimis primele rapoarte despre un animal similar, dar erbivor care trăia în ţinuturile Ibanghi, Zanga şi Ikembemba (actualul Camerun). Căpitanul von Stein consemna: „Animalul are pielea netedă, de culoare brun-cenuşie; atinge înălţimea unui elefant sau cel puţin a unui hipopotam (în partea mai ridicată a spinării – n.a.). Gâtul este foarte lung şi elastic, iar din bot îi iese un dinte conic orientat în sus, despre care unii martori afirmă că ar fi de fapt un corn. Coada este lungă şi musculoasă, ca a crocodilului. Se spune că monstrul răstoarnă bărcile şi ucide oamenii când este înfuriat, dar nu îi mănâncă. Mokele-mbembe trăieşte în grotele din malurile abrupte (de obicei aceste viziuni au intrarea sub-apă). Ziua iese pe mal în căutare de hrană. Animalul este erbivor, preferând o liană cu flori mari, albe, care dă un suc lăptos şi fructe asemănătoare merelor. (…) Astfel de plante am văzut în cantităţi enorme pe malurile Râului Ssombo (…) ”. („Nature”, 1913 şi ziarele germane din acelaşi an, reluate de Heuvelmans şi Akimuşkin în lucrările lor.).
Între cele două războaie mondiale, ştirile despre monştrii reptilieni necunoscuţi ai continentului african s-au înmulţit, o dată cu pătrunderea de noi expediţii în zonele neexplorate. Astfel, în 1932, presa europeană publica relatările lui J. Grobler, un cunoscut vânător, ce trăise cinci ani în Angola, Congo şi Rhodesia de Nord. El povestea că în regiunile mlăştinoase şi lacurile acestor ţări vieţuieşte o şopârlă gigantică, de peste 4 tone greutate; animalul, prădător feroce, atacă hipopotamii, bivolii şi chiar elefanţii sau rinocerii. Mărturia lui Grobler a fost confirmată şi de Hans Schomburgk care, în a opta sa călătorie în Africa (1932), pe ruta Durban-Bangweulu-Dilolo-Lobito, a strâns alte şute de rapoarte despre existenţa ciudatei făpturi. În acelaşi an, o expediţie americano-engleză condusă de Ivan Sanderson a avut ocazia să întâlnească monstrul pe cursul Râului Cross din Africa Centrală. Descoperind pe malul râului un şir de urme asemănătoare cu cele de hipopotam, dar mult mai mari (deci similare celor de sauropode – fără gheare), exploratorii s-au răspândit în împrejurimi în căutarea animalului. Ivan Sanderson şi profesorul Gerald Russell împreună cu patru vâslaşi băştinaşi au coborât pe cursul râului câteva sute de metri, trecând pe lângă nişte grote mari, semiinundate, care se căscau în malul abrupt. Deodată un plescăit tunător i-a făcut să se întoarcă:
o făptură uriaşă ieşise dintr-o grotă şi se cufunda în apele râului, stârnind valuri puternice. Cei doi geologi au acceptat bucuroşi propunerea călăuzelor de a trage bărcile la mal şi a se îndepărta în grabă… Tot în 1932, o expediţie elveţiană care explora Angola a încercat zadarnic să vâneze un animal necunoscut, de mari dimensiuni în apele Râului Ciumbe. Localnicii afirmau că fiinţa avea aspectul unei şopârle cu coada şi gâtul foarte lungi, cap de şarpe şi dinţi conici, ascuţiţi (dar spre deosebire de crocodil, fără solzi pe corp). Făptura era carnivoră şi ataca hipopotamii, rumegătoarele venite să se adape sau chiar oamenii. În sfârşit, în 1938, exploratorul german Bengt Berg, care se găsea în Sudan, cartografiind cursul Râului Bhar-el-Ghazal (unul dintre cei mai mari afluenţi ai Nilului Alb) relata 

că nenumăraţi vânători şi pescari localnici i-au povestit despre existenţa unei făpturi carnivore, amfibii, ce putea fi întâlnită uneori în mlaştinile din regiune.
În ultimele două decenii, expediţiile din Africa Centrală au adus noi date despre enigmaticii monştri ai lacurilor şi râurilor „continentului negru”. Astfel, numărul din februarie 1975 al revistei „Science et Vie” şi un buletin al Societăţii Suedeze de Cryptozoologie din acelaşi an consemnau mărturia biologului congolez  Marcellin Agnagna (de la Ministerul Congolez al Apelor şi Pădurilor), care observase în regiunea Likouala (aflată între Râurile Ubangi şi Sanga), un animal de culoare brună, cu aspect dinosaurian, şi ale cărui dimensiuni le estimase la 5-8 m lungime şi 3-5 t greutate. Localnicii cunoşteau foarte bine animalul (numit şi aici mokele-mbembe) şi îl descriau ca fiind amfibiu şi erbivor, hrana lui preferată constituind-o fructele molombo, asemănătoare merelor, produse în cantităţi mari de o plantă agăţătoare care creşte pe malurile râurilor. (Interesant de remarcat, descrierea animalului, a modului său de viaţă şi a dietei, până şi numele coincid întrutotul cu cele ale făpturii din Camerun, pe care căpitanul von Stein zu-Lausnitz încercase zadarnic s-o captureze. Or, dacă mai este admisibil ca Marcellin Agnagna să cunoască raportul expediţiei germane, este foarte puţin probabil ca sătenii din regiunea Likouala să fi făcut investigaţii în marile biblioteci după presa europeană din 1913, pentru a „reînviora” legenda lui mokele-mbembe.).
Revistele „Science Digest” (iunie 1981) şi „OMNI” (ianuarie 1983) publicau ample articole despre animalele necunoscute de pe Terra, printre care se numără şi monştrii amfibii din Congo. Se consemna astfel că, în 1976, zoologul James Powell, specializat în studiul crocodililor, a avut ocazia să afle de la membrii tribului Fang despre un animal mare, care trăia în mlaştinile din sudul Gabonului. Arătându-le fotografia unui brontosaur reconstituit la Muzeul Institutului Smithsonian, Powell a constatat cu surprindere că băştinaşii îl identifică imediat cu făptura în cauză. În 1980, Powell şi zoologul Roy Mackal (de la Universitatea din Chicago) au explorat împreună cursul Râului Ierburilor (districtul Epena-Congo), unde se ascunde un animal cu aspect dinosaurian, după spusele triburilor de pigmei şi Bantu din zonă. Mackal a vizitat şi zona Likouala, strângând zeci de mărturii despre un animal cu corpul ca de hipopotam, dar cu un gât lung, un cap relativ mic, serpentiform şi o coadă lungă, foarte puternică. Din multitudinea de desene şi fotoilustraţii ale enciclopediei lumii vii pe care Mackal o luase cu el, martorii alegeau inevitabil desene cu sauropode, menţionând însă că animalul văzut de ei era de culoare brun-roşcată şi nu gri-verzui aşa cum erau de obicei reprezentate sauropodele până la reconstituirile lui Bakker. În 1981, Roy Mackal s-a reîntors în Congo şi, împreună cu antropologul Richard Greenwell (de la Universitatea din Arizona) a explorat Lacul Tele, pe malurile căruia au găsit şiruri de urme ale unei făpturi reptiliene necunoscute. Nu au reuşit să o zărească sau să o captureze datorită întinderii zonelor mlăştinoase şi condiţiilor deosebit de grele din perioada musonică – practic, „în labirintul miilor de canale, cursuri şi ochiuri adânci de apă, toate acoperite de vegetaţie acvatică densă, se pot ascunde nu un singur individ ci câteva specii de animale mari, necunoscute ştiinţei” îşi amintea Mackal.
În martie 1984, revista „OMNI” publica un nou raport al lui Marcellin Agnagna, care, vizitând şi el împrejurimile Lacului Tele a văzut un animal cu piele netedă, cenuşie, cu gât lung şi corp greoi (aducând a brontosaur, dar mai mic) ce ieşise pe jumătate din apă şi păştea vegetaţia de pe mal. Întrucât nu a dorit să tragă (făptura fiind protejată de lege, ca toate speciile pe cale de dispariţie de pe teritoriul ţării) biologul s-a mulţumit să o observe şi să… spere că va dispune într-o bună zi de costisitorul echipament necesar capturării ei.
Faptul că astfel de animale uriaşe nu au fost decât rar văzute şi niciodată capturate până acum nu trebuie să mire. Zona mlaştinilor centrafricane, bazinele fluviilor Zair, Congo, Nil, cu marii lor afluenţi, lacurile întinse şi adânci ca Victoria, 

Nyasa, Tanganyika etc. Constituie o rezervaţie naturală unde se mai păstrează şi astăzi majoritatea animalelor sălbatice reprezentative pentru fauna africană: lei, hipopotami, elefanţi, rinoceri, okapi, damani, berze uriaşe… Unele, cum ar fi rinocerul alb şi okapi, au fost descoperite abia în secolul nostru! Nu putem decât spera că aceste regiuni vor rămâne în continuare neatinse de tentaculele „modernizării” care distruge cu o consecventă inconştienţă selva amazoniană, ca şi pe cele din Borneo şi Kalimantan, în numele unor interese economice de moment, fără a ţine seama că păstrarea echilibrului ecologic pe întreaga noastră planetă depinde direct de junglele ecuatoriale, aşa-numitele „rain-forrests” („păduri ale ploii”), ce au un rol determinant atât în primenirea oxigenului cât şi în procesul de menţinere a precipitaţiilor şi implicit a temperaturii globului. Şi poate, în următoarele decenii, expediţii dotate cu aparataj perfecţionat vor descoperi şi misterioşii dragoni africani, adăugând o nouă pagină marii cărţi a cunoaşterii umane despre frântura de Univers pe care trăim.
În ultimul deceniu a căpătat o tot mai mare credibilitate ipoteza care susţine că nu toate speciile de dinosaurieni au dispărut la sfârşitul Mezozoicului şi că mai există regiuni de pe glob unde reprezentanţi ai „lumii dragonilor” mai vieţuiesc şi astăzi. Desigur, ideea întâmpină o opoziţie serioasă, pentru că demonstrarea veridicităţii ei nu ar face decât să sporească complexitatea problemei extincţiei majorităţii speciilor de dinosaurieni. Dar sinteza argumentelor şi dovezilor strânse de-a lungul secolelor nu poate şi nu trebuie să fie ignorată sau eludată, ea constituind o parte a tezaurului cunoaşterii, care determină şi condiţionează progresul omenirii. Destui oameni de ştiinţă preferă să folosească aşa-numitul „brici al lui Occam” („Occam’s Razor”), principiul formulat de filosoful umanist englez William Occam în urmă cu câteva secole şi care presupune, în cazul unei probleme neobişnuite, aplicarea soluţiei celei mai apropiate de normal, cea care nu necesită introducerea necunoscutelor. Principiul lui Occam şi-a dovedit incontestabila sa valoare în disputa dintre teoriile ştiinţifice şi cele mistice asupra lumii înconjurătoare; dar, în secolul nostru, când această dispută şi-a pierdut din actualitate (noile teorii „creaţionist-ştiinţifice” nefiind altceva decât nişte încercări hilare de a revitaliza ceva demult şi definitiv spulberat de inteligenţa omenească şi anume credinţa că Universul a fost „creat” de o forţă supranaturală), unii oameni de ştiinţă au început să-l aplice – paradoxal – la probleme şi fenomene ştiinţifice mai deosebite, pentru care nu au încă o soluţie viabilă. Vina nu este în exclusivitate a lor. Uitând că nu toate ştiinţele sunt la fel de exacte ca matematica şi că suma descoperirilor privind macro şi micro Universul nu reprezintă decât o fracţiune din ceea ce rămâne de descifrat, opinia publică a secolului al XX-lea s-a obişnuit să aştepte răspunsuri rapide, complete şi definitive pentru orice întrebare pe care o pune ştiinţei. Cercetătorii, savanţii din toate domeniile sunt priviţi adesea ca nişte oracole, entităţi supraumane, atotştiutoare. Li se cer soluţii pentru motorul destinat călătoriilor interstelare, medicamente pentru cancer, o rezolvare a crizei de energie, un tablou amănunţit şi clar al evoluţiei vieţii, o explicaţie pentru fulgerele globulare, un calendar de previziuni exacte ale viitoarelor cutremure. O parte a publicului nu poate sau nu vrea să înţeleagă că pentru Ştiinţă există şi probleme a căror soluţionare abia se întrevede şi – destule – fenomene încă indescifrabile. Or, după cum remarca Samuel Leakey, celebru paleontolog britanic (tatăl nu mai puţin cunoscutului Richard Leakey), puţini cercetători au curajul de a admite în public faptul că nu posedă răspunsurile care sunt aşteptate de la ei. Rezultatul? Aplicarea, fără discernământ, a principiului lui Occam.
Se poate presupune, spre exemplu, următorul caz: în Oceanul Pacific, în apropierea ţărmurilor japoneze este vânată accidental o făptură stranie, cu corpul greoi şi masiv, cu o cuşcă toracică asemănătoare cu a hipopotamului, cu patru labe înotătoare lungi, aidoma celor de focă, cu craniul similar celui de cerb (dar fără coarne) şi cu dinţii incisivi de jos prelungiţi în afară şi uşor arcuiţi, ca la elefant. Până în momentul capturării nimeni n-a mai văzut sau auzit despre vreun asemenea animal cu cap de rumegător terestru, trup şi obiceiuri de fiinţă amfibie. Principiul lui Occam stipulează eliminarea necunoscutelor; deci, animalul nu poate fi decât o focă mare, cu malformaţii congenitale, un cerb de munte care s-a adaptat la viaţa marină, preferând-o (din motive personale) celei terestre sau un hibrid rezultat din încrucişarea întâmplătoare dintre un elefant, o focă şi un cerb. Că ar fi vorba, pur şi simplu, de o specie necunoscută (nu „creată” de o forţă supranaturală, ci reprezentând un „exerciţiu” al naturii în vederea unor reuşite ulterioare) se exclude cu desăvârşire, de la bun început. Trebuie să existe o explicaţie mai raţională, mai la îndemână, mai conformă cu ceea ce se ştie deja… Şi totuşi, această specie de animale „imposibile” a existat în Miocen: Paleoparadoxia. Din grupul Desmostilidelor. Dar dacă paleontologii nu ar fi găsit fosilele respective?! Câţi zoologi n-ar fi refuzat să consulte individul (ipotetic) capturat pe motiv că el nu poate să existe?!
Eugenio Battisti observa că, în opinia unor gânditori ai secolelor XV-XVII, „progresele explorării ştiinţifice au provocat mai multă nelinişte decât seninătate, au distrus un echilibru, nu numai raţional dar şi emotiv, reînviind în noi înşine nu numai demonul instabilităţii şi al nesiguranţei, dar şi groaza de infinitul Universului: prea vast pentru a-l putea cunoaşte şi stăpâni mintal, prea nedeterminat pentru o delimitare, prea puternic pentru a putea fi îmblânzit sau controlat, prea iraţional şi imprevizibil pentru a permite un dialog reciproc” („L’antirinascimento”). De aceea, rolul raţiunii a fost deopotrivă de contestat ca acela al necesităţii cercetării, experimentării. Astăzi se constată apariţia (de fapt recrudescenţa) unui curent de gândire oarecum similar. De ce sunt necesare noi cercetări, noi aprofundări asupra unor probleme deja cunoscute (mai mult sau mai puţin)? De ce să fie investite inteligenţă, timp şi fonduri în efortul de descifrare a Necunoscutului, când el poate fi adus din câteva trăsături de condei în categoria Binecunoscutului?! De ce să se revizuiască teorii care au fost – sau au părut să fie – valabile decenii sau chiar secole în diverse domenii ştiinţifice? Cât de uşor este uitată maxima savantului francez Emile Duclaux: „Dacă oamenilor din laboratoare le-ar fi teamă de revizuiri, adevărul ar fi descoperit numai din întâmplare”…

Epilog

Cum ar fi arătat dinosaurii şi planeta noastră dacă… Fără extincţia de la sfârşitul Cretacicului, continentele Terrei ar fi fost cutreierate poate, de o făptură bipedă, cu piele lucioasă, cu Ochi imenşi şi un creier destul de mare pentru a-i permite să-şi făurească un topor de piatră şi să se folosească de el cu viclenie şi eficienţă. Specie dominantă, această fiinţă cu trăsături de reptilă, dar având metabolism endotermic, asemănător cu al mamiferelor şi al păsărilor actuale, ar fi preferat, probabil, regiunile tropicale, trăind în comunităţi destul de mari pentru a putea organiza vânători de ceratopsieni şi hadrosauri şi a se apăra de terapodele carnivore.
După cum demonstra paleontologul canadian Dale A. Russell pentru revista „OMNI” în mai 1982, acest model de dinosauroid (aflat astăzi la Muzeul Naţional Canadian de Ştiinţe ale Naturii din Ottawa) este „nu numai foarte plauzibil, dar şi foarte probabil”. Ideea elaborării sale s-a născut în 1972, când Russell a descoperit pe malul Râului Red Deer (provincia Alberta), nişte fosile vechi de 75 milioane de ani. Oasele aparţineau unui Stenonychosaurus, carnivor biped, înalt de 1 m şi lung de 2,5 m. Animalul avea coada lungă, ţinută în prelungirea corpului orizontal faţă de sol, gâtul subţire, vertical şi un cap cu trăsături de pasăre şi şopârlă în acelaşi timp; silueta sa aducea cu aceea a unei dropii. Doar o zecime din schelet se păstrase în bună stare, însă, din fericire, craniul era intact şi Russell a putut determina atât mărimea creierului, cât şi, estimativ, greutatea corporală, ceea ce i-a permis să obţină indicele de encefalizare (etalon al inteligenţei relative).
La oameni, coeficientul de encefalizare este de 7,5; Stenonychosaurus îl avea de 0,3 – incomparabil mai mare decât al celor mai evoluate mamifere din Cretacic, dar inferior pisicii sau iepurelui actual. Acest dinosaurian nu era, probabil, cel mai dotat dintre toţi, însă prezenta o serie de caracteristici care îi confereau avantaje nete faţă de rudele sale mai mari şi l-ar fi dus, poate, pe drumul spre evoluţie. În primul rând, staţiunea bipedă şi vederea stereoscopică; apoi, la membrele anterioare, un deget opozabil celorlalte două, ceea ce îi permitea să apuce un obiect oarecare şi să-l ţină. Deci, practic, poseda rudimentele aptitudinilor determinante pentru succesul evolutiv al hominidelor. Cum ar fi arătat această făptură după o neîntreruptă perfecţionare de 75 milioane de ani?
Pornind de la faptul că fosilele de dinosaurieni dovedesc o creştere lentă dar sigură a creierului la mai toate speciile. Dale Russell şi Ronald Seguin, specialist în taxidermie, au creat modelul unui dinosaur al secolului al XX-lea, evoluat din Stenonychosaurus. Pentru început, păstrând forma creierului acestuia, cei doi canadieni i-au mărit volumul până la capacitatea de 1,4 litri, ceea ce nu este puţin pentru un biped înalt de 1,20-1,40 m. Creşterea creierului ar fi dus la o relativă micşorare a feţei, din care o parte considerabilă ar fi fost rezervată ochilor (cei ai animalului din Cretacic având deja 5 cm diametru, s-ar fi dublat!). După cum certifică tendinţe remarcate la 
stenonychosaurii evoluaţi şi care se vor manifesta mai târziu (deşi sub alte forme) la maimuţele antropoide, este de presupus că dinţii s-ar fi micşorat şi simplificat până la a fi înlocuiţi cu o suprafaţă continuă, dură, o lamelă folosită în masticaţie, ca aceea a broaştelor ţestoase.
În privinţa staţiunii şi a posturii scheletului a fost aleasă una bipedă, verticală, similară celei umane, considerându-se că a menţine un craniu mare deasupra unui trunchi drept necesită mai puţină energie decât în cazul corpurilor orizontale, separate de cap prin gâturi lungi, ca acelea ale păsărilor. De altfel, gâtul s-ar fi scurtat foarte mult, din necesitatea de a purta greutatea capului şi a reduce şocurile mecanice suportate de creier în timpul deplasării. Coada, care contrabalansa trupul şi capul animalului cretacic ar fi devenit inutilă, dispărând, probabil, cu desăvârşire. Postura erectă ar fi permis folosirea uneltelor, iar lărgirea umerilor, aruncările la distanţă. Deşi detaliile structurale ale oaselor picioarelor ar fi diferit de ale omului, proporţiile rămân similare, deoarece ele reprezintă o soluţie extrem de eficientă pentru mersul în poziţie verticală. Mâinile, probabil capabile de operaţiuni relativ complexe (şi pentru aceasta destul de lungi), n-ar fi avut însă decât trei degete – moştenire dinosauriană. Deoarece depunerea de ouă ar fi implicat un canal pelvian mult prea larg, Russell a optat pentru o soluţie vivipară – pui 

născuţi vii şi hrăniţi mai curând cu hrană regurgitată decât cu lapte. La fel ca la păsări sau reptile, nici urechile, nici organele sexuale nu ar fi protuberat în exterior; pielea trebuia să fie lucioasă şi lipsită de păr, dar nu solzoasă ca a reptilelor. Căci, după opinia lui Russell, dinosauroidul biped al secolului al XX-lea ar fi avut în mod obligatoriu un metabolism ridicat, activ, de tip endotermic, singurul capabil să-i permită o viteză, o agilitate şi o rezistenţă la eforturi de durată, pe care nu le au reptilele. În cazul când dinosauroidul şi-ar fi dezvoltat un limbaj însă, acesta s-ar fi apropiat mai curând de cel avian decât de cel mamalian sau cel puţin aşa consideră Russell. (Trebuie remarcat aici faptul că paleontologul canadian, tributar concepţiilor şcolii conservatoare, admite cu greutate şi numai forţat de evidenţă teoria dinosaurienilor cu sânge cald, încercând să-i apropie de păsări tocmai pentru a micşora efectul şocului. Este dificil de conceput o făptură asemănătoare unui mamifer aproape humanoid însă având limbă, laringe şi faringe „aviene”. Din acelaşi motiv este puţin probabil ca dinosauroizii să-şi fi putut hrăni puii cu hrană regurgitată ca păsările de vreme ce le-ar fi lipsit spaţiul depozitării acesteia!) în orice caz, coeficientul de encefalizare s-ar fi mărit la 7,1 (comparabil cu cel uman de 7,5); or, un animal inteligent este şi social, deci dinosauroizii ar fi trăit în comunităţi asemănătoare probabil cu cele ale lui Homo erectus.
Indiferent însă de rata lor de evoluţie, dinosauroizii ar fi stăpânit continentele Terrei. Nu atât pentru că mamiferele ar fi pierit, ci mai curând pentru că niciunul dintre ele nu avea cum să depăşească stadiul de rozător sau insectivor de talie mică, cu grad de encefalizare scăzut. Dinosaurii, mai bine adaptaţi climei Cretacicului şi rezultaţi după o evoluţie care durase deja 150 milioane de ani (producând exemplare remarcabile) ar fi câştigat cursa pentru inteligenţă într-un viitor pe care nu l-au avut, în care hominidele n-ar fi existat şi Homo sapiens nu s-ar fi putut naşte…



Postfaţă

Binecunoscut şi apreciat autor de best-seller-uri, care îmbină exhaustivitatea unei vaste culturi enciclopedice cu talentul publicistic, Dan Apostol propune cititorilor români, în plin avânt al subliteraturii comerciale, un subiect aparte, considerat printre cele mai enigmatice din istoria evoluţiei lumii vii pe Terra: radiaţia şi extincţia dinosaurilor. Interesul pe care îl suscită o asemenea lucrare este cu atât mai considerabil cu cât, până în prezent, există o situaţie precară privind informaţia legată de acest domeniu al paleontologiei, geologiei şi climatologiei, situat la faza de trecere dintre Cretacic şi Triasic.
Nu este uşor să se reconstituie evoluţia filmului vieţii după resturile scheletelor rămase, după rarele indicii ale comportamentului alimentar, reproductiv şi, în general, social al respectivelor făpturi, mai ales în cazul unui taxon ce a evoluat în trecut. Cu atât mai dificilă a fost sarcina autorului prezentei lucrări – aceea de a ţine seamă de toate elementele ce trebuiau puse în balanţă, de dificultăţile de informare şi de cerinţa de a prezenta materialul în mod clar, coerent şi atrăgător, pentru întreaga gamă tipologică existentă în masa cititorilor, cu o atât de diferită capacitate de înţelegere şi receptivitate la nou. (Problema acestei receptivităţi este, din nefericire, mai degrabă psihologică decât logică, scepticismul aprioric întâlnindu-se la toate structurile mentale şi categoriile culturale şi vădindu-se cu atât mai feroce, cu cât persoana „suferind” de această „afecţiune” este mai cultivată!) Deci, autorul se afla în faţa unui obstacol greu de trecut, căci, după cum spunea un cercetător francez: „Incredulitatea este fiica ignoranţei, fie că se bazează pe lipsa de informaţie, fie că se reazemă pe o barieră artificială, în acelaşi timp precauţie şi lenevie de spirit”. Şi totuşi, Dan Apostol reuşeşte să convingă, prin talent, dar mai ales printr-o vastă şi riguroasă informare. (în medie, pentru fiecare eveniment, fenomen sau caz semnalat, sunt folosite patru surse documentare independente şi poate că acest tânăr publicist ar merita mai curând un loc printre paleontologi şi paleoetiologi, dat fiind calitatea şi modul de ordonare, de sintetizare a argumentelor sale.) După o temeinică analiză a celor mai noi date ale paleontologiei, concentrându-se asupra orizontului cronologic-evolutiv al dinosaurienilor şi trecând în revistă cele mai critice momente ale evenimentelor cu rol selectiv din traiectoria ascendentă a presupuselor reptile, autorul demonstrează că, în cazul acestui taxon, este vorba de o categorie de animale endoterme (cu sânge cald) şi cu un metabolism activ, apropiat ca randament energetic de cel al păsărilor şi mamiferelor.
Desigur, avantajul selectiv al endotermiei şi al metabolismului mai activ, corelat cu ea, s-a manifestat şi în interrelaţie cu mutaţiile comportamentale consecutive, în cadrul vieţii sociale a taxonului: protecţia şi îngrijirea progeniturii şi o probabilă diferenţiere în relaţiile sociale ale grupului. Este meritul autorului de a fi reuşit să desfăşoare înaintea cititorilor un proces evolutiv dinamic, polimorf şi coerent, cu o incontestabilă intuiţie de naturalist şi cu multă logică în cântărirea unor fapte provenite din discipline ştiinţifice diverse, fapte uneori concordante, însă cel mai adesea contradictorii. Calitatea cărţii de faţă se afirmă şi în partea ce tratează modul de viaţă şi specificitatea fiziologică a dinosaurienilor, ca fiinţe caracterizate prin locomoţie cu poziţie erijată a membrelor, cu metabolism pronunţat, apt de a contracara distanţa mare din circuitul inimă-creier, cu inimă după toate aparenţele complex compartimentată, cu schelet structurat pe bază de canale haversiene dezvoltate (ceea ce asigură o irigare intensă a oaselor) şi privat de acele linii de creştere, caracteristice reptilelor.
În capitolele privind evoluţia aparte a dinosaurienilor în progresivă desprindere de mediul acvatic, se subliniază lunga perioadă de predominanţă a acestor făpturi (150.000.000 de ani) de la etapa afirmării lor în selecţie, prin jugularea evoluţiei synapsidelor, până la preluarea de către mamifere a supremaţiei în biotipul terestru. Autorul aminteşte faptul că există indicii pregnante pentru a atrage atenţia asupra neoteniei acestui grup, în raport cu celelalte reptile, mai primitive, dinosaurienii situându-se într-o poziţie analoagă cu cea a primatelor faţă de restul mamiferelor. Probă creierul mai voluminos al dinosaurienilor, agilitatea şi mobilitatea aparatului locomotor, endotermia şi metabolismul activ ce au condiţionat-o, alimentaţia omnivoră, activitatea cerebrală sporită şi mult mai eficientă. Dan Apostol subscrie la concluzia lui Robert Bakker în a considera dinosaurienii ca o clasă separată, situată evoluţionar între reptile şi mamifere. Ca o consecinţa a raţionamentelor şi demonstraţiilor prezentate se ridică întrebarea: în ce măsură unele specii sau chiar genuri de dinosaurieni ar fi putut supravieţui şi după „marea dispariţie” dintre Cretacic şi Triasic?
Ceea ce rămâne în cea mai mare parte demonstrat este faptul că dinosaurienii nu au fost integral nici reptile, nici mamifere, ci o categorie taxonomică aparte, prea puţin cunoscută, O evoluţie particulară a conferit acestor vietăţi specificitatea biologică „intermediară”; s-ar putea considera că, evoluând din reptile, dinosaurienii au câştigat, prin selecţie şi convergenţă adaptivă, unele caractere analoage sau omoloage celor ale mamiferelor, căpătând, probabil, pronunţate disponibilităţi de adaptare la mediu. Or, de aici, se ajunge logic la ipoteza supravieţuirii până în timpuri istorice sau în actualitate a unor specii de dinosaurieni tereştri, aerieni sau marini. Părţi considerabile ale cărţii sunt consacrate analizei credibilităţii cazurilor semnalate şi a argumentelor pro sau contra, de ordin zoologic, paleontologic şi fiziologic. De reţinut este că o mare parte din semnalările sau comentariile cunoscute, provin de la o serie de personalităţi de prestigiu ale ştiinţei sau din partea unor exploratori cu certe garanţii de seriozitate, iar cazurile sunt analizate obiectiv, pe baza unor corelaţii ştiinţifice, culturale şi logice.
Dan Apostol consideră corectă ipoteza ce susţine că făpturile cu aspect dinosaurian, întâlnite în decursul timpului în oceanele, junglele şi savanele Terrei sunt relicve sau variante înrudite ale unora dintre numeroasele specii de dinosauri mezozoici – şi urmărindu-i eleganta argumentaţie este greu să ajungi la o altă concluzie.
O remarcabilă bibliografie, de la autori de prestigiu (Piveteau, Racoviţă, Stahl, Brehm, Colbert, Oudemans, Wilford, Akimuşkin, Battisti, Bolsche, Davitaşvili, Persinger, Spinar şi Bunar) şi publicaţii ca „Nature”, „Naţional Geographic”, până la arhivele marinelor de război engleză şi germană, vine să asigure conţinutul faptic şi fiabilitatea documentaţiei cărţii de faţă, care, prin bogatul său conţinut de informaţie, triat scrupulos şi interpretat cu multă precauţie, adesea cu spirit critic, aduce cititorului un important spor de cunoaştere.
„Dintr-o lume dispărută” reprezintă o lucrare de referinţă într-un domeniu în care documentarea ştiinţifică nu este la îndemâna oricui şi rămâne meritul autorului de a fi făcut eforturi greu imaginabile pentru a şi-o procura, cu sacrificiile de rigoare. Mai mult, o asemenea carte este de natură să stimuleze preocupări în domeniul fenomenelor neelucidate, preocupări care stânjenesc, după cum se ştie, confortul spiritelor împăcate cu dogmele şi baricadate în conformism. Opunându-se (încă o dată) celor ce prezic moartea cărţii autohtone de orice factură, Dan Apostol, aflat la a opta sa lucrare, se dovedeşte un publicist de excepţie, prin capacitatea-i extraordinară de a face informaţia accesibilă fără a o vulgariza, prin maturitatea analizei, prin evoluţia sa continuă, prin stilul britanic, limpede, sobru şi în acelaşi timp fascinant, atât de rar întâlnit în publicistica noastră.

